text:
འདི་ག་བོད་ཡིག་བརྡ་འཕྲིན་ལག་རྩལ་དྲ་བར་འཕྲིན་ཡིག་འབྱོར་གསལ། ཉེ་ཆར་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གསར་དུ་བཟོས་པའི་འབྱུང་རྩིས་ཨུཏྤལ་སྔོན་པོ་ཞེས་པའི་མཉེན་ཆས་དབུ་འབྱེད་ཀྱི་མཛད་སྒོ་གནས་མཆོག་རྡོ་རྗེ་གདན་དུ་ཚུགས། འབྱུང་རྩིས་ཨུཏྤལ་སྔོན་པོའི་མཉེན་ཆས་དབུ་འབྱེད་མཛད་སྒོ་གནང་བ། མུ་མཐུད་ཀློག
པའེ་ཏུའུ་ཁ་པར་གཏག་ཐབས་ཁྲོད་དུ་བོད་ཡིག་བསྣན་པའི་སྐོར་གྱི་གནས་ཚུལ།
མིག་སྔར་ཨན་གྲོལ་ཁ་པར་ནང་དུ་བོད་ཡིག་ལ་རྒྱབ་སྐྱོར་ཐོབ་པའི་གཏག་ཐབས་སྣ་ཚོགས་ཅི་རིགས་ཐོན་ཡོད་པ་དང་། དེའི་ཁྲོད་དུ་ཕྱི་རྒྱལ་ནས་ཐོན་པའི་སྐོར་ཞིག་དང་རྒྱལ་ནང་ནས་ཐོན་པའི་སྐོར་ཞིག་ཡོད་ལ། བོད་ཡིག་བརྡ་འཕྲིན་ལག་རྩལ་དྲ་བས་ཀྱང་ཁ་ཤས་ཤིག་ངོ་སྤྲོད་བྱས་མྱོང་པ་རེད། པའེ་ཏུའུ་ཁ་པར་གཏག་ཐབས་ཁྲོད་དུ་བོད་ཡིག་བསྣན་པའི་སྐོར་གྱི་གནས་ཚུལ། མུ་མཐུད་ཀློག
བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་འགྲེམས་སྤེལ་བྱས་པ།
ཉེ་ཆར། སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཀྱིས་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་དང་སྤྲུལ་སྐུ་མཐུ་སྟོབས་རིན་པོ་ཆེ་ཟུང་འབྲེལ་གྱིས་སྒྲུབ་པའི་བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་ཐོག་དང་པོར་ངོ་སྤྲོད་བྱས་པ་རེད། བོད་ཀྱི་དཔེ་མཛོད་འཛིན་སྐྱོང་མ་ལག་མཉེན་ཆས་འགྲེམས་སྤེལ་བྱས་པ། མུ་མཐུད་ཀློག
ཀུ་ཤུས་གསར་བསྒྱུར་བྱས་པས་བོད་པ་ཚོ་འུར་ཆིལ་ལེ་བཏང་སོང་།
སྤྱི་ཟླ་དགུ་བའི་ཚེས་༢༠ཉིན། ཀུ་ཤུའི་མ་ལག་གསར་པ iOS 11དེ་དངོས་སུ་ཕབ་ལེན་བེད་སྤྱོད་གཏོང་མགོ་ཚུགས་པ་རེད། མ་ལག་གསར་པ་འདི་ནི་ཀུ་ཤུའི་ལོ་རྒྱུས་སྟེང་གི་འགྱུར་ལྡོག་ཆེས་ཆེ་ཤོས་དེ་ཡིན་པར་བརྗོད་ཀྱིན་ཡོད་པ་དང་། ཀུ་ཤུའི་ཁ་པར་གསར་ཤོས iPhone Xདང་ iPhone 8,iPhone 8 Plusནང་གི་མ་ལག་དེ་ཡིན་པ་རེད། ཀུ་ཤུས་གསར་བསྒྱུར་བྱས་པས་བོད་པ་ཚོ་འུར་ཆིལ་ལེ་བཏང་སོང་། མུ་མཐུད་ཀློག
རྒྱ་བོད་ཚིག་མཛོད་ཐོན་རིམ་གཉིས་པ་གསར་སྤེལ་བྱས་པ།
སྤྱི་ཟླ9པའི་ཚེས2ཉིན་སྨོན་ལམ་བོད་ཡིག་བརྡ་འཕྲིན་ཞིབ་འཇུག་ཁང་ནས་འཕྲིན་ཡིག་འབྱོར་གསལ། རྒྱ་བོད་ཚིག་མཛོད་ཐོན་རིམ་གཉིས་པ་གསར་སྤེལ་བྱས་ཡོད་པ་དང་། པར་གཞི་གསར་ཤོས་འདིའི་ནང་ལ་སྔོན་མའི་པར་གཞིའི་ནང་གནས་པའི་ཡིག་ནོར་སོགས་ཞུ་དག་གང་ལེགས་བྱས་ཡོད་པ་མ་ཟད་རྒྱ་ཡིག་གི་(繁体中文)ཡི་གེ་ཁ་སྣོན་བྱས་ཡོད་འདུག རྒྱ་བོད་ཚིག་མཛོད་ཐོན་རིམ་གཉིས་པ་གསར་སྤེལ་བྱས་པ། མུ་མཐུད་ཀློག
Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ།
རྒྱུས་ལོན་བྱས་པ་ལྟར་ན། ཉེ་ཆར། Adobe ཡིས་བྱ་རིམ་གསར་བསྒྱུར་བྱས་ཏེ་ལེགས་བཅོས་བྱས་པ་དང་། དེའི་ཁྲོད་དུ་ Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ་ཐོན་འདུག Adobe After Effects CC 2017 ནང་བོད་ཡིག་ལ་རྒྱབ་སྐྱོར་ཐོབ་པའི་གནས་ཚུལ། མུ་མཐུད་ཀློག
Microsoft Office 2016 for Mac (15.32) ཀུ་ཤུའི་གློག་ཀླད་པར་མ།
《བོད་ཡིག་གི Windows བྱ་རིམ་སྒྲིག་པའི་དཔེ་སྟོན་ཁྲིད་གཞི》དཔེ་སྐྲུན་འགྲེམ་སྤེལ་བྱས་པ།
ཉེ་ལམ། དགེ་རྒན་ཆེན་མོ་རྣམ་རྒྱལ་ཚེ་རིང་ལགས་ཀྱི《བོད་ཡིག་གི Windows བྱ་རིམ་སྒྲིག་པའི་དཔེ་སྟོན་ཁྲིད་གཞི》 Visual C# པར་གཞི 2015 ཞེས་པ་དཔེ་སྐྲུན་འགྲེམ་སྤེལ་བྱས། 《བོད་ཡིག་གི Windows བྱ་རིམ་སྒྲིག་པའི་དཔེ་སྟོན་ཁྲིད་གཞི》དཔེ་སྐྲུན་འགྲེམ་སྤེལ་བྱས་པ། མུ་མཐུད་ཀློག
བོད་ཡིག་རྒྱལ་སྤྱིའི་གཅིག་གྱུར་ཨང་སྒྲིག་(Unicode)ཡར་རྒྱས་དང་བསྐྱར་བཅོས་སྐོར་གྱི་གལ་ཆེའི་གསལ་བསྒྲགས།
༄༅། །བོད་ཀྱི་སྐད་ཡིག་ལ་དུང་བ་ཟབ་པའི་རྒྱ་ཆེའི་གཞུང་སྒེར་གྱི་ཚོགས་སྡེ་དང་མི་སྒེར་ཡོངས་ཀྱི་སྙན་ལམ་དུ། བོད་ཡིག་རྒྱལ་སྤྱིའི་གཅིག་གྱུར་ཨང་སྒྲིག་(Unicode)ཡར་རྒྱས་དང་བསྐྱར་བཅོས་སྐོར་གྱི་གལ་ཆེའི་གསལ་བསྒྲགས། མུ་མཐུད་ཀློག
ཁྱུང་པོའི་ཁྲ་བྲིས་ཞེས་པའི་ཡིག་གཟུགས་གཉིས་རིན་མེད་ཕབ་ལེན་བྱེད་པ།
ཉེ་ཆར་བོད་ལྗོངས་ཁྱུང་པོ་སྟེང་ཆེན་དགོན་དུ་ཞང་ཞུང་སྒོ་བའི་ཁྲ་ཆུང་དང་ཞང་ཞུང་སྒོ་བའི་ཁྲ་ཆེན་ཞེས་པའི་དབུ་མེད་ཀྱི་ཡིག་གཟུགས་གཉིས་རིན་མེད་འགྲེམས་སྤེལ་བྱས་འདུག ཁྱུང་པོའི་ཁྲ་བྲིས་ཞེས་པའི་ཡིག་གཟུགས་གཉིས་རིན་མེད་ཕབ་ལེན་བྱེད་པ། མུ་མཐུད་ཀློག


c: text/html

text:
མཛོད་འཕྲིན། (དཀར་མཛེས)
སྟོན་ཟླ་ཐ་ཆུང་གི་རླུང་བུའི་འགྲོས་དང་འགྲོགས་ནས་ལོ་རེར་ཐེངས་རེ་ཤར་བའི་དགུན་ཟླ་རིང་མོ་སྟེ དགུན་ཁ་ཤར་བྱུང་།
ཤེས་རབ་ཀྱིས་ཤུགས་རིང་ཞིག་འཐེན་ཞོར་ཉི་མ་ཆ་ཆིག་སོང་ན། ཏག་ཏག་ལོ་གཉིས་རེད་ཟེར།
དེ་ནི་ཡར་བརྩིས་ཀྱི་ལོ་ངོ་གཉིས་ཙམ་གྱི་སྔོན་དུ་བྱུང་བའི་དོན་དག་ཅིག་སྟེ། ཁོས་བཟའ་མི་ཡོངས་སྡུག་ལ་སྦྱར་བ་རེད།
ཤེས་རབ་ནི་ལོ་རབས་དགུ་བཅུ་པའི་ནང་ཙམ་ལ་དུད་ཁྱིམ་ཕལ་བ་ཞིག་ཏུ་སྐྱེས་ཤིང་། ཆུང་དུས་ནས་སློབ་གྲྭ་འགྲིམ་འདོད་ཆེན་པོ་ཡོད་ལ། ཁྱིམ་པས་ཀྱང་གཏོང་འདོད་ཡོད་མོད། ས་ཆ་དེར་ཞིང་ལས་དང་། འབྲོག་ལས་གཉིས་ཏེ་རོང་མ་འབྲོག་ཡིན་པ་དང་། ཁྱིམ་ཚང་དེར་བུ་རྒྱུད་ཁོ་ལས་མེད་པས། དབྱར་ཁར་ནོར་གནག་འཚོ་བར་མི་འགྲོ་ཀ་མེད་བྱུང་། དགུན་ཁ་སོགས་དུས་ཚོད་ཏོག་ཙམ་ཡོད་དུས་སློབ་གྲྭར་འགྲོ་ཡི་ཡོད།
ལོ་ན་བཅུ་གྲངས་ཤིག་ལ་སོན་སྐབས་ཁྱིམ་ཚང་གི་འཆར་གཞི་ལྟར་གྲྭ་པ་བྱས་ཤིང་། ངེས་དོན་དགོན་པའི་གྲལ་མཐའ་རུ་སྡོད།
ངེས་དོན་དགོན་པ་ནི་ལོ་ངོ་སུམ་བརྒྱའི་སྔོན་གྱི་བླ་མ་ཆེ་གེ་མོ་ཞིག་གིས་ཕྱག་བཏབས་པའི་དགོན་པ་ཆུང་ཆུང་ཞིག་ཡིན་ལ། དགོན་པར་གྲྭ་པ་ཉིས་བརྒྱ་ཁ་ལོང་བ་ཙམ་ཞིག་ཡོད་མོད། དགོན་པ་དེའི་ནང་སློབ་གཉེར་དང་ཐོས་བསམ་བྱེད་ས་མེད་སྟབས། ཁོང་ཡར་མར་གྱི་དགོན་སྡེ་དག་ཏུ་རང་ཉིད་ཀྱི་དགའ་ཕྱོགས་བཞིན་སློབ་གཉེར་ཕྲན་བུ་རེ་བྱེད་དུ་སོང་ནས་ལོ་ངོ་གསུམ་བཞི་ཙམ་འགོར་ཡོད་ལ། ཁོང་སློབ་གཉེར་ལ་འགྲོ་སའི་ཁོར་ཡུག་སོགས་ཀྱིས་ཁོ་རང་དྲང་བདེན་དང་། གནས་ལུགས། སྤོབས་པ་དང་། སྙིང་སྟོབས་ཟེར་བའི་ཐ་སྙད་མང་པོ་ཞིག་གིས་བསླུས་ཤིང་། ཁོས་དུས་རྟག་ཏུ་དེ་དག་ལ་བསམ་གཞིགས་བྱེད་ཀྱི་ཡོད་མོད། ཡིན་ཡང་།
ཁོས་བཤད་ན་ཉན་མཁན་ཞིག་དང་། སྟོན་ན་བལྟ་མཁན་ཞིག་མེད། ཡུལ་ལུང་དེར་གྲྭ་ས་འགྲིམ་མཁན་ཆེར་མེད་པས། དགོན་པའི་ནང་གི་གྲྭ་པ་མང་ཤོས་ཀྱིས་ཁོ་ཚོར་ལྟ་སྟངས་གཞན་པ་ཞིག་བཟུང་ཡོད་ལ། ལྷག་ཏུ་ཤེས་རབ་ཀྱིས་ཁོ་ཚོའི་བསམ་བློ་ལས་བརྒལ་བའི་སྐད་ཆ་རེ་འགའ་བཤད་ཀྱི་ཡོད་པར་བརྟེན། ངོས་ལྐོག་མང་པོ་ཞིག་ནས་ཁོ་ལ་མ་དགའ་བའི་རྣམ་འགྱུར་སྟོན་མཁན་ཤིན་ཏུ་མང་། རེ་འགས་རྩེད་མཚར་ཡིན་མདོག་གིས་ཁོ་ལ་བསྙད་འདོགས་ཀྱི་ཡོད་ལ། འགའ་རེས་ངོ་ནག་གདོང་ནག་གིས་ཁོ་ལ་འདྲ་མིན་བཤད་ཀྱི་ཡོད། ཁོས་དེ་དག་ཤེས་རུང་མ་ཤེས་མདོག། གོ་ཡང་མ་གོ་ཁུལ་བྱས་ནས་མི་འདུག་རང་འདུག་རེད། ཁོས་བསམ་པ་རྣམ་དག་ཡིན་པའི་ཁུལ་གྱིས་ལས་ཀ་བྱས་རུང་། ཁོ་ལ་ཞེ་བསམ་པའི་གཏིང་ནས་སྡང་མིག་བགྲད་མཁན་མ་གཏོགས་ག་ལ་ཡོད། ལྟ་བ་གསར་རྙིང་གི་ཁྱད་པར་རམ་ཅི་ཞིག་གི་ཉེས་སོང་བ་མི་ཤེས་མོད། སྐབས་དེ་དུས་ཙམ་ལ་ཁོས་ལས་ཀ་ཅི་བྱས་རུང་མགུ་མཁན་ཞིག་ཕར་ཞོག་སྐྱོན་འཚོལ་མཁན་ཁོ་ན་ལས་གཏན་ནས་མ་བྱུང་། ཐམས་ཅད་ཀྱིས་ཁོ་ལ་ཁ་དགྲ་དང་ཚིག་དགྲ་ཁོ་ནས་གནོན་གྱི་ཡོད། ངེས་དོན་དགོན་པར་སྤྲུལ་སྐུ་ཞིག་ཡོད་ལ། ཁོང་གི་མཚན་ལ་མཆོག་སྤྲུལ་དབང་ཆེན་དོན་འགྲུབ་ཅེས་ཟེར་ཞིང་། ཁོང་ནི་ས་ཆ་ཐག་རིང་ཞིག་ནས་བླུས་ཡོང་ཞིང་ངེས་དོན་དགོན་པར་ཕེབས་ནས་ལོ་བཞི་བཅུ་ཡས་མས་ཤིག་འགོར་ཡོད། ཁོང་གིས་མཁའ་འགྲོ་བརྟེན་ཡོད་ཅིང་མཁའ་འགྲོ་དེར་ཁོང་གཉིས་ཀྱི་བུ་བུ་མོ་ཁ་ཤས་ཤིག་ཡོད།
དབང་ཆེན་དོན་འགྲུབ་སྐུ་ན་ཆེ་བ་དང་། བུ་བུ་མོ་དག་ནར་སོན་ཡོད་ཅིང་། བུ་རྣམས་ལའང་སྤྲུལ་སྐུའི་ངེས་སྦྱོར་ཡི་གེ་སོགས་རགས་པ་སྟེ། ཆེ་བ་ནི་ས་ཆ་ཐག་རིང་ཞིག་གི་སྤྲུལ་སྐུ་དང་། ཆུང་བ་དང་འབྲིང་བ་ནི་ངེས་དོན་དགོན་པའི་བླ་མ་འགའ་ཞིག་གི་སྤྲུལ་སྐུ་ཡིན་པའི་དཔང་རྟགས་སོགས་བླ་མ་ཆེ་ཁག་དང་། སྲིད་གཞུང་བཅས་ཀྱིས་གནང་བ་ལྟར་ཐོབ་པས། དགོན་པའི་ཁྲི་པ་དང་། དབང་ཆ་ཕལ་ཆེར་བ་ཁོང་ཅག་ལ་སྤྲོད་ཟིན། སྤྲུལ་སྐུ་དབང་ཆེན་དོན་འགྲུབ་ལ་ཐུགས་འགན་ཆེན་པོ་མེད་སྟབས། ཉི་མ་ལྡེ་ཞོར་ཐ་མག་རྐང་རེ་དལ་གྱིས་རྔུབ་ཅིང་། སྦི་རག་ཁམ་རེ་གསོལ་ནས་ལྷོད་པོའི་ངང་བཞུགས་ཡོད། སྤྱིར་དམ་ཆོས་འདུལ་བ་སོགས་སུ་ཆང་རག་སོགས་ཆེས་ཆེར་བཀག་ཡོད་མོད། ཁོང་སྤྲུལ་སྐུ་ཡིན་པས་དེ་ཙམ་གྱིས་དམིགས་བསལ་ནི་སྨྲོས་ག་ལ་དགོས། ཡང་གཅིག་བཤད་ན་འདི་དག་ང་ཚོ་མ་དག་པའི་སྣང་ངོ་ཙམ་ན་ཡིན་སྲིད་དེ། སྔོན་སངས་རྒྱས་བཅོམ་ལྡན་འདས་ལ་དགེ་སློང་ལེགས་པའི་སྐར་མས་ཀྱང་སྐྱོན་མཐོང་བས་སོ།།
དགོན་པའི་ཚོགས་དུས་མཆོད་སོགས་ཀྱི་སྐབས་གྲྭ་པ་དག་ས་ཐག་རིང་ཐུང་གི་ཁྱད་པར་མེད་པར། སློབ་སྦྱོང་གི་གནང་བ་ཡོད་མེད། ནད་ན་ཚའི་དབྱེ་འབྱེད་མེད་པར། ས་ཆ་གང་ཞིག་ཏུ་ཡོད་ན་དེའི་ཚེ་ངེས་པར་དུ་འབྱོར་དགོས་ལ། གལ་སྲིད་མ་འབྱོར་ཚེ་ཁྲིམས་ཀྱིས་བདའ་དེད་བཅས་ཡོད་པས་བྲོས་ས་དང་ཐར་ས་ཞིག་མེད་ལ། གལ་སྲིད་ཁྲིམས་དེ་དག་ལས་བརྒལ་འདོད་མཁན་ཞིག་ཡིན་ཚེ། དེར་ཆ་རྐྱེན་མང་དག་ཅིག་འཛོམས་ཏེ། ས་ཆ་དེ་ནས་ཡུལ་བུད་པ་དང་། དངུལ་ལོ་གྲངས་མེད་ཅིག་མེད་ན་དེ་དག་ལས་བརྒལ་མི་ནུས། རྒྱུ་མཚན་དེ་དག་བླ་བྲང་ཚང་བཤགས་བྱེད་དམ། ཡང་ན། བཀའ་ཆད་ཡིན་པ་རེད། དེ་བས་ད་སྔོན་ཡན་ཆད་དེ་འདྲ་ཞིག་གཏན་ནས་བྱུང་མ་མྱོང་། དེ་ནི་ཁོང་གིས་བསྟན་པ་འཛིན་སྟངས་ཐད་ཀྱི་ཆ་ཤས་གཅིག་ཙམ་རེད། ཁོང་ཐུགས་དྲག་ཚ་པོ་ཞིག་ཡིན་པས་སྐུ་མདུན་དུ་བཅར་མཁན་དག་གིས་ལུས་ཞུམ་ཞུམ། ལྕེ་ནར་ནར་ཁོ་ན་ལས་འགྲོ་མི་ཕོད། ཁོང་གིས་མ་གསན་པ་དང་། མ་དགོངས་པའི་དོན་དག་ནི་སྤུ་ཙམ་ཡང་མེད་དེ། ཕུ་ནས་ཤྭ་བ་རྒྱུགས་རབས། མདའ་ནས་གླ་བ་འཕགས་རབས། སོགས་གཅིག་གཅིག་གཉིས་གཉིས་བྱས་ནས་གསན་གྱིན་ཡོད། དེའང་ལོས་ཡིན་སྟེ། ཁོང་ལ་གློ་བ་ཉེ་མདོག་གིས་དུས་རྟག་ཏུ་ཡོང་འདུག་མཁན་དག་གིས་བླ་མའི་ཐུགས་དགྱེས་ན་ཆོག་ཅེས་གཅིག་ཆད་གཉིས་ལུས་མེད་པར་ཞུ་ཡི་ཡོད་ལ། ཁོང་ཡང་འཇིག་རྟེན་གྱི་དགྲ་དང་གྱོད་ཁ་མཆུ་སོགས་ལ་ཐུགས་ཤིན་ཏུ་དགྱེས། དགོན་པའི་མངའ་འོག་ཏུ་དུད་གྲངས་སུམ་བརྒྱ་ཙམ་ཞིག་ཡོད་ལ། དེ་དག་ནི་ཁོང་ལ་དད་པ་རྩེ་གཅིག་དང་། སྐྱབས་གནས་མཐར་ཐུག་འཛིན་མཁན་ཡིན་དགོས་ཤིང་། དེ་ལྟར་མ་བྱས་ཚེ་ཁོང་རྣམས་ལ་བཀའ་ཆད་སོགས་འབབ་ངེས། ས་ཆ་དེ་གའི་འཚོ་བ་ནི་ཞིང་ལས་ཙམ་ལ་བརྟེན་པ་ཡིན་ཞིང་། ཡོང་སྒོ་ཕལ་ཆེར་ཞོར་ལས་དང་དབྱར་རྩྭ་དགུན་འབུ་ལ་བརྟེན་པ་ཡིན། དུས་རབས་ཉེར་གཅིག་པ་ཚེས་ནས་ཡུན་རིང་མ་སོང་བར་བོད་ཀྱི་བླ་མ་ཕལ་ཆེར་རྒྱ་ནག་ཏུ་ཕེབས་ཤིང་། མར་མི་རྐྱང་ཡིན་ན་ཡར་རླངས་འཁོར་ཞེས་པའི་འཁོར་ལོ་བཞི་རེ་ཡོད་མཁན་དག་བསྐོར་ནས་ཡོང་དུས། སྤྲུལ་སྐུ་དབང་ཆེན་དོན་འགྲུབ་ཡབ་སྲས་དག་ལ་འཕྲུལ་རྟ་ཞིག་ཀྱང་མེད་པས། དེར་ཁོང་གིས་ཐུགས་བསམ་བཞེས་བཞེས་མཐར། རླངས་འཁོར་མེད་ན་སྤྲུལ་གྲལ་དུ་མི་ཚུད་དགོངས་ནས། ཁོང་སྐུ་ན་ཆེ་བས་ཡར་མར་བྱོན་དུས་སྟབས་བདེ་ཡོང་ཕྱིར་རླངས་འཁོར་ཞིག་དགོས་རབས་སོགས་ཡིན་ལུགས་བརྒྱ་དང་། གནས་ལུགས་སྟོང་གིས་བཀའ་གནམ་ལྕགས་རལ་གྲི་ཕབ་པས། འབངས་མི་སེར་ལས་དངུལ་སྒོར་རུག་ནས་མཐར་རླངས་འཁོར༼ཐིའུ་ཡུག༽རྟགས་ཅན་ཞིག་ཉོས། ཡང་སྐབས་དེ་དུས་ཙ་ན་དགོན་པ་རེ་འགར་ཁྲིའི་བདག་དབང་དང་། དབང་ཆ་སོགས་རྩོད་རེས་བྱེད་ཀྱིན་ཡོད་མོད། ངེས་དོན་དགོན་པར་དེ་འདྲའི་རྩོད་རྙོག་མེད་དེ། རྒྱལ་པོའི་ལམ་ལུགས་བཞིན་སྤྲུལ་སྐུ་ཚང་མ་བླ་བྲང་ཚང་དུ་འཁྲུངས་པ་ལས་གཞན་ས་ཆ་དེ་གར་སྤྲུལ་སྐུ་ཞིག་འཁྲུངས་རྒྱུ་མེད་པས་ཡིན། དེའང་ལོས་ཡིན་སྟེ། སྤྲུལ་སྐུ་དབང་ཆེན་དོན་འགྲུབ་ནི་ཕྱོགས་དེ་གའི་བླ་ཆེན་དཔོན་ཆེན་དག་དང་ངོ་ཤེས་ཤིང་ཕན་ཚུན་བར་ལ་འདང་བརྩེ་ཤིན་ཏུ་ཆེ་བ་དང་། ལྷག་པར་དུ་ཉམ་ཐག་འབངས་མིའི་འདི་ཕྱིའི་རེ་ལྟོས་སུ་གྱུར་པ་ཁོང་གིས་མ་འོངས་སྤྲུལ་སྐུའི་འབྱུང་ཁུངས་རྦད་དེ་ལུང་བསྟན་ཟིན་སྟེ། འཛམ་གླིང་ཆུ་རྒྱུན་མ་ཆད་པར།། ངེད་ཚང་སྤྲུལ་རྒྱུན་ཆད་མི་སྲིད།། ཅེས་རྟག་པར་ནན་ཏིག་ཏིག་གིས་གསུང་གི་ཡོད་པས་ཡུལ་ལུང་དེར་སྤྲུལ་སྐུ་ཞིག་ཡོད་ནའང་།ཁོང་དང་གཉེན་འབྲེལ་མེད་པ་ཞིག་མི་སྲིད། སྤྲུལ་སྐུ་དབང་ཆེན་དོན་འགྲུབ་ནི་དགྲ་དང་འཐབ་ན་དམག་ཇུས་ཅན་ཞིག་ཀྱང་ཡིན་སྟེ། ལོ་ངོ་བརྒྱད་དགུ་ཙམ་གྱི་སྔོན་དུ་ས་རྩོད་ཆུ་རྩོད་ཅིག་ཡོང་བར་ཁོང་སྐུ་དངོས་པོས་དམག་དཔོན་མཛད་ནས་གཡུལ་དུ་ཞུགས་ཤིང་། མཇུག་མཐར་གཡུལ་འཁྲུགས་དེ་ལས་རྒྱལ་བ་རེད།ད་དུང་ཚོང་ལས་ཀྱང་ཙག་ཙིག་རེ་གནང་གི་ཡོད། དཔེར་ན། མེ་མདའ་དང་།
བོའུ་གྲི་སོགས་ཾམཚོན་ཆའི་རིགས་ཀྱི་ཚོང་ཕྲན་བུ་རེ་གཉེར་གྱི་ཡོད། ཁོང་གི་གདུང་རྒྱུད་ཀྱི་སྤྲུལ་སྐུ་དག་གིས་ཁོང་ནི་མིག་དཔེ་གཅིག་པུ་ཉིད་དུ་བཟུང་ནས་ཡོད། ཁོང་རྣམ་པས་ཀྱང་མངོན་ལྐོག་མང་པོ་ནས་མཁའ་འགྲོ་བརྟེན་ཞིང་། སྤྲུལ་སྐུའི་ས་བོན་འདེམས་བཞིན་ཡོད་ལ། ཡུལ་དེའི་བུ་མོ་ཚོས་ཀྱང་མ་འདོད་རུང་དང་དུ་ལེན་དགོས་ཏེ། བུ་མོ་འགའ་རེས་དང་བླང་མ་བྱས་པར་བརྟེན། ཡབ་སྲས་ཀུན་དང་འགལ་ནས་བཀའ་ཆད་ཆེན་པོ་འབེབ་ཡོད། ཤེས་རབ་ནི་ལོ་ན་ཆུང་རུང་ཁོང་གི་མིག་མདུན་དུ་འབུད་ཀྱིན་པའི་དོན་དག་རྣམས་ལུགས་དང་འགལ་ཞིང་། གཉའ་གནོན་དང་བཤུ་གཞོག་ཁོ་ན་ལས་མ་མཐོང་ནའང་ཁོང་ལ་དཔུང་རོགས་སོགས་མ་རྙེད་པར་རེ་ཞིག་ལུས། དུས་དེ་ཤེད་ཙམ་ནས་ཡང་བླ་བྲང་སྟེ་སྤྲུལ་སྐུ་འཁོར་བཅས་ཀྱིས་དཔྱ་ཁྲལ་བསྡུ་རྒྱུ་ཇེ་མཐོ་དང་། ས་ཆུ་མང་པོར་བདག་ཏུ་བཟུང་ཞིང་བྲན་དུ་བླངས་བ་སོགས་འཇིགས་སྐུལ་ཅན་གྱི་བྱ་གཞག་བློ་ངོར་མི་ཤོང་པ་མང་ཐག་ཆོད་ཅིག་གཅིག་རྗེས་གཉིས་སུ་འབུད་ཀྱིན་པ་མ་བཟོད་པར།
བཙན་པོ་གཉའ་ནས་ཞོན་པའི་སྟོབས་མེད་ཀྱང་༎
ཉམ་ཆུང་བྲན་དུ་བཀོལ་བའི་མཛད་པ་ཆེ༎
དམ་པའི་ཆོས་ཀྱང་ཁྱོད་འདྲའི་ལག་ཆ་སྟེ༎
ལུགས་དང་འགལ་བའི་སྤྱོད་པ་སྤོངས་ཤིག་ཨང་།།
འབངས་མིའི་མགོན་དུ་བཀུར་བའི་སྐུ་ལོ་ཁྱོད༎
འདི་ཕྱིའི་སྐྱིད་སྡུག་གཟིགས་པ་མ་ཤེས་མོད༎
བཤུ་གཞོག་བཙན་གནོན་བྱས་པའི་སྤྱོད་པ་དང་༎
ཡུལ་འདིར་སྡུག་ལ་སྦྱོར་བ་མིག་གིས་མཐོང་།།
ཞེས་སོགས་ཆོས་གཞུང་དུ་བྱམས་དང་སྙིང་རྗེ་དག་བཤད་ཅིང་། སྡུག་བསྔལ་ལས་གྲོལ་ཞིང་། བདེ་བ་ཐོབ་བྱེད་ཉག་ཅིག་ཏུ་གསུངས་ཀྱང་། ཆོས་པའམ་བླ་མ་སྤྲུལ་སྐུ་དག་སླར་ཡང་སྒེར་གཅོད་པ་དང་། གཉའ་གནོན་པ། བཤུ་གཞོག་པ་ཉིད་དུ་ཆགས་སོང་ན་ཆོས་ནི་ཆོས་མིན་ཉིད་དུ་འགྱུར་བ་དང་། ཆོས་དེ་སྒེར་གཅོད་པ་རེའི་ལག་ཆ་ཙམ་དུ་ཟད་ན་ཡོད་པ་ལས་མེད་པ་དགའ་ཞེས་སོགས་ཀྱིས་ཡི་གེ་བྲིས།
ཁོང་འཁོར་བཅས་ཀྱིས་མཐོང་འཕྲལ་དེ་མ་ཐག་འཐུས་མི་དང་བཅས་ཤེས་རབ་ཀྱི་སྒོར་སླེབས་སོང་།
དེར་དབང་ཆེན་དོན་འགྲུབ་ཀྱིས་ཁོ་རེ་སྤྲང་ཕྲུག ཁྱོས། བྱང་ཆུབ་སེམས་དཔའ་རྣམས་ལ་སྐུར་པ་བཏབ༎ དོན་མེད་སྡིག་ཆེན་བསགས་པ་འཐོལ་ལོ་བཤགས།། ཟེར་འདོན་མ་མྱོང་ངམ། ཞེས་ཟེར།
དེ་ནས་ཡང་ཁོང་ཅག་ལས་གཅིག་གིས་ཁྱོད་ཀྱི་དེ་འདྲའི་ཡི་གེ་བྲི་དོན་ཅི་ཡིན། དེ་འདྲའི་སྐུར་པ་བཏབ་ན་རུང་ངམ་ཟེར། དེར་ཤེས་རབ་ཀྱིས་ངས་ནི་ཟེར་སྒྲོས་ཙམ་མ་ཡིན་པར། རང་གིས་རིག་རིག་མཐོང་མཐོང་ལྟར་བྲིས་པས། སྐུར་པ་བཏབས་མེདཅེས་ཟེར།དེར་ཡང་སྐྱབས་ཀྱི་བླ་མ། མགོན་གྱི་དཔུང་གཉེན་འདི་ལ་ཉེས་མེད་ཉེས་འདོགས། སྐྱོན་མེད་སྐྱོན་འཛུགས་བྱས་པ་ནི་ཁྱོད་རང་གི་རང་མཚང་ཙམ་ལས་གཞན་ཅི་ཡིན། ཁྱོད་རེད་མ་གཏོགས། གཞན་ཞིག་ཡིན་ན་བསད་མི་བཞག་ན། ཇོ་བོ་རིན་པོ་ཟེར།
ཡང་གཞན་ཞིག་གིས་ད་ཡང་ན། ཤ་རྗེན་དྲ་བཞག
ཡང་ན། དམར་བསད་བྱེད་བཞག་ཅེས་ཟེར།
ཡང་གཞན་ཞིག་གིས་ང་ཚོ་དམག་འཐབ་རྒྱུ་བྱེད། གང་ནས་འཐབ་སོགས་ཁྱོད་ཀྱིས་ཤེས་སོགས་ཟེར་ཞིང་དགྲ་ཚིག་དང་གྱོད་ཚིག་མང་པོ་ཞིག་བཞག་ཅིང་། ཤེས་རབ་ཀྱིས་ཡིན་ལུགས་བརྒྱ་དང་གནས་ལུགས་སྟོང་བཤད་ཀྱང་མ་ཉན་པར།རྒྱོབས་རྒྱོབས་དང་སོད་སོད་ལྟ་ལོག་དང་སྐོར་ལོག དམ་ཉམས་དང་བསྟན་བཤིག་ཅེས་ཟེར་ནས་རི་ལུང་ཁྱབ་སོང་།དེ་ནས་ཁོ་བོ་ཅག་འཐུས་མི་དང་འགན་ཁུར་དག་གྲོས་བསྡུར་བྱས་བྱས་མཐར།ཤེས་རབ་གཟའ་མི་ཡོངས་ཡུལ་ལུང་དེ་ནས་ཡུལ་འབུད་གཏང་འཆར་བྱས།
ཤེས་རབ་ཀྱིས་ངས་བྲིས་པའི་ཡི་གེ་དག བཟང་ཡང་ཆོག་ལ། ངན་ཡང་རུང་། ང་རང་ཉིད་ཀྱིས་བྲིས་པས་ཁྱིམ་ཚང་དང་འབྲེལ་བ་མེད། གལ་ཏེ་ཁྱོད་ཚོས། གཡག་ལ་སྤྲོ་ལངས་ནས། རྟ་ལ་རྡོག་པས་བསྣུན་ན་ངོ་མི་ཚའམ། ཞེས་སོགས་བཤད་བཤད་མཐར། ཤེས་རབ་ཁོ་རང་དགོན་པའི་གྲལ་ནས་གནས་དབྱུང་བཏང་། དེ་ནས་ལྐོག་ཏུ་ཁྱིམ་ཚང་ལ་བཀའ་ཆད་ཡིན་ཞེས་གོར་འབུམ་ཚོ་གསུམ་ཙམ་བཙན་ཤེད་ཀྱིས་བླངས་ནས། ཁྱོད་ཅག་ང་ཚོའི་སྐྱབས་འོག་ལས་མ་འདོར་བ་དགའ་དགོས་ཞེས་ཟེར།
མ་འགྱང་བར་ཤེས་རབ་ཀྱིས་དེ་གོ་ནས། ཡར་ཁོང་ཅག་ལ་རྒྱུ་མཚན་ཇི་ཙམ་བཤད་ཀྱང་མ་ཉན་པར།
སྤྲུལ་སྐུ་དབང་ཆེན་དོན་འགྲུབ་ན་རེ་ལག་ལས་ཀ་རང་གིས་བྱས་ན། ལུས་དམྱལ་བ་རང་གིས་མྱོང་དགོས་པ་དཔེ་རེད། ང་མྱི་རྒན་ཁྱིམ་ནང་ཡོད་དུས། གྱོད་རྡོ་དཀར་ཁུང་ནང་འཕངས་ཡོད། ད་དུང་འདི་ནི་ཆུ་ཆུང་ས། ཟམ་པ་དམའ་ས་ཡིན་ཤེས་པར་གྱིས་ཅེས་སོགས་གསུངས་ནས་ཅི་བྱ་བརྟོལ་མེད་དུ་གྱུར།
ཁོ་ཅག་གིས་ད་ནི་རྒྱལ་ཁ་ཐོབ་སོང་ནས། ཤེས་རབ་ཡར་ལངས་རྒྱུ་མེད་སྣང་ཤར་གྱི་ཡོད་མོད།
ཤེས་རབ་ཀྱིས་ང་སྤྱི་ཚོགས་དང་ཡུལ་ལུང་འདིར་ཤ་ཚ་བས་བདེན་པའི་སྐད་འབོད་རྒྱག་པ་ཡིན་ལ། དེ་ནི་ངས་ལོ་ཤས་རིང་སློབ་སྦྱོང་གི་དུས་ཚོད་ལས་རྙེད་པའི་འབྲས་བུ་ཞིག་དང་། ངའི་མི་ཚེའི་ཁྲོད་ཀྱི་བྱ་བཞག་ལེགས་ཤོས་ཤིག་ཏུ་བརྩི་ཆོག་མོད། སྟབས་མ་ལེགས་པ་ཞིག་ལ་ངའི་ཁྱིམ་ཚང་སྡུག་ལ་སྦྱར་སོང་། དེ་ནི་ངའི་མི་ཚེ་འདིའི་ནང་རྒྱ་མཚོའི་གཏིང་དུ་འཛུལ་ནས་བཀྲུས་ཀྱང་འདག་ཏུ་མེད་པའི་ནག་ཉེས་དེ་རེད། འོན་ཀྱང་། ང་ད་དུང་ཤི་མེད། གསོན་ནས་ཡོད། སྔར་བཞིན་གསོན་ནས་ཡོད་ཅེས་དུས་དེ་ནས་བཟུང་བཤད་ཀྱི་ཡོད། འོ་ན། དོན་དག་དེ་འཛམ་གླིང་སྒང་དུ་མི་བསྒྲགས་དོན་ཅི་ཡིན་ཞེ་ན། དེའང་རྒྱུ་མཚན་མེད་པ་ག་ལ་ཡིན། ཤེས་རབ་ཀྱིས་བཟའ་མི་ཡོངས་སྡུག་བསྔལ་གྱི་རྒྱ་མཚོ་ཞིག་ཏུ་འཕངས་ཟིན་ལ། སླར་ཡང་འཕངས་འདོད་མེད་པས་ཡིན། ཕྱོགས་གཞན་ཞིག་ནས་བཤད་ན་སྐབས་དེ་དང་དེ་ལྟ་བུའི་གནས་ཚུལ་དང་འཕྲད་སྐབས་ཁོའི་ལངས་ཕྱོགས་སུ་ཡོད་མཁན་ནི་ཁོའི་ནུས་པ་དང་མཉམ་པའི་སློབ་གྲོགས་དང་གྲོགས་པོ་ཁག་ཅིག་ལས་གཞན་མེད་པས་རེད་ལ། དུས་རྒྱུན་པར་གནས་ལུགས་དང་དྲང་བདེན་གཙིགས་སུ་འཛིན་དགོས་ཞེས་བཤད་འདུག་མཁན་གྱི་བླ་མ་སོགས་སྤྱི་ཚོགས་སྟེང་གི་མི་སྣ་ནུས་ཤུགས་ཅན་ཕལ་ཆེར་སྐབས་དེར་སྤྲུལ་སྐུའི་ཕྱོགས་སུ་ལངས་འདུག་པ་མ་ཚད། ཤེས་རབ་ལ་རྒྱོབས་རྒྱོབས་དང་སོད་སོད་དམ་ཉམས་དང་བསྟན་བཤིག་ཅེས་ཆར་བ་འབེབས་ཀྱིན་འདུག
དེ་ནི་ཤེས་རབ་ཀྱིས་ལས་ཀ་དེ་ནོར་འཁྲུལ་ཅན་ཞིག་དང་། སྤྲུལ་སྐུ་དབང་ཆེན་དོན་འགྲུབ་ཀྱིས་མཛད་པ་དེ་བཟང་བས་ཡིན་པ་མ་ངེས་མོད། ཁོ་ཚོ་ཕན་ཚུན་འགྲོགས་འདྲིས་ཆེ་བའི་བླ་སྤྲུལ་སྐྱེས་ཆེན་ཁག་ཡིན་པས་རེད། ཡུལ་ལུང་དེ་ནས་བརྒལ་བའི་མི་བུ་དག་གིས་ཁོང་གི་མཛད་པ་དང་འཕྲིན་ལས་དག་ལ་ཆ་རྒྱུས་མེད་པས་ཡིན་ཡང་སྲིད།
(《གངས་དཀར་རི་བོ།》ལས་བཤུས།)

robotstxt: allowed

filter: keep


text:
ཕྱི་ལོ་༢༠༡༦ ལོར་འཛིན་གྲྭ་བཅུ་གཉིས་ཐོན་མཁན་བོད་པའི་སློབ་ཕྲུག་བདུན་ལ། རྒྱ་གར་མཐོ་སློབ་ཅིག་གི་བདག་པོས་མཐོ་སློབ་དེར་སློབ་འཇུག་བྱ་རྒྱུར་ཁས་ལེན་གྱིས། ཧིན་སྒོར་འབུམ་༤༠ དང་སྟོང་ཕྲག་༢༥། དེ་བཞིན་དགོས་མཁོ་ཅན་གྱི་གལ་ཆེའི་ཡིག་ཆ་ཚང་མ་བླངས་ནས། ལོ་གཅིག་འདས་ཟིན་ཀྱང་མཐོ་སློབ་ཏུ་སློབ་འཇུག་བྱས་མེད་པ་མ་ཟད། དངུལ་དང་ཡིག་ཆ་ཕྱིར་མ་སློག་ནས་དཀའ་ངལ་འཕྲད་མུས་ཡིན་པ་རེད་འདུག
དེ་ཡང་ཉིན་ཤས་སྔོན་ནས་དྲ་ཐོག་ཏུ་ཞུ་སྙན་ཞིག་ཁྱབ་སྤེལ་འགྲོ་བཞིན་འདུག་པ་དང་། དེའི་ནང་བོད་པའི་སློབ་ཕྲུག་བདུན་ཕྱི་ལོ་༢༠༡༦ ལོར་འཛིན་རིམ་བཅུ་གཉིས་ཐོན་རྗེས། བྷེང་ལོར་དུ་མཐོ་སློབ་འཚོལ་དུ་འགྲོ་སྐབས། བོད་མི་ཟླ་བ་ཚེ་རིང་ཞེས་པ་ཞིག་གིས། བྷེང་ལོར་དུ་རྟེན་གཞི་བྱས་པའི་(Vyedhi Institute of Science and Research Center)ཞེས་པའི་མཐོ་སློབ་ཀྱི་བདག་པོ་བུད་མེད་ཆའེ་ཐན་ཡ་(Chaithanya)ངོ་སྤྲོད་བྱས་ཡོད་འདུག སྐབས་དེར་བུད་མེད་དེས་ཁོང་ཚོར་མཐོ་སློབ་དེའི་ནང་སྨན་ཞབས་དང་སོ་སྨན་པའི་སློབ་ཚན་ཁོངས་སློབ་འཇུག་བྱ་རྒྱུ་ཁས་ལེན་བྱས་ཏེ། སློབ་ཕྲུག་དེ་དག་ལས་སློབ་ཡོན་དང་སློབ་འཇུག་ཡོང་ཆེད་ཞལ་འདེབས་བཅས་ཁྱོན་བསྡོམས་ཧིན་སྒོར་འབུམ་༤༠ དང་སྟོང་ཕྲག་༢༥ བླངས་ནས། ཟླ་༦ པ་ནས་འཛིན་གྲྭ་འཚོགས་རྒྱུ་ཡིན་སྐོར་བརྗོད་ཡོད་འདུག་ཀྱང་། སྐབས་དེར་འཛིན་གྲྭ་འཚོགས་ཐུབ་མེད་པ་དང་། དེ་རྗེས་ཟླ་༨ པའི་ནང་འཚོགས་རྒྱུ་ཡིན་སྐོར་བརྗོད་ནས། མཐའ་མ་དེར་ཟླ་༩ པའི་བདུན་ཕྲག་གསུམ་པ་བར་ཕྱིར་འགྱངས་བྱས་ཡོད་འདུག
ཟླ་༩ པའི་ནང་སློབ་ཕྲུག་དེ་དག་མཐོ་སློབ་ཏུ་བསྐྱོད་སྐབས་སློབ་འཇུག་གི་ལྟེ་གནས་ཁང་དུ་ཁོང་ཚོའི་མིང་ཐོ་མེད་པས། དཀའ་ངལ་མང་པོ་ཞིག་འཕྲད་ནས། རྗེས་སུ་ལྷོ་སྤྱི་ཆོས་འཕེལ་ཐུབ་བསྟན་ལ་དཀའ་ངལ་ཞུ་གཏུག་བྱས་འདུག དེ་རྗེས་ཁོང་གི་རོགས་སྐྱོར་ལ་བརྟེན་ནས་དེ་སྔོན་དངུལ་སྤྲོད་ཡུལ་བུད་མེད་དེ་དང་ཐུག་ཐུབ་པ་བྱུང་འདུག་ཀྱང་། སྐབས་དེར་ཁོང་མོས་སློབ་ཕྲུག་དེ་དག་ཟླ་༡༠ པའི་ཚེས་༢༢ ཉིན་འཛིན་གྲྭར་མཉམ་ཞུགས་བྱེད་དགོས་སྐོར་བརྗོད་ཡོད་འདུག
དེ་རྗེས་སློབ་ཕྲུག་དེ་ཚོས་བུད་མེད་དེ་དང་ཐུག་ཐབས་མང་པོ་བྱས་ཡོད་འདུག་ཀྱང་། བུད་མེད་དེས་མོས་མཐུན་བྱས་མེད་པས། མཐམ་མར་འུ་ཐུག་ནས་མོའི་ནང་དུ་ཕྱིན་འདུག སྐབས་དེར་མོ་ནང་དུ་བསྡད་མེད་པས་ཚུར་ལོག་ཡོང་སྐབས་ལམ་བར་དུ་མོ་དང་ཐུག་འདུག་པ་དང་། དེའི་སྐབས་མོས་ཁོང་ཁྲོ་དང་བཅས་ཡིག་ཚང་དུ་ཐུག་པར་ཡོང་དགོས་སྐོར་བརྗོད། དེ་རྗེས་ཟླ་༡༠ པའི་ཚེས་༢༦ ཉིན་བུད་མེད་དེས་སློབ་ཕྲུག་ཚོའི་མཐོ་སློབ་ཀྱི་ས་མིག་མེད་པ་བཟོས་པ་མ་ཟད། ཁོང་མོར་བསུན་གཙེར་བཟོས་པའི་ཁྲིམས་གཏུག་བྱ་རྒྱུའི་སྡིགས་ར་བསྐུལ་ཡོད་འདུག
དེ་རྗེས་བུད་མེད་དེས་སློབ་ཕྲུག་ཚོའི་དངུལ་དང་ཡིག་ཆ་རྣམས་ཕྱིར་སློག་བྱ་རྒྱུའི་ཚེས་གྲངས་ཐེངས་མང་པོ་ཞིག་གཏན་འབེབས་བྱས་ཡོད་ཀྱང་། དེ་དག་དངོས་སུ་ལག་བསྟར་བྱས་མེད་པ་རེད་འདུག ཟླ་༡༡ པའི་ཚེས་༡༦ ཉིན་བུད་མེད་དེའི་ལས་རོགས་ཨ་ནན་ཌེ་གྷོ་ཌ་Annand Gowda ཞེས་པ་དེས་ཁ་པར་སླེབས་ནས་དངུལ་དང་ཡིག་ཆ་ཐོག་མར་ཁོང་ཚོར་རོགས་པ་བྱེད་མཁན་བོད་མི་ཟླ་བ་ཚེ་རིང་ཞེས་པ་དེར་སྤྲད་ཡོད་སྐོར་བརྗོད་འདུག་ཀྱང་། ཟླ་བ་ཚེ་རིང་གིས་དེ་དག་ལག་སོན་བྱུང་མེད་སྐོར་བརྗོད་ཡོད་འདུག
འདི་གའི་གསར་འགོད་པས་ཟླ་འདིའི་ཚེས་༢༧ ཉིན་ལྷོ་སྤྱི་ཆོས་འཕེལ་ཐུབ་བསྟན་ལ་ཁ་པར་བཏང་ནས་གནས་ཚུལ་དེའི་སྐོར་སྐད་ཆ་དྲིས་པས། ཁོང་གིས་གནས་ཚུལ་དེ་བདེན་པ་ཡིན་སྐོར་བརྗོད་བྱུང་ལ། ཁོང་གིས་སློབ་ཕྲུག་དེ་དག་དང་མཉམ་དུ་རྒྱ་གར་ལྷོ་ཕྱོགས་ཀ་ན་ཀྲ་ཀ་མངའ་སྡེའི་ནང་སྲིད་བློན་ཆེན་དང་ཐུག་འཕྲད་བྱས་པ་དང་། དེ་བཞིན་ཉེན་རྟོག་ཁང་དུ་ཐེངས་མང་པོ་ཕྱིན་ཡོད་ཀྱང་། སློབ་ཕྲུག་ཚོས་བུད་མེད་དེ་ཁྲིམས་གཏུག་བྱ་འདོད་མེད་པར་ནང་འགྲིག་བྱ་འདོད་ཡོད་འདུག་པས། ད་བར་གནས་སྟངས་ལ་ཡར་རྒྱས་གང་ཡང་ཕྱིན་མེད་པ་རེད་འདུག དེ་བཞིན་ཁོང་གིས་བརྗོད་དོན་ལྟར་ན་བོད་མི་ཟླ་བ་ཚེ་རིང་ལ་དངུལ་དང་ཡིག་ཆ་རག་མེད་པ་གསལ་པོ་ཡིན་པ་དང་། དེའི་ཐོག་བུད་མེད་དེ་མི་ཚང་ཆེན་པོ་དང་ཆབ་སྲིད་ཀྱི་རྒྱབ་རྟེན་ཆེན་པོ་ཡོད་མཁན་ཡིན་སྐོར་དང་། ད་ལྟའི་ཆར་ཟླ་བ་ཚེ་རིང་གིས་ཉེན་རྟོག་ཁང་དུ་ཁོང་ལ་དངུལ་དང་ཡིག་ཆ་རག་མེད་པའི་ཞུ་གཏུག་གི་ཡིག་ཆ་སྤྲད་ཟིན་པ་ཡིན་སྐོར་བརྗོད་སོང་།
སློབ་ཕྲུག་དེ་དག་ལོ་གཅིག་རིང་མཐོ་སློབ་ཏུ་འགྲོ་རྒྱུ་མ་བྱུང་ནས་ལོ་གཅིག་ཆུད་ཟོས་ཕྱིན་འདུག་པ་དང་། དེ་དག་ལས་༦ བོད་ནས་ཡོང་མཁན་དང་༡ རྒྱ་གར་གཞིས་ཆགས་ནས་ཡིན་འདུག དེའི་ཁྲོད་༦ བུ་མོ་དང་༡ བུ་ཡིན་པ་རེད་འདུག
ཁོང་ཚོ་ལས་སློབ་མ་ཞིག་ལ་ཁ་པར་བཏང་ནས་གནད་དོན་དེའི་སྐོར་སྐད་ཆ་དྲིས་པས། ཁོང་མོས་རྒྱ་གར་གྱི་བུད་མེད་དེ་ངོ་སྤྲོད་བྱེད་མཁན་ཟླ་བ་ཚེ་རིང་ཞེས་པ་དེ། སྔོན་མ་ནས་སློབ་གྲྭ་ཁག་ཏུ་སློབ་འཇུག་སྐོར་ལ་རོགས་རམ་བྱེད་ཀྱི་ཡོད་སྐོར་གྱི་གཏམ་བཤད་བྱེད་པར་སླེབས་ཡོད་འདུག་པ་དང་། དེ་སྔོན་ཁོས་སློབ་ཕྲུག་ཁག་ཅིག་ལ་སློབ་འཇུག་རོགས་རམ་བྱེད་ཐུབ་ཡོད་འདུག་པས། ཁོང་ཚོས་ཡིད་ཆེས་བྱས་ཏེ་ཁོང་ལ་འབྲེལ་བ་བྱས་པ་ཡིན་འདུག
དེ་བཞིན་མཐོ་སློབ་དེའི་བདག་པོ་རྒྱ་གར་བུད་མེད་དེས་ཁོང་ཚོ་མོའི་ནང་དུ་སླེབས་ནས་ཁྱིམ་ཚང་གི་མིང་བརྫད་ཡོད་ཚུལ་བརྗོད་ནས། མཐོ་སློབ་ཀྱི་ས་མིག་མེད་པ་བཟོས་ཡོད་འདུག ད་ལྟའི་ཆར་ཁོང་ཚོའི་དངུལ་དང་འཛིན་རིམ་བཅུ་གཉིས་སློབ་ཐོན་ལག་ཁྱེར་སོགས་ཀྱི་གལ་ཆེའི་ཡིག་ཆ་ཁག་ཕྱིར་སློག་བྱས་མེད་པ་རེད་འདུག
དེ་བཞིན་ཁོང་ཚོས་རྒྱ་གར་བུད་མེད་དེ་ཁྲིམས་གཏུག་མི་བྱེད་པའི་རྒྱུ་མཚན་ནི། ཁྲིམས་གཏུག་གི་བརྒྱུད་རིམ་ལོ་མང་པོ་འགོར་སྲིད་པས། ལོ་དེ་དག་གི་རིང་ཁོང་ཚོར་མཐོ་སློབ་སྐྱོད་ཆེད་ཀྱི་གལ་ཆེའི་ཡིག་ཆ་དེ་ཚོ་ཕྱིར་སློག་མ་བྱས་ཚེ་ལོ་མང་པོ་ཞིག་ཆུད་ཟོས་སུ་འགྲོ་རྒྱུའི་སེམས་འཚབ་ཡོད་པས། ནང་འགྲིག་ཡོང་ཐབས་བྱེད་ཀྱི་ཡོད་ཀྱང་། བུད་མེད་དེར་དབང་ཐང་ཆེན་པོ་ཡོད་སྟབས། ད་ལྟའི་ཆར་དཀའ་ངལ་འཕྲད་བཞིན་ཡོད་སྐོར་བརྗོད་སོང་། དེ་བཞིན་མཐོ་སློབ་དེའི་བདག་པོ་བུད་མེད་དེའི་ཁྱིམ་ཚང་ཡིན་འདུག་པ་དང་། བུད་མེད་དེར་བརྒྱ་ཆ་༢༥ ཡི་བདག་དབང་ཡོད་པ་རེད་འདུག
དེ་བཞིན་ཁོང་ཚོས་བོད་མིའི་སྒྲིག་འཛུགས་ཀྱི་ནང་སྲིད་བཀའ་བློན་བརྒྱུད་ནས་དཀའ་ངལ་དེ་དང་འབྲེལ་བའི་ཡིག་ཆ་ཞིག་ཤེས་རིག་བཀའ་བློན་ལ་བསྐུར་ཡོད་འདུག
བྷེང་ལོར་དུ་ཡོད་པའི་ས་གནས་གཞོན་ནུ་ལྷན་ཚོགས་དང་། རྒྱལ་སྤྱིའི་བོད་ཀྱི་སློབ་མའི་ལྷན་ཚོགས། བྷེང་ལོར་བོད་རང་བཙན་སློབ་ཕྲུག་ཚོགས་པ་དང་བོད་མིའི་ཁྲིམས་ལུགས་ཚོགས་པ་སོགས་ཀྱི་སློབ་ཕྲུག་ཚོས་ཚོགས་འདུ་བསྐོངས་ནས། དཀའ་ངལ་དེ་སེལ་ཐབས་བྱེད་བཞིན་ཡོད་འདུག དེ་སྔོན་ཚོགས་པ་དེ་དག་གིས་ངོ་རྒོལ་ལས་འགུལ་སྤེལ་འཆར་བྱས་ཀྱང་། གནད་དོན་དེ་ཉེན་རྟོག་ཁང་དང་ནང་སྲིད་བློན་ཆེན་ལ་ཞུ་གཏུག་བྱས་ཟིན་པས། འབྲེལ་ཡོད་རྒྱ་གར་ལས་བྱེད་ཀྱིས་ངོ་རྒོལ་ལས་འགུལ་དེར་ཆོག་མཆན་སྤྲད་མི་འདུག
སྤྱིར་རྒྱ་གར་ནང་མཐོ་སློབ་སོགས་སུ་སློབ་འཇུག་དང་འབྲེལ་ནས་སློབ་མ་ལས་དངུལ་ཕོན་ཆེན་མགོ་སྐོར་བཏང་ནས་ཧམ་ཟ་བྱས་པའི་གནས་ཚུལ་མང་པོ་བྱུང་གི་ཡོད་པ་རེད།།
གསར་འགོད་པ་སྐལ་བཟང་དོན་གྲུབ།


text:
ལྷའི་ཟླ་རེའི་ཁོར་ཡུག་གཙང་བཟོ།
ལྷ་ཚོགས་པའི་ཟླ་རེའི་ཁོར་ཡུག་གཙང་བཟོའི་བྱ་འགུལ་སྤེབས་བ། དེ་ཡང་ལྷ་ཚོགས་པའི་ཟླ་རེའི་ཁོར་ཡུག་གཙང་བཟོའི་བྱ་འགུལ་དེ་ཕྱི་ལོ་ ༢༠༡༧ ཟླ་ ༡༠ ཚེས་ ༢༡ ཉིན་སྤེབས་ཤིང་། ཉིན་དེའི་ཞོགས་པའི་ཆུ་ཚོད་དགུ་པར་ལྷའི་ལས་བྱེད་དང་། སློབ་ཕྲུག དང་བླངས་བ་སོགས་མི་གྲངས་བཞི་བཅུ་བརྒལ་བ་དེ་སྔོན་ཀྱི་མེ་དྒན་རླངས་འཁོར་བབ་ཚུགས་སུ་འདུ་འཛོམས་དང་། དེ་ནས་ཁག་གསུམ་ལ་བགོས་ཏེ་བྷག་སུའི་ལམ་ (Bhagsu road) དང་། ཟློས་གར་ཁང་གི་ལམ། (TIPA) ཀྲོ་ཤིས་ (Tushita road) ལྟག་གི་ལམ་སོགས་ནས་གད་སྙིགས་གཏོས་ཆེན་པོ་བསྒྲུགས་ཏེ་ཕྱོགས་སོ་སོའི་གད་སྙིགས་བླུག་སར་དབོར་རྗེས། ཆུ་ཚོད་བཅུ་གཅིག་ཙམ་ལ་སླར་ཡང་རླང་མཁོར་བབ་ཚུགས་རྙིང་པར་འཛོམས་ཤིང་། དེ་ནས་ལྷའི་སྤྱི་ཐབ་ཏུ་ཕེབས་ནས་་གུང་ཚིགས་མཆོད་པ་དང་། ལྷའི་ལས་བྱེད་བློ་བཟང་ལགས་ཀྱིས་ཁོར་ཡུག་གཙང་བཟོའི་ལས་གཞི་ཡར་རྒྱས་གཏོང་ཕྱོགས་སྐོར་ཕྱི་རྒྱལ་གྱི་དང་བླངས་བ་སོགས་མི་མང་ལས་དགོངས་ཚུལ་སྡུ་ལེན་གནང་བ་སོགས་ཟླ་འདིའི་ཁོར་ཡུག་གཙང་བཟོ་ཡོངས་སུ་གྲུབ་པ་རེད།


text:
མི་དམངས་དྲ་བའི་འཕྲིན། ཟླ་5ཚེས་14ཉིན་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང"རྒྱུད་གཅིག་ལམ་གཅིག"གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ཀྱི་འགོ་ཚུགས་མཛད་སྒོར་ཕེབས་པ་དང་འབྲེལ་《ལག་གདང་དཔུང་སྦྲེལ་གྱིས"རྒྱུད་གཅིག་ལམ་གཅིག"འཛུགས་སྐྲུན་ལ་སྐུལ་འདེད་གཏོང་དགོས་》ཞེས་པ་འགོ་བརྗོད་དུ་འཁོད་པའི་བཞེད་དོན་གཏམ་བཤད་ཀྱང་གནང་ཞིང་། ཁོང་གིས་ཞི་བདེ་མཉམ་ལས་དང་། སྒོ་དབྱེ་བསྟུན་མཁས། ཕན་ཚུན་སློབ་སྦྱོང་། ཕན་ཚུན་དཔྱད་གཞི། གཉིས་ཁེ་གཉིས་ཕན་བཅས་ལྟེ་བར་བྱས་པའི་དར་གོས་ལམ་བུའི་སྙིང་སྟོབས་མཐའ་འཁྱོངས་བྱས་ནས"རྒྱུད་གཅིག་ལམ་གཅིག"འཛུགས་སྐྲུན་དེ་བརྟན་པོས་རྒྱང་རིང་དུ་སྐྱོད་ཐུབ་རྒྱུར་ལག་གདང་སྦྲེལ་ཏེ་སྐུལ་འདེད་གཏོང་དགོས་པ་དང"རྒྱུད་གཅིག་ལམ་གཅིག"དེ་ཞི་བདེ་དང་། དར་རྒྱས། སྒོ་དབྱེ། གསར་གཏོད། ཤེས་དཔལ་བཅས་ཀྱི་ལམ་བུར་སྐྲུན་ཐུབ་པ་བྱས་ནས་སྔར་བས་མཛེས་སྡུག་ལྡན་པའི་འབྱུང་འགྱུར་ཕྱོགས་སུ་སྐྱོད་དགོས་ཞེས་ནན་བཤད་ཀྱང་གནང་བ་རེད། རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཀྲང་ཀའོ་ལིས་འགོ་ཚུགས་མཛད་སྒོ་གཙོ་སྐྱོང་གནང་བ་རེད།
སྔ་དྲོའི་ཆུ་ཚོད་དགུ་པར་ཞི་ཅིན་ཕིང་ཐལ་མོ་རྡེབ་སྒྲའི་ཁྲོད་དུ་ཚོགས་རར་ཕེབས་པ་དང་། ཀྲང་ཀའོ་ལིས"རྒྱུད་གཅིག་ལམ་གཅིག"གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་འགོ་ཚུགས་པའི་ཁྱབ་བསྒྲགས་གནང་བ་རེད། ཞི་ཅིན་ཕིང་ཀྲུའུ་ཞི་སྡིངས་ཆའི་ཐོག་ཕེབས་ནས་གཏམ་བཤད་གནང་ཞིང་། ཞི་ཅིན་ཕིང་གིས་དར་གོས་ལམ་བུ་དེས་རྒྱལ་ཁབ་ཁག་དབར་ཕན་ཚུན་མཛའ་གྲོགས་སྤེལ་རེས་བྱེད་པའི་སྐར་ཁུང་གསར་པ་ཞིག་བཏོད་པ་དང་། མིའི་རིགས་འཕེལ་རྒྱས་ཡར་ཐོན་གྱི་ལེའུ་གསར་པ་ཞིག་བརྩམས་པ། ཞི་བདེ་མཉམ་ལས་དང་། སྒོ་དབྱེ་བསྟུན་མཁས། ཕན་ཚུན་སློབ་སྦྱོང་། ཕན་ཚུན་དཔྱད་གཞི། གཉིས་ཁེ་གཉིས་ཕན་བཅས་ལྟེ་བར་བྱེད་པའི་དར་གོས་ལམ་བུའི་སྙིང་སྟོབས་རིམ་གྱིས་ཆགས་ཡོད། དེ་ནི་མིའི་རིགས་ཀྱི་ཤེས་དཔལ་གྱི་རྩ་ཆེའི་ཤུལ་བཞག་ཅིག་ཡིན་ཞེས་བསྟན་གནང་བ་རེད།
ཞི་ཅིན་ཕིང་གིས་མིའི་རིགས་ཀྱི་སྤྱི་ཚོགས་དེ་འཕེལ་རྒྱས་ཆེན་པོ་དང་། འཕོ་འགྱུར་ཆེན་པོ། ལེགས་སྒྲིག་ཆེན་པོ་བཅས་ཀྱི་དུས་རབས་ཤིག་ཏུ་གནས་ཡོད། འཛམ་གླིང་སྣ་མང་ཅན་དང་། དཔལ་འབྱོར་གོ་ལ་ཅན། སྤྱི་ཚོགས་ཆ་འཕྲིན་ཅན། རིག་གནས་སྣ་མང་ཅན་བཅས་ཀྱི་ཕྱོགས་སུ་འཕེལ་རྒྱས་གཏིང་ཟབ་འགྲོ་བ་དང་། ཞི་བདེ་འཕེལ་རྒྱས་ཀྱི་འཕེལ་ཕྱོགས་སྔར་བཞིན་ཆེ་བ། འཕོ་འགྱུར་གསར་གཏོད་ཀྱི་གོམ་སྟབས་མུ་མཐུད་མདུན་ཕྱོགས་སུ་སྤོ་བཞིན་ཡོད། དུས་མཚུངས་སུ་ཞི་བདེའི་མཚལ་ཡིག་དང་། འཕེལ་རྒྱས་ཀྱི་མཚལ་ཡིག བཅོས་སྐྱོང་གི་མཚལ་ཡིག་བཅས་ནི་མིའི་རིགས་ཡོངས་ལ་འཕྲད་པའི་འགྲན་སློང་དྲག་པོ་ཞིག་ཀྱང་ཡིན། 2013ལོར་ངས་ཧ་སག་སི་ཐན་དང་ཧིན་རྡུ་ཉི་ཞི་ཡ་རུ་དར་གོས་ལམ་བུའི་དཔལ་འབྱོར་རྒྱུད་དང་དུས་རབས་ཉེར་གཅིག་པའི་མཚོ་ཐོག་དར་གོས་ལམ་བུ་ཐུན་མོང་ཐོག་སྐྲུན་དགོས་ཞེས་བཏོན་པ་ནི"རྒྱུད་གཅིག་ལམ་གཅིག"གི་གྲོས་འགོ་དེ་ཡིན།
ལོ་བཞིའི་རིང་འཛམ་གླིང་ཡོངས་ཀྱི་རྒྱལ་ཁབ་དང་རྒྱལ་སྤྱིའི་རྩ་འཛུགས་100ལྷག་ཙམ་གྱིས"རྒྱུད་གཅིག་ལམ་གཅིག"འཛུགས་སྐྲུན་ལ་རྒྱབ་སྐྱོར་ཧུར་ཐག་གནང་ཡོད་ལ་དེའི་ནང་དུའང་ཞུགས་ཡོད། མཉམ་འབྲེལ་རྒྱལ་ཚོགས་ཚོགས་ཆེན་དང་མཉམ་འབྲེལ་རྒྱལ་ཚོགས་བདེ་འཇགས་ལས་འཛིན་ལྷན་ཚོགས་སོགས་ཀྱི་ཆོད་དོན་གལ་ཆེན་ནང་དུའང"རྒྱུད་གཅིག་ལམ་གཅིག"འཛུགས་སྐྲུན་གྱི་ནང་དོན་བཀོད་ཡོད། "རྒྱུད་གཅིག་ལམ་གཅིག"འཛུགས་སྐྲུན་བྱ་རྒྱུ་དེ་བསམ་གཞི་ནས་བྱ་སྤྱོད་དང་བསམ་འདུན་ནས་དོན་དངོས་སུ་རིམ་བཞིན་གྱུར་ཏེ་གཡུར་ཟའི་གྲུབ་འབྲས་ཐོབ་ཡོད་ཅེས་ནན་བཤད་གནང་བ་སྟེ།
གཅིག་ནས་སྲིད་ཇུས་བརྒྱུད་མཐུན་སྦྱོར་བྱེད་ཤུགས་རྒྱུན་ཆད་མེད་པར་ཆེ་རུ་སོང་བ། "རྒྱུད་གཅིག་ལམ་གཅིག"འཛུགས་སྐྲུན་བྱེད་པའི་དམིགས་ཡུལ་གཙོ་བོ་ནི་འཐབ་ཇུས་འབྲེལ་མཐུད་དང་ལེགས་ཆ་གསབ་རེས་བྱ་རྒྱུ་དེ་ཡིན། ང་ཚོས་འབྲེལ་ཡོད་རྒྱལ་ཁབ་དང་མཉམ་དུ་སྲིད་ཇུས་ཐད་མཐུན་སྦྱོར་དང་འཆར་འགོད་ཐད་འབྲེལ་མཐུད་བྱས་པ་དང་། རྒྱལ་ཁབ་དང་རྒྱལ་སྤྱིའི་རྩ་འཛུགས་40ལྷག་ཙམ་དང་མཉམ་ལས་གྲོས་མཐུན་ཡི་གེ་བཞག་པ། རྒྱལ་ཁབ་30ལྷག་ཙམ་དང་ལམ་སྲོལ་ཅན་གྱི་ཐོན་ནུས་མཉམ་ལས་བྱས་ཡོད། གཉིས་ནས་སྒྲིག་བཀོད་འབྲེལ་མཐུད་བྱ་ཤུགས་རྒྱུན་ཆད་མེད་པར་ཆེ་རུ་བཏང་བ། མིག་སྔར་ཀྲུང་ཕ་དང་། ཀྲུང་མོང་ཨུ་གསུམ། ཨེ་ཤེ་ཡ་དང་ཡོ་རོབ་སྐམ་ས་ཆེ་མོའི་འབྲེལ་ཟམ་གསར་པ་སོགས་དཔལ་འབྱོར་བར་ཁྱམས་སྣེ་འདྲེན་དུ་བྱས་པ་དང་། སྐམ་མཚོ་མཁའ་གསུམ་གྱི་བགྲོད་ལམ་དང་ཆ་འཕྲིན་མྱུར་བགྲོད་ལམ་བུ་སྒྲོམ་གཞིར་བྱས་པ། ལྕགས་ལམ་དང་། གྲུ་ཁ། མདོང་དྲ་སོགས་ཀྱི་ལས་གྲྭ་གལ་ཆེན་གཞི་རྟེན་དུ་བྱས་པ་བཅས་ཀྱི་མཉམ་འདུས་རྣམ་པའི་རྨང་གཞིའི་སྒྲིག་བཀོད་དྲ་རྒྱ་ཞིག་ཆགས་བཞིན་ཡོད། གསུམ་ནས་ཚོང་དོན་བདེ་བླག་བྱུང་ཚད་རྒྱུན་ཆད་མེད་པར་མཐོ་རུ་སོང་བ། 2014ལོ་ནས་2016ལོ་བར་ཀྲུང་གོ་དང"རྒྱུད་གཅིག་ལམ་གཅིག"རྒྱུད་ཀྱི་རྒྱལ་ཁབ་དབར་གྱི་ཉོ་ཚོང་བསྡོམས་འབོར་ཨ་སྒོར་དུང་ཕྱུར་ཁྲི་3ལྷག་ཙམ་ཟིན་པ་དང་ཀྲུང་གོས"རྒྱུད་གཅིག་ལམ་གཅིག"རྒྱུད་ཀྱི་རྒྱལ་ཁབ་ལ་རིམ་རྩིས་བྱས་ན་མ་འཇོག་ཨ་སྒོར་དུང་ཕྱུར་500ལྷག་ཙམ་བྱས་ཡོད། བཞི་ནས་དངུལ་རྩ་རྒྱུན་འཁོར་ཐུབ་ཚད་རྒྱུན་ཆད་མེད་པར་མཐོ་རུ་སོང་བ། ཀྲུང་གོས་ཐེ་ཞུགས་རྒྱལ་ཁབ་དང་རྩ་འཛུགས་དང་དངུལ་རྩའི་མཉམ་ལས་སྣ་ཚོགས་བྱས་ཡོད། དངུལ་རྩའི་སྒྲིག་གཞི་གསར་པ་དེ་དག་གིས་འཛམ་གླིང་དངུལ་ཁང་སོགས་སྲོལ་རྒྱུན་གྱི་ཕྱོགས་མང་དངུལ་རྩའི་སྒྲིག་གཞི་སོ་སོར་ཁྱད་ཆོས་རེ་ལྡན་པ་དང་ཕན་ཚུན་ཁ་གསབ་ཀྱང་བྱས་པས་རིམ་པ་ཁ་གསལ་དང་ཐོག་མའི་གཞི་རྒྱ་ལྡན་པའི"རྒྱུད་གཅིག་ལམ་གཅིག"གི་དངུལ་རྩའི་མཉམ་ལས་དྲ་རྒྱ་ཞིག་ཆགས་ཡོད། ལྔ་ནས་སེམས་པ་གཅིག་མཐུན་བྱུང་སྟེ་རྒྱུན་མི་ཆད་པར་སྐུལ་འདེད་ཐེབས་པ། ཐེ་ཞུགས་རྒྱལ་ཁབ་ཀྱིས་རིག་ལྡན་དར་གོས་ལམ་བུ་དང་བདེ་ཐང་དར་གོས་ལམ་བུ་སོགས་འཛུགས་སྐྲུན་ལས་དོན་སྤེལ་ཏེ་ཚན་རིག་དང་། སློབ་གསོ། རིག་གནས། འཕྲོད་བསྟེན། དམངས་ཁྲོད། འགྲོ་འོང་སོགས་ཁྱབ་ཁོངས་ཁག་ཏུ་མཉམ་ལས་རྒྱ་ཁྱབ་ཏུ་བྱས་ཡོད་པ་བཅས་རེད།
ཞི་ཅིན་ཕིང་གིས"རྒྱུད་གཅིག་ལམ་གཅིག"གི་གྲོས་འགོ་དེ་དུས་རབས་ཀྱི་འགྲོ་ཕྱོགས་དང་འཚམ་པ་དང་། འཕེལ་རྒྱས་ཀྱི་ཆོས་ཉིད་དང་མཐུན་པ། རྒྱལ་ཁབ་ཁག་གི་མི་དམངས་ཀྱི་ཁེ་ཕན་དང་མཐུན་པ་མ་ཟད། ད་དུང་མདུན་ལམ་ཆེན་པོ་ལྡན་པ་ཞིག་ཀྱང་ཡིན། ང་ཚོས་བབ་བསྟུན་མདུན་སྐྱོད་དང་བབ་བསྟུན་འཕྲལ་སྒྲུབ་ཀྱིས"རྒྱུད་གཅིག་ལམ་གཅིག"འཛུགས་སྐྲུན་དེ་བརྟན་པོས་རྒྱང་རིང་དུ་སྐྱོད་ཐུབ་རྒྱུར་སྐུལ་འདེད་བཏང་ནས་སྔར་བས་མཛེས་སྡུག་ལྡན་པའི་འབྱུང་འགྱུར་ཕྱོགས་སུ་སྐྱོད་ཐུབ་པ་བྱེད་དགོས་ཞེས་བསྟན་གནང་བ་སྟེ།
གཅིག་ནས"རྒྱུད་གཅིག་ལམ་གཅིག"དེ་ཉིད་ཞི་བདེའི་ལམ་བུར་སྐྲུན་དགོས་ཤིང་། མཉམ་ལས་གཉིས་ཁེ་ལྟེ་བར་བྱེད་པའི་རྒྱལ་སྤྱིའི་འབྲེལ་བ་གསར་པ་བཙུགས་ཏེ་གྲོས་མོལ་བྱེད་པ་ལས་ཁ་གཏད་དུ་མི་ལངས་པ་དང་རོགས་པ་སྒྲིག་པ་ལས་མནའ་འབྲེལ་མི་བྱེད་པའི་རོགས་ཟླའི་འབྲེལ་བ་འཛུགས་དགོས་པ་དང་།
གོང་གི་པར་རིས་ནི་ཀྲུའུ་ཞི་ཞི་ཅིན་ཕིང་པེ་ཅིང་དུ"རྒྱུད་གཅིག་ལམ་གཅིག"གི་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་ཀྱི་འགོ་ཚུགས་མཛད་སྒོར་ཞུགས་པ་མ་ཟད། ད་དུང་《ལག་གདང་དཔུང་སྦྲེལ་གྱིས"རྒྱུད་གཅིག་ལམ་གཅིག"འཛུགས་སྐྲུན་ལ་སྐུལ་འདེད་གཏོང་དགོས་》ཞེས་པ་འགོ་བརྗོད་དུ་འཁོད་པའི་བཞེད་དོན་གཏམ་བཤད་ཀྱང་གནང་བ་རེད།


text:
༸སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་གིས་ཀིརྟིའི་བྱེས་པ་གྲྭ་ཚང་དུ་གནང་བའི་ལམ་སྟོན་གསུང་བཤད།
འོས་སྦྱོར་བ། ཀིརྟིའི་བྱེས་པ་གྲྭ་ཚང་གི་སློབ་སྤྱི་སོ་རུ་དར་རྒྱས།
༄༅།། ༸སྐྱབས་རྗེ་སློབ་དཔོན་ཟམ་གདོང་རིན་པོ་ཆེ་མཆོག་ནས་ཕྱི་ལོ་ ༢༠༡༩ ཟླ་ ༥ ཚེས་ ༧ ཉིན་ཀིརྟིའི་དགེ་རྩ་ཚོགས་པའི་ཚོགས་འདུ་ཆེན་མོ་ཐེངས་བཞི་པ་དབུ་འབྱེད་ཀྱི་མཛད་སྒོའི་ཐོག་གནང་བའི་ལམ་སྟོན་གསུང་བཤད།
༄༅།། གང་གིས་ཐུགས་བརྩེས་ཉེར་བཟུང་ནས། །
ལྟ་བ་ཐམས་ཅད་སྤངས་པའི་ཕྱིར། །
དམ་པའི་ཆོས་ནི་སྟོན་མཛད་པ། །
གཽ་ཏམ་དེ་ལ་ཕྱག་འཚལ་ལོ། །
ཀིརྟིའི་དགེ་རྩ་ཚོགས་པའི་ཚོགས་འདུ་ཆེན་མོ་ཐེངས་བཞི་པའི་སྐབས་སུ་འདུས་ཤིང་ཚོགས་པའི་སྐྱབས་ཡུལ་དགེ་འདུན་པ་རྣམ་པ་དང་། ཚོགས་འདུ་ཆེན་མོའི་ཚོགས་གཙོ་དང་ཚོགས་གཞོན། འགན་འཛིན་ལྷན་ཚོགས་ལ་སོགས་པའི་སྡེ་ཚན་སོ་སོའི་ལས་ཀྱི་སྣེ་མོར་གཏོགས་པ། སྐུ་མགྲོན་རྣམ་པ། གསར་འགོད་པ་རྣམ་པ།ཟུར་ཉན་པ་རྣམ་པ་ཚང་མ་ལ་ཀིརྟིའི་དགེ་རྩ་ཚོགས་པའི་ཚོགས་ཆེན་ཐེངས་བཞི་པ་འདིའི་ཐོག་ད་ལྟ་གོང་དུ་ཐོག་མར་ཚོགས་འདུའི་དམིགས་ཡུལ་དང་དགོས་པའི་ངོ་སྤྲོད། འདས་པའི་ལོ་གསུམ་རིང་གི་ཕྱག་ལས་གནང་བའི་ལས་བསྡོམས་སྙན་ཐོ། དཔལ་འབྱོར་བྱུང་སོང་བསྡད་གསུམ་གྱི་རྩིས་ཁྲ་ཁམས་དྭངས། དེ་བཞིན་ལས་དོན་འཕྲོ་ལྷག་ཡོད་པ་དང་། འབྱུང་འགྱུར་གྱི་བྱེད་འཆར་ཁག་སྙན་གསན་ཞུས་པ་བཞིན་ཚང་མར་མཁྱེན་རྟོགས་བྱུང་ཡོད།
ཀིརྟིའི་ཁུལ་གྱི་དགོན་སྡེ་ནི་བྱུང་རབས་ཀྱི་དོན་སྙིང་ལྡན་པ་འདས་པའི་ལོ་སུམ་བརྒྱ་ཙམ་བར་ཆོས་དང་ཟང་ཟིང་གི་འབྲེལ་བ་རླབས་ཆེན་གྱི་ཐོག་ནས་སྤྱི་ཚོགས་དང་བསྟན་པའི་ཞབས་འདེགས་སྒྲུབ་མཁན་གྱི་ས་ཁུལ་ཞིག་ཆགས་ཡོད། དེའི་ཆོས་སྲིད་ཡོངས་ཀྱི་བླ་ན་མེད་པའི་དབུ་ཁྲིད་དང་ལམ་སྟོན་ཀིརྟི་སྐྱབས་མགོན་སྐུ་ཕྲེང་རིམ་བྱོན་གྱིས་གནང་བའི་ཉེར་ལེན་ལ་བརྟེན་ནས་བྱུང་བ་རེད། ད་ལྟ་སྐུ་ཕྲེང་འདིའི་སྐབས་སུའང་བོད་ལ་དུས་འགྱུར་ཆེན་པོ་བྱུང་ནས་བཙན་བྱོལ་གྱི་གནས་སྐབས་སུ་ཐོག་མར་རིན་པོ་ཆེ་རང་ཉིད་ཀྱིས་གསན་བསམ་སློབ་གཉེར་གྱི་རིམ་པ་མཐར་ཕྱིན་གནང་བ་དང་། དེ་རྗེས་བཙན་བྱོལ་བོད་མིའི་སྤྱི་ཚོགས་ཀྱི་ཞབས་འདེགས་རླབས་ཆེན་བསྒྲུབས་པ། དེ་བཞིན་སྐྱོང་ཡུལ་ཀིརྟིའི་གྲྭ་ཚང་དམིགས་བསལ་དྷ་རམ་ས་ལར་གསར་འཛུགས་གནང་ཞིང་། གྲྭ་ཚང་གསར་འཛུགས་གནང་ཞེས་པ་ནི་གཙུག་ལག་ཁང་རྟེན་དང་བརྟེན་པ་ལྟ་བུ་ཕྱི་སྣོད་ཀྱི་འདུ་འགོད་ཙམ་མ་ཡིན་པར། གསན་བསམ་བཤད་སྒྲུབ་ཀྱི་རིམ་པ་དེ་ཚོ་ཧ་ཅང་སྤུས་དག་པོ་དང་། གནས་ཚད་ལྡན་པ་གནང་བར་བརྟེན། ད་ལྟ་ཀིརྟིའི་བྱེས་པ་གྲྭ་ཚང་ཞེས་བྱེས་འབྱོར་གྱི་བཤད་གྲྭ་ཁག་གི་ནང་ནས་མིག་དཔེར་འོས་པ་ཞིག་ཆགས་ཡོད། ཕྱོགས་གཅིག་ནས་དགེ་འདུན་སློབ་གཉེར་བ་ཡོངས་རྫོགས་ཐུགས་མཐུན་ཁྲིམས་གཙང་དང་། ཕྱོགས་གཞན་ནས་འདིའི་ནང་ཡོད་པའི་རབ་བྱུང་ཡོངས་སུ་རྫོགས་པས་དམ་ཆོས་འདུལ་བའི་བཅས་ཁྲིམས་དང་། དགེ་འདུན་པའི་ནང་ཁྲིམས་ལ་བརྩི་བཀུར་ཆེན་པོའི་ཐོག་ནས་སྒྲིག་ཁྲིམས་ཧ་ཅང་དམ་པོར་སྲུང་བརྩི་ཞུ་བ། དེ་བཞིན་གཞུང་ཆེན་བཀའ་པོད་ལྔས་མཚོན་པའི་ཐ་སྙད་རིག་གནས་དང་བཅས་པ་ལ་ཕྱོགས་རེ་བ་དང་རགས་པ་རེ་ཙམ་མ་ཡིན་པར་ཚང་མ་ལ་སློབ་སྦྱོང་གནང་བ། དེ་དང་ཆབས་ཅིག་སློབ་གཉེར་གནང་བཞིན་པ་དང་སློབ་གཉེར་ཐོན་ཟིན་པའི་ནང་ནས་བཙལ་བྱོལ་བོད་མིའི་སྤྱི་ཚོགས་དང་། བོད་ནང་། རྒྱལ་ཡོངས་བཅས་གང་སར་བསྟན་པ་དང་འགྲོ་བའི་དོན་རླབས་ཆེན་མཛད་པ་དང་མཛད་བཞིན་པ་དེ་ཚོ་ཚང་མ་ལ་ངས་ཡི་རངས་བསྔགས་བརྗོད་དང་། མ་འོངས་པ་ལའང་དེ་ལས་ལྷག་པའི་ཡར་རྒྱས་གོང་འཕེལ་འགྲོ་བའི་སྨོན་འདུན་དང་ཡིད་ཆེས་ཞུ་བཞིན་ཡོད།
རྩ་བའི་སྒྲིག་འཛུགས་ཀྱི་ཕྱག་ལས་གནང་སྟངས་དང་། མཐུན་རྐྱེན་འདུ་འགོད་སོགས་རབ་བྱུང་བའི་ངང་ཚུལ་དང་མཐུན་པར་རྒྱས་སྤྲོས་མེད་པར་འདོད་པ་ཆུང་བ་ཆོག་ཤེས་པ་དེ་ཚོ་ཚང་མ་མཇལ་བའི་སྐབས་སུ་མ་འོངས་པ་ལའང་དུས་ཡུན་རིང་པོའི་བར་དུ་བསྟན་པའི་བྱ་བ་རླབས་ཆེན་བསྒྲུབ་ཐུབ་རྒྱུ་ཡིན་པ་དེ་ང་ཚོས་ཚོད་དཔག་ཐུབ་པ་ཞིག་རེད། དེ་དག་ལ་གེགས་བར་མེད་པར་ལམ་ལྷོང་ཡོང་བའི་སྨོན་འདུན་ཞུ་རྒྱུ་ཡིན།
ཉེ་ཆར་ཟླ་བ་གཅིག་གཉིས་སྔོན་ནས་ད་རེས་ཚོགས་ཆེན་འདི་ལ་ཡོང་དགོས་རེད་ཅེས་གྲྭ་ཚང་དང་དགེ་རྩ་ཚོགས་པ་ནས་ཐུགས་རེ་གནང་བ་རེད། ང་འདིར་བཅར་ནས་དམིགས་བསལ་ཐུགས་ཕན་སོས་པའི་གསལ་འདེབས་ཞུ་རྒྱུ་གང་ཡང་མེད་རུང་། འདི་ནས་ཐུགས་རེ་གནང་བ་ཡིན་དུས་དེ་རིང་འདིར་བཅར་བ་ཡིན།འདིར་མ་བཅར་གོང་དུ་ཀིརྟིའི་དགེ་རྩ་ཚོགས་པ་སྔོན་གྱི་ལམ་སྲོལ་ནས་དེང་རབས་མང་གཙོའི་ལམ་སྲོལ་དང་མཐུན་པའི་གནས་བབས་ལ་འགྱུར་བ་བཏང་བའི་རིམ་པའི་ནང་འབྱུང་འགྱུར་ཀིརྟིའི་དགེ་རྩ་ཚོགས་པ་གཞིས་བྱེས་མཉམ་འཛོམས་ཡོང་བའི་རྗེས་སུ་ཕྱག་ལས་གནང་སྟངས་ག་འདྲ་ཡིན་པའི་སྒྲིག་གཞིའི་ཟིན་བྲིས་རྒྱས་པ་དང་། ད་ལྟ་བཙལ་བྱོལ་གྱི་གནས་སྐབས་སུ་ཕྱག་ལེན་བསྟར་ཐུབ་ངེས་དག་ཟུར་བཏོན་དང་ཕྲན་བུ་ལེགས་བཅོས་བཏང་བ་བར་བརྒལ་གྱི་སྒྲིག་གཞི་དེ་དག་མཇལ་བྱུང་། སྒྲིག་གཞི་དེ་ཚོ་ཧ་ཅང་ཞིབ་ཚགས་པོ་དང་།ཐག་ཆོད་པོ། གང་ལྟར་ལས་ཀྱི་སྣེ་མོ་བ་ཚོས་སྒྲིག་གཞི་རང་ལ་བལྟས་ནས་ཕྱག་ལས་ག་རེ་ཡིན་ནའང་གནང་ཆོག་ཆོག་དང་གནང་བདེ་པོ་ཡོང་རྒྱུའི་གནས་བབས་ཡག་པོ་བྱུང་འདུགགཞིས་བྱེས་གཉིས་ཀྱི་བོད་པའི་སྤྱི་ཚོགས་ནང་གནས་ཚུལ་མང་པོ་ཞིག་ངག་རྒྱུན་ཐོག་བསྡད་པ་མ་གཏོགས་ཡིག་ཐོག་ཏུ་བཀོད་པ་དཀོན་པོ་རེད། སྤྱིར་བཏང་སྔར་སྲོལ་བཟང་པོ་མ་ཉམས་པ་དང་། ཕྱི་སྲོལ་ངན་པ་མ་དར་བ་ཟེར་བའི་གསུང་སྟངས་ཡོད་པ་གཞིར་བཟུང་ཕྱི་ལོ་ ༡༩༥༩ སྔོན་གྱི་བོད་པའི་སྤྱི་ཚོགས་རྙིང་པའི་གནས་སྐབས་ཀྱི་མཐོང་བ་བརྒྱུད་པའི་ཕྱག་ལེན་དེ་རང་ལོ་བརྒྱ་ཕྲག་མང་པོའི་བར་དུ་འགྱུར་བ་མེད་པར་གནས་ཐུབ་པ་རེད། འོན་ཀྱང་དེང་རབས་ཀྱིས་བཤད་སྟངས་ལྟར་ན་དེ་ནི་ཁྲིམས་ཀྱིས་དབང་བསྒྱུར་དང་གང་ཟག་གིས་དབང་བསྒྱུར་གཉིས་ཀྱི་ནང་ནས་གང་ཟག་གིས་དབང་བསྒྱུར་གཙོ་ཆེ་བ་ཆགས་ཡོད། ཡིན་ནའང་དབང་བསྒྱུར་བྱེད་མཁན་གྱི་གང་ཟག་དེ་དག་ཕལ་ཆེ་བ་ཚད་ལྡན་གྱི་སྐྱེ་བོ་བྱུང་བ་ཡིན་སྟབས། གང་ཟག་གིས་དབང་བསྒྱུར་བྱེད་པའི་སྐབས་སུའང་དམིགས་བསལ་དཀའ་ངལ་ཆེན་པོ་འཕྲད་པ་དཀོན་པོ་རེད། ང་ཚོ་དུས་རབས་ཉེར་གཅིག་པའི་ནང་སྔ་མོའི་སྲོལ་བཟང་རྒྱུན་གནས་ཀྱི་ཐོག་ཏུ་བསྡད་རྒྱུའི་གོ་སྐབས་དེ་ཕལ་ཆེར་བརླགས་ཟིན་པ་རེད། དེར་བརྟེན་ད་ལྟ་འཇིག་རྟེན་གྱི་འགྲོ་བ་མི་སྤྱི་ཡོངས་དང་དཔུང་པ་མཉམ་གཤིབ་ཀྱིས་འགྲོ་དགོས་པའི་སྐབས་སུ་ཁྲིམས་ཀྱིས་དབང་བསྒྱུར་ཆ་ཚང་ཞིག་ཡོད་དགོས་པ་དང་། དེ་འདྲའི་ཁྲིམས་ཀྱིས་དབང་བསྒྱུར་དེའང་མཐོང་བ་བརྒྱུད་པའི་ཕྱག་ལེན་ཙམ་ལ་མ་ལྷག་པར། ཡིག་ཐོག་ཏུ་སུས་གཟིགས་པ་ཡིན་ནའང་གཟིགས་ཆོག་པ་ཞིག་དང་། སུས་ལག་ལེན་དུ་བསྟར་བ་ཡིན་ནའང་ཚང་མར་སྤྱི་ཡོངས་ནས་ཀུན་སྙོམ་ཡོང་བའི་ཐབས་ཤེས་ཡོད་དགོས་པ་དེ་མེད་དུ་མི་རུང་བ་དུས་ཀྱི་དགོས་མཁོ་ཞིག་ཆགས་ཡོད།
དེས་ན་བར་ལམ་ཞིག་ནས་གདན་ས་ཆེན་པོ་གསུམ་གྱི་གྲྭ་ཚང་ཁག་གིས་མཚོན་པའི་བཙན་བྱོལ་བོད་མིའི་ཆོས་སྡེ་ཁག་དང་། བཤད་གྲྭ་ཁག་གི་ནང་སྤྱིར་འཛིན་སྐྱོང་གི་རིམ་པ་དང་། ལྷག་པར་དུ་དཔལ་འབྱོར་འདུ་འགོད་སོགས་ཀྱི་ཆེད་ས་གནས་ཀྱི་ཁྲིམས་དང་མཐུན་པའི་དེབ་སྐྱེལ་བྱེད་དགོས་པ་དང་། དེ་དང་ཆབས་ཅིག་ཏུ་ཁྲིམས་མཐུན་གྱི་སྒྲིག་གཞི་གཏན་ལ་ཕབ་དགོས་པ། སྒྲིག་གཞི་དེའི་ནང་དགེ་འདུན་གྱི་སྡེ་དང་ཆོས་སྡེ་སོ་སོའི་སྲོལ་རྒྱུན་གྱི་ཕྱག་ལས་ཡོངས་སུ་རྫོགས་པ་དེའི་ཁྱབ་ཁོངས་ལ་མ་འདུས་པར་བརྟེན། རང་རང་སོ་སོ་དགེ་འདུན་གྱི་ནང་ཁྲིམས་དང་ཆོས་སྡེ་སོ་སོའི་ཐུན་མོང་མ་ཡིན་པའི་སྔོན་གྱི་སྲོལ་བཟང་དེ་ཚོ་དེང་རབས་ཀྱི་སྒྲིག་གཞི་ཚད་ལྡན་འོག་འགྲོ་དགོས་པའི་ཆེད་༸གོང་ས་༸སྐྱབས་མགོན་ཆེན་པོས་བཀའ་སློབ་སྔ་རྗེས་གནང་ཡོད་ལ། མང་པོ་ཞིག་ལ་བསམ་ཚུལ་དེ་འདྲ་ཡོང་གི་ཡོད། ཡིན་ནའང་དེང་རབས་ཀྱི་དགོས་མཁོ་ལ་ཐུགས་སྣང་དེ་ཙམ་མ་གནང་བ་དང་། ཡང་ཁ་ཤས་ལ་རྙིང་ཞེན་གྱི་དགོངས་པ་བཞེས་སྟངས་ཡོད་པ་དེ་ཚོའི་དབང་གིས་ཆོས་སྡེ་དང་གདན་ས་མང་པོ་ཞིག་གི་ནང་དེ་འདྲའི་གནས་བབ་ཆ་ཚང་བ་ཞིག་ཡོང་ཐུབ་པར་འབད་བརྩོན་ཆེན་པོ་བྱེད་ན་མ་གཏོགས་ལས་སླ་པོ་མིན་པའི་གནས་སྟངས་ཤིག་ཆགས་ཡོད།
ཀིརྟིའི་བྱེས་པ་གྲྭ་ཚང་གི་ངོས་ནས་ཀིརྟི་༸སྐྱབས་མགོན་རིན་པོ་ཆེའི་ཡང་དག་པའི་ལམ་སྟོན་འོག་སྔོན་གྱི་ལམ་སྲོལ་དེ་དགེ་རྩ་ཚོགས་པའི་ངོ་བོར་བསྒྱུར་བ་དང་། དེའང་ཡང་དག་པའི་མང་གཙོའི་འགྲོ་སྟངས་ཆ་ཚང་བ་ཡོང་ཆེད་སྒྲིག་གཞིའི་ཟིན་བྲིས་དང་བར་བརྒལ་གྱི་སྒྲིག་གཞི་དེ་ཚོ་ཡན་ལག་ཡོངས་སུ་ཚང་བ། ས་བཅད་མ་ཆད་པ་དང་ནང་དོན་ཕན་ཚུན་བརྗོད་ཚིག་འགལ་བ་མེད་པ། ལག་ལེན་ལ་བསྟར་བདེ་བ་བཅས་ཧ་ཅང་ཡག་པོ་བཟོས་གནང་བར་དངོས་གནས་རྗེས་སུ་ཡི་རངས་ཡོད།
དེ་ལ་བརྟེན་ནས་ལས་ཀྱི་སྣེ་མོ་བ་ཚོས་ཕྱག་ལས་གནང་བདེ་རུ་ཕྱིན་པ་དང། དེ་བཞིན་ཁྲིམས་ཀྱིས་དབང་བསྒྱུར་འོག་ཏུ་ཕྱིན་པའི་སྐབས་ད་ལྟའི་གནས་སྐབས་ལ་གཙང་མ་དང་སྟབས་བདེ་པོ་ཡོད་པ་ཙམ་དུ་མ་ཟད།འབྱུང་འགྱུར་བྱུང་རབས་ཀྱི་ནང་སྒྲིག་གཞིའི་འོག་ཏུ་ཕྱིན་པ་དང་ཚོགས་འདུ་ཆེ་ཆུང་རིམ་པ་དེ་ཚོའི་གྲོས་གཞི་དང་གྲོས་ཆོད་ཡིག་ཐོག་ལ་འཇོག་ཐུབ་པ་དེ་ཚོའི་རྒྱུ་མཚན་ལ་བརྟེན་ནས་ལོ་བརྒྱ་ཕྲག་ཁ་ཤས་འདས་པའི་རྗེས་སུ་བྱུང་རབས་ལ་ཕྱིར་བལྟས་ཤིག་བྱེད་སྐབས། སྔ་མོ་ང་ཚོ་བོད་ལ་ཡོད་པའི་སྐབས་དང་མི་འདྲ་བར་ལོ་བརྒྱ་ཕྲག་གི་སྔོན་ལ་ལས་དོན་ག་རེ་བྱས་པ་དེ་དག་ཡིག་ཆ་རང་ངོས་ནས་ཁ་གྲག་ཡོང་བ་དང་།དེ་བཞིན་དཔལ་འབྱོར་འདུ་འགོད་ལྟ་བུའང་ཡིག་ཆ་རང་ངོས་ནས་ཁ་གྲག་ཡོང་བའི་སྐབས་སུ། དེང་སང་གི་གཏམ་དཔེར།ལྷག་བསམ་རྣམ་དག་ཡིན་པས་འདང་གི་མ་རེད། ཡིན་པ་དེ་མི་ཚང་མས་མཐོང་ཐུབ་པ་ཞིག་དགོས་ཀྱི་རེད་ཅེས་པ་དེ་མངོན་ཐུབ་ཀྱི་རེད། དེ་རིང་འདིར་སྙན་སྒྲོན་གནང་བ་ནང་བཞིན་ཡིག་ཆའི་ཐོག་ལ་ཆ་ཚང་གསལ་པོ་ཡོད་སྟབས། བྱུང་སོང་ལྷག་གསུམ་གྱི་རྩིས་ཁྲ་དེ་དག་ཡུལ་ཁྲིམས་དང་མཐུན་པའི་རྩིས་ཞིབ་འོག་འགྲོ་བའི་སྐབས་སུ་ལས་ཀྱི་སྣེ་མོ་བ་ཚོར་མཛད་ཕྱོགས་འགྲིག་མིན་གྱི་སྐྱོན་བརྗོད་ཡོང་གི་མ་རེད་ལ། ཡོང་བ་ཡིན་ནའང་མནའ་སྐྱེལ་དང་མཐོ་བཙུགས་བྱེད་མི་དགོས་པར་ཡིག་ཆ་རང་ལ་ཞིབ་འཇུག་གནང་ན་གསལ་པོ་བཟོ་ཆོག་གི་ཆ་རྐྱེན་ཞིག་ཡོད་པ་རེད།
ང་ཚོ་བོད་དུ་ཡོད་སྐབས་ཡིག་ཆ་དེ་འདྲ་མེད་པར་རྙོག་གླེང་ཡོང་སྐབས་མནའ་སྐྱེལ་མཐོ་བཙུགས་བྱེད་པ་མ་གཏོགས། རང་ལ་ཉེས་པ་མེད་པ་དང་།བདེན་པ་ཡོད་པ་དེ་ཡིག་ཆས་ཁ་མ་གྲག་པའི་གནས་སྟངས་ཆགས་དུས། མནའ་སྐྱེལ་མཐོ་བཙུགས་ཀྱིས་དྭོགས་གནས་ཡོངས་རྫོགས་སངས་མི་ཐུབ་པ་དེ་ཉམས་མྱོང་ལ་ཡོད་མུས་རེད། དེར་བརྟེན་སྒྲིག་གཞིའི་སྔོན་རྗེས་ཀྱི་རིམ་པ་དེ་ཚོ་དངོས་གནས་ཡག་པོ་བྱུང་འདུགམ་འོངས་པ་ན་ངེས་པར་དུ་འགྲོ་སྟངས་ཇི་མ་ཇི་བཞིན་ནག་པོ་འབྲུ་བཤེར་གྱིས་ཕྱག་ལེན་དུ་བསྟར་རྒྱུའི་འབད་བརྩོན་དང་གོམས་གཤིས་ཚང་མ་ལ་འཇགས་དགོས་ཀྱི་རེད། སྒྲིག་གཞི་ཟེར་བ་དེ་མིས་བཟོས་པར་བརྟེན། ཕྱག་ལེན་དུ་བསྟར་མི་ཐུབ་པའི་རིགས་རྣམས་བསྐྱར་བཅོས་བྱེད་པའི་ཐོབ་ཐང་ཡང་སྒྲིག་གཞི་བཟོ་མཁན་གྱི་སྒྲིག་འཛུགས་དེ་ལ་རང་ཆས་སུ་གྲུབ་པ་ཞིག་རེད། དུས་ཀྱི་དགོས་མཁོ་དང་འཚམས་པ་དང་ཕྱག་ལེན་དུ་བསྟར་བདེ་བའི་ཆེད་དུ་དུས་ནས་དུས་སུ་བསྐྱར་བཅོས་གནང་དགོས་པའི་རིགས་བསྐྱར་བཅོས་གནང་ཆོག ཡིན་ནའང་བསྐྱར་བཅོས་མ་བྱས་ཀྱི་བར་དུ་སྒྲིག་གཞི་རྙིང་པར་བྱེད་སྟབས་བདེ་མིན་ལ་མ་བསྙད་པར་གང་ཐུབ་ལག་ལེན་བསྟར་དགོས་པ་དེ་གལ་ཆེན་པོ་རེད། ད་ལྟ་ང་ཚོ་ཕྱི་རྒྱལ་གྱི་ཡུལ་དུ་སྐྱབས་བཅོལ་གྱི་རྣམ་པར་ཡོད་དུས་ས་གནས་ཀྱི་ཁྲིམས་དང་སྒྲིག་གཞི་དེ་ཚོའང་སྲུང་བརྩི་ཞུ་དགོས་པ་དང་། དེ་ཚོ་སྲུང་བརྩི་ཞུ་སྐབས་དེབ་སྐྱེལ་བྱས་པའི་ཡིག་ཆའི་ནང་ལ་ཆ་རྐྱེན་གང་ཡོད་པ་རྣམས་ཡག་པོ་ཞིག་བསྒྲུབས་ཐུབ་པ་མ་བྱུང་ན་སྐབས་རེ་དཀའ་ངལ་འཕྲད་པའི་གནས་སྟངས་ཡོང་གི་ཡོད། དཀའ་ངལ་འཕྲད་པའི་སྐབས་སུ་སྤྱི་སྒེར་སྒྲིག་འཛུགས་ཡོངས་ལ་དཀའ་ངལ་འཕྲད་པ་ཞིག་རེད། ལྷག་པར་དུ་བཙན་བྱོལ་བོད་མིའི་མཚན་དོན་ལའང་གནོད་པའི་གནས་སྟངས་ཡོང་མི་སྲིད་པ་མ་རེད། དེབ་སྐྱེལ་བྱས་པའི་ཚོགས་པ་སོ་སོའི་རྩ་འཛིན་ཡིག་ཆ་དང་། སྒྲིག་གཞི་དེ་ཚོའི་ནང་གང་གསལ་བ་དཔེར་ན་དུས་ནས་དུས་སུ་ཚོགས་འདུ་ཚོགས་དགོས་པ་དང་། གྲོས་ཆོད་འཇོག་དགོས་པ། རྩིས་ཁྲ་བཟོ་དགོས་པ།རྩིས་ཁྲ་འབུལ་དགོས་པ། ཁྲལ་གྱི་ཆག་ཡང་ཞུ་དགོས་པ། ཕྱི་དངུལ་ནང་འདྲེན་ཆོག་པའི་བཀའ་འཁྲོལ་ཞུ་དགོས་པ། དེ་བྱུང་ན་དེའི་ཆེད་དུ་རྩིས་ཁྲ་འཇོག་སྟངས་ཀྱི་རིགས་ཆ་ཚང་གནང་དགོས་པ། གྲོས་ཆོད་ཀྱི་ཡིག་ཆ་དེ་ཚོ་ས་གནས་ཀྱི་མི་ཚོས་ཀློག་ཐུབ་པའི་ཨིན་ཇི་དང་ཧིནྡཱི་གང་རུང་ནང་འཇོག་དགོས་པ་སོགས་གལ་ཆེན་པོ་ཆགས་ཀྱི་ཡོད། བཙན་བྱོལ་བོད་པའི་སྤྱི་ཚོགས་ནང་ཐོག་མར་ཚོགས་པ་དེབ་སྐྱེལ་བྱེད་དགོས་པ་གལ་ཆེན་པོ་ཡིན་པ་ཤེས་རུང་། ཐ་མ་དེབ་སྐྱེལ་བྱས་རྗེས་དེའི་ཡིག་ཆ་གཞིར་བཟུང་གི་ལས་དོན་ལག་བསྟར་མ་ཐུབ་པའི་དབང་གིས་ཚོགས་པ་མང་པོ་མེད་པར་གྱུར་པ་བྱུང་བ་རེད། དེ་ལ་བརྟེན་ནས་མཁར་དབང་དང་དཔལ་འབྱོར་གྱི་ཐོག་གྱོང་གུད་དང་དཀའ་ངལ་ཡོང་གི་ཡོད། དེ་ཚོའི་རིགས་ལ་ཐུགས་སྣང་གནང་དགོས་པ་ཐུགས་གལ་ཆེན་པོ་རེད།
ང་ཚོ་རབ་བྱུང་གི་སྡེ་ནི་གཙོ་བོ་ཐར་པ་དོན་གཉེར་ཐོག་བསླབ་པ་སློབ་གཉེར་གཙོ་བོ་གནང་བ་མ་གཏོགས། དཔལ་འབྱོར་འདུ་འགོད་དང་། སྒྲིག་འཛུགས་འཛིན་སྐྱོང་གི་སྐོར་ལ་སྔོན་མ་ནས་ཐུགས་སྣང་དང་གོམས་གཤིས་ཀྱང་མེད། དེའི་དབང་གིས་སྔོན་མ་བོད་ལ་ཡོད་པའི་སྐབས་སུའང་ཆོས་སྡེ་ཁག་དང་། ལྷག་པར་དུ་དགེ་འདུན་པའི་ཞལ་དུ་འདུ་བའི་སྒོ་ལ་བར་ཆད་དང་། ཡང་སྐབས་རེ་དགེ་འདུན་གྱི་ཞལ་ལ་ལོག་འཚོ་འདྲེས་པའི་ཉེན་ཁའང་བྱུང་ཡོད།
བོད་དུ་སངས་རྒྱས་ཀྱི་བསྟན་པ་དར་བའི་སྐབས་སུ་ང་ཚོ་ལ་ཞན་ཆ་གཅིག་བྱུང་བ་ནི་རབ་ཏུ་བྱུང་བའི་འཚོ་བ་ཉིན་རེའི་བསོད་སྙོམས་ལ་བརྟེན་ནས་འཚོ་རྒྱུ་མ་བྱུང་བ་དེ་རེད། འཕགས་པ་གནས་བརྟན་སྡེ་པའི་ལུང་པ་དཔེར་ན་མ་ཡན་མར་དང་། ཤྲཱི་ལངྐཱ། ཐ་ཡི་ལེན། དེ་བཞིན་དེའི་གཡས་གཡོན་གྱི་ལུང་པ་ཚང་མའི་ནང་ད་ལྟའང་རབ་བྱུང་དེ་ཚོ་འཚོ་བ་བསོད་སྙོམས་ལ་བརྟེན་པ་མ་གཏོགས། སྤྱི་ཐབ་འཛིན་དགོས་པ་དང་། དགོན་པའི་ནང་དུ་རུང་ཁང་བཅད་དགོས་པ་མ་བྱུང་བ་རེད། དེའི་དབང་གིས་དཔལ་འབྱོར་འདུ་འགོད་མང་པོ་བྱེད་མ་དགོས་པའི་གནས་བབས་ཤིག་ཆགས་པ་རེད།བོད་དུ་དགེ་འདུན་གྱི་སྡེ་ཐོག་མར་ཚུགས་སྐབས་གྲོང་གསེབ་དེ་ཚོ་ཐག་རིང་པོ་དང་ཁ་ཐོར་ལ་ཡོད་ཙང་། རབ་བྱུང་གི་སྡེ་ཉིན་རེ་ཕེབས་སའི་སྤྱོད་ཡུལ་གྱི་གྲོང་དེ་ཐག་ཉེ་པོ་མེད་པ་དང་། གལ་སྲིད་ཡོད་པ་ཡིན་ནའང་རབ་བྱུང་ཧ་ཅང་གི་ཞལ་གྲངས་མང་པོ་དང་། སྤྱོད་ཡུལ་གྱི་གྲོང་གི་དུད་ཚང་ཉུང་ངུ་ཆགས་པའི་དབང་གིས་འཚོ་བ་བསོད་སྙོམས་ལ་བརྟེན་པ་དེ་མེད་པར། ཆོས་སྡེ་སོ་སོའི་ནང་རུང་ཁང་བཅད་དགོས་པའི་གནས་སྟངས་བྱུང་། མངའ་བདག་ཁྲི་རལ་གྱི་སྐབས་སུ་བསོད་སྙོམས་ཀྱི་དོད་ལྟ་བུར་རབ་བྱུང་རེ་ལ་འབངས་མི་ཁྱིམ་ལྔ་རེ་དང་བདུན་རེ་ཕུལ་བ་ལ་བརྟེན་ནས། གླང་དར་གྱིས་རྒྱལ་ཁབ་ཀྱི་དཔལ་འབྱོར་ཉམས་རྒུད་ཕྱིན་པ་ཁ་ལ་འཁྱེར་ནས་དགེ་འདུན་གྱི་སྡེ་མང་པོ་གཏོར་བའི་གནས་སྟངས་དེ་བྱུང་བ་རེད།
ད་ལྟ་ང་ཚོ་བཙན་བྱོལ་གྱི་གནས་བབས་རྒྱ་གར་ནང་དུའང་རབ་བྱུང་གི་སྡེ་དག་འཚོ་བ་བསོད་སྙོམས་ཀྱིས་འཚོ་ཐུབ་པའི་ལམ་སྲོལ་དེ་མེད་པར་བརྟེན། རབ་བྱུང་གི་སྡེ་སོ་སོས་དགེ་འདུན་གྱི་ཞལ་དུ་འདུ་བའི་སྒོ་དེ་འདུ་འགོད་མ་བྱས་ཐབས་མེད་ཆགས་པ་རེད། དེའི་དབང་གིས་རབ་བྱུང་སོ་སོའི་ཤག་གི་ནང་དུ་ཁ་ལ་བཟོ་རྒྱུས་མཚོན་གནས་ཚུལ་མང་པོ་ཡོང་བའི་སྐབས་སུ་འདུལ་ཁྲིམས་དང་མི་མཐུན་པའི་བྱ་བ་མང་པོ་ཞིག་རང་བཞིན་གྱིས་ཡོང་རྒྱུ་དང་། ཕྱི་དྲོའི་ཁ་ཟས་ལ་བག་མེད་དུ་ལོངས་སྤྱོད་རྒྱུ་དེ་ཕལ་ཆེར་དེ་འདྲའི་དབང་གིས་བྱུང་བ་རེད་བསམ་གྱི་འདུགགནས་བརྟན་སྡེ་པའི་ལུང་པ་དེ་ཚོའི་ནང་དུ་ཕྱི་དྲོའི་ཁ་ཟས་ཧ་ལམ་མཆོད་མཁན་མེད་པ་ལྟ་བུ་རེད། ཡིན་ནའང་མ་ཡན་མར་དང་ཐ་ཡི་ལེན་གཉིས་ཕྲན་བུ་བཟང་བ་དང་། ཤྲཱི་ལངྐཱ་དེ་སྐྱོ་ཤོས་ཡིན་ཚོད་འདུག ཁོང་ཚོ་སྒོ་བརྒྱབས་ནས་ཕྱི་དྲོའི་ཁ་ཟས་མཆོད་ཀྱི་ཡོད་ཅེས་པའི་བཤད་སྲོལ་ཞིག་འདུགཡིན་ནའང་དེ་ཧ་ཅང་དར་ཁྱབ་མི་ཡོང་བ་དེ་འཚོ་བ་བསོད་སྙོམས་ལ་བརྟེན་པ་ཡིན་དུས། ཁྱིམ་པས་ཉིན་གུང་རྒྱབ་ནས་བསོད་སྙོམས་འབུལ་གྱི་མེད་པ་དེ་རྒྱས་བཅད་ལྟ་བུ་ཆགས་པ་རེད། དེ་འདྲའི་དབང་གིས་བཅས་ཁྲིམས་ལག་བསྟར་བྱེད་པ་ལ་ཕན་ཐོགས་ཆེན་པོ་བྱུང་ཡོད།
ངས་ག་རེ་ཞུ་འདོད་བྱུང་ཞེ་ན། ཆོས་སྡེ་སོ་སོའི་དཔལ་འབྱོར་འདུ་འགོད་དེ་དགེ་འདུན་གྱི་ཞལ་དུ་འདུ་བའི་སྒོ་ཞིག་ཡིན་དུས། དེའི་ནང་འཚོ་བ་ལོག་འཚོ་དང་མ་འདྲེས་པ་དང་། ཁྲིམས་འགལ་གྱི་འཚོ་བ་མེད་པ་གནང་དགོས་པ་དེ་རབ་བྱུང་གི་སྡེའི་སྒྲིག་འཛུགས་ཀྱི་ལས་སུ་བྱ་བའི་རིམ་པ་དང་པོ་དེ་ཆགས་ཀྱི་ཡོད།རབ་བྱུང་གི་སྒྲིག་འཛུགས་ཀྱི་སྡེའི་འདུ་འགོད་གནང་མཁན་ལ་འདུལ་བའི་སློབ་སྦྱོང་གང་ཐུབ་ཅིག་ཡོད་ན་དགོན་པ་སོ་སོའི་འདུ་ཁང་ལ་སོགས་པ་བཞེངས་པའི་སྐབས་དང་། དེ་བཞིན་དགེ་འདུན་གྱི་མཐུན་རྐྱེན་འདུ་འགོད་བྱེད་པའི་སྐབས་སུ་རང་བཞིན་གྱིས་ལེགས་པའི་ཕྱོགས་ཤིག་སླེབས་ཀྱི་རེད། རྗེ་བདག་ཉིད་ཆེན་པོས་དགའ་ལྡན་ཕྱག་བཏབ་པའི་སྐབས་སུ་ལག་གི་བླ་བསྐོ་བཞག་གནང་བ་དང་། རུང་ཁང་བཅད་པ་དེ་ཚོ་འདུལ་བ་དང་མཐུན་པ་ཧ་ལས་པ་གནང་ཡོད། དེང་སང་དགོན་པ་གྲྭ་ཚང་གིས་ཨར་པོ་རྒྱག་པའི་སྐབས་སུ་བསམ་ཚུལ་དེ་ཚོ་མེད་པ་ཡིན་དུས་ལྷོ་ཕྱོགས་ཀྱི་གདན་ས་ཁག་ཁ་ཤས་ནང་མཚམས་ཀྱི་དཀའ་ངལ་དེ་ཡོད་མུས་རེད། མཚམས་གཅིག་གི་ནང་དུ་མཚམས་གཞན་པ་ཚུད་པ་དང་། མཚམས་བཅད་པ་ཡིན་ན་བཀའ་བློ་མི་བདེ་བ་ཡོང་བ་སོགས་ནི་དགེ་འདུན་སྤྱི་ཡོངས་ཀྱི་འདུལ་བའི་ཕྱག་བཞེས་ཀྱི་ཐོག་ལ་ལས་ཀྱི་སྣེ་མོ་བ་ཚོས་འདུ་འགོད་བྱེད་པའི་སྐབས་སུ་ཐུགས་སྣང་གསལ་པོ་མ་གནང་བའི་རྒྱུ་མཚན་གྱིས་གནས་ཚུལ་དེ་དག་ལྷག་གི་ཡོད།
དགོན་པ་གྲྭ་ཚང་ཚོས་མགྲོན་ཁང་རྒྱས་པོ་བཟོ་གི་ཡོད། དེ་ཚོའི་ནང་དུ་སྡོད་མཁན་གྲྭ་པ་ཞིག་ཡོང་གི་རེད་སྙམ་པའི་དགོངས་པ་དེ་ཐོག་མ་ནས་ཡོད་དགོས་ཀྱང་། མང་ཆེ་བ་ཉལ་ཁྲི་དེ་ཚོ་ཁྲུ་ལས་ལྷག་པ་ཞིག་མ་གཏོགས་འདུལ་བའི་ཚད་དང་ལྡན་པ་ཁག་པོ་རེད། དེའི་སྟེང་དུ་བེད་སྤྱོད་གཏང་རྒྱུའི་ཉལ་ཆས་དང་ཉལ་རས་སོགས་ཁ་དོག་མ་བསྒྱུར་བ་དང། ཁྲ་བོ་དེ་འདྲ་མ་གཏོགས། འདུལ་བའི་ཕྱག་ལེན་དང་མཐུན་པ་རབ་ཏུ་བྱུང་བའི་ལམ་སེང་གྱོན་ཆོག་མེད་པ་མང་པོ་མཐོང་རྒྱུ་ཡོད། དེའི་ནང་དུ་རས་ལ་སོགས་པ་བེད་སྤྱོད་བྱེད་རྒྱུ་ཞིག་བཞག་པ་ཡིན་ནའང་མང་ཆེ་བ་ཁ་ཚར་མ་བཅད་པ་དང། ཁ་དོག་མ་བསྒྱུར་བ། ཁ་དོག་བསྒྱུར་བ་ཡིན་ནའང་ཁྱིམ་པའི་ཁ་དོག་ཁྲ་བོ་དེ་འདྲ་བེད་སྤྱོད་བཏང་བ། དེ་ཚོས་ག་རེ་མཚོན་གྱི་ཡོད་ཅེ་ན།ལས་ཀྱི་སྣེ་མོ་བ་ཚོ་ལྷག་བསམ་མ་དག་པ་དང་འདུལ་བ་བསླབ་ཡོད་པ་མ་རེད་ཅེས་བརྗོད་ན་མི་འགྲིགས་ཀྱང་། འདུལ་བའི་གཞུང་ལ་གོམས་གཤིས་དང་བསམ་བློའི་ནང་དུ་འདུལ་བའི་ཕྱག་ལེན་གྱི་བག་ཆགས་གཏིང་ཟབ་པོ་མེད་པའི་རྒྱུ་མཚན་གྱིས་དེ་འདྲ་ཞིག་ཆགས་འགྲོ་གི་ཡོད།
གཞི་ཐམས་ཅད་ཡོད་པར་སྨྲ་བའི་རབ་བྱུང་གི་སྡེ་ད་ལྟ་ཡོད་པ་དེ་བོད་དང་། འབྲུག་ཡུལ།སོག་པོ་ཙམ་རེད། དེ་ཚོ་ཚང་མ་གནས་བརྟན་སྡེ་པའི་ཡུལ་གྲུ་ཁག་དང་བསྡུར་ན་ང་ཚོ་ཅུང་ཟད་ཞན་ཆ་ཡོད་པ་ཞིག་ཆགས་ཀྱི་འདུགདེར་བརྟེན་ངེས་པར་དུ།ཚུལ་གནས་ཐོས་དང་བསམ་གཏན་པས།། སྒོམ་པ་ལ་ནི་རབ་ཏུ་སྦྱོར།། ཞེས་སངས་རྒྱས་ཀྱི་བསྟན་པ་ལ་འཇུག་པའི་རིམ་པ་དེ་ཐོག་མར་ཚུལ་ཁྲིམས་རྣམ་པར་དག་པས་གཞི་བཟུང་།དེའི་རྗེས་ལ་ཐོས་བསམ་སྒོམ་གསུམ་ཡ་མ་བྲལ་བར་འགྲོ་དགོས་པ་རེད།དང་པོ་ཚུལ་ཁྲིམས་མེད་པར་གྱུར་པ་དེ།། ཕྱི་ནས་མྱ་ངན་འདས་པ་འཐོབ་སྙམ་མམ།། ཞེས་གསུངས་པའི་སངས་རྒྱས་ཀྱི་གསུང་དེ་ནུས་ཤུགས་ཆེན་པོ་རེད། སྣ་མེད་རྣ་རྡུམ་ལ་སོགས་གང་ཡིན་པ།། དེ་ལ་མེ་ལོང་དག་ནི་དགོས་མི་འགྱུར།། ཟེར་བ་དེ་ཟུར་ཟའི་ཚིག་ཤུགས་ཆེན་པོ་ཞིག་རེད།དེ་ཚོ་ང་ཚོས་རྟག་པར་འདོན་གྱི་ཡོད་ཀྱང་།སེམས་ནང་དེའི་ཚོར་ཤུགས་མ་སླེབས་པ་ཞིག་ཆགས་ཡོད། འདི་ཚོའི་རིགས་དེ་དགེ་འདུན་གྱི་སྡེ་ལ་ཞབས་འདེགས་ཞུ་མཁན་གྱི་ལས་ཀྱི་སྣེ་མོ་བ་ཚོས་དགེ་འདུན་གྱི་ཞལ་དུ་འདུ་བའི་སྒོ་ལོག་འཚོ་དང་མ་འདྲེས་པ་དང་། དེ་བཞིན་དགེ་འདུན་ལ་ཕུལ་བའི་མཐུན་རྐྱེན་དེ་འདུལ་བའི་བཅས་པ་དང་མ་འགལ་བ་གནང་རྒྱུའི་དགོངས་པ་བཞེས་དགོས་པ་དེ་ཐུགས་གལ་ཆེན་པོ་རེད། དེ་ཞར་བྱུང་གི་ཚུལ་དུ་ཞུས་པ་ཡིན།
ཁྱེད་རང་ཚོས་སྒྲིག་གཞི་ཞིབ་ཕྲ་བཟོ་འགོད་གནང་བ་དེ་ཚོ་ཧ་ཅང་ཡག་པོ་བྱུང་འདུག དེ་ལ་ཡི་རངས་བསྔགས་བརྗོད་ཞུ་རྒྱུ་ཡིན།དེར་གསལ་བཞིན་ཁྲིམས་ཀྱིས་དབང་བསྒྱུར་ཐོག་ནས་ཕེབས་ཐུབ་པ་གནང་དགོས། འབྱུང་འགྱུར་ང་ཚོ་གཞིས་བྱེས་ལྷན་འཛོམས་བྱུང་སྐབས་ལའང་སྔར་གྱི་ཕྱག་སྲོལ་བཟང་པོ་དེ་ཚོ་ད་ལྟའི་སྒྲིག་གཞི་འདི་ཚོའི་སྙིང་དོན་གྱི་ནང་གསལ་འདུག་པ་མ་ཟད། ད་ལྟའི་སྒྲིག་གཞིའི་ནང་སྔར་སྲོལ་གྱི་རྒྱུན་འདི་འདྲ་ཞིག་གི་ཚབ་དང་ངོ་བོ་མཚོན་བྱེད་འདི་དང་འདི་ཡིན་ཞེས་ཁ་ཤས་ལ་མཆན་བཀོད་ནས་འདུག སྤྱིར་གོམས་གཤིས་ཡོངས་སུ་རྫོགས་པ་དེ་སྲོལ་རྒྱུན་ལ་ཆགས་པའི་ངེས་པ་མེད། སྲོལ་རྒྱུན་ཞེས་པ་དེ་ Tradition དོན་དུ་གོ་བ་ཡིན་ན། སྔོན་གྱི་གོམས་གཤིས་ཀྱི་ནང་སྲུང་སྐྱོབ་བྱེད་དགོས་པའི་རིགས་གཅིག་དང་། སྲུང་སྐྱོབ་བྱེད་མི་དགོས་པར་མེད་པ་ཆགས་ནའང་འགྲིགས་པའི་རིགས་གཅིག་ཡོད། ང་ཚོས་དབྱེ་བ་བྱེད་དགོས་པ་གལ་ཆེན་པོ་འདུག དཔེར་ན་སྔོན་གྱི་སྲོལ་རྒྱུན་སྡེ་སྣོད་གསུམ་གྱི་དགོངས་དོན་དང་། དམ་ཆོས་འདུལ་བའི་དགོངས་དོན་གང་ཡིན་པ་དེ་དག་ང་ཚོས་ངེས་པར་དུ་སྲུང་སྐྱོབ་དང་རྒྱུན་འཛིན་བྱེད་དགོས་པའི་རིགས་རེད། རྒྱུན་འཛིན་བྱེད་པའི་ཐབས་ཤེས་ཀྱང་དེང་རབས་སྤྱི་ཚོགས་ཀྱི་འགྲོ་སྟངས་དང་མང་གཙོའི་འགྲོ་སྟངས་ཀྱི་སྒྲོམ་གཞིའི་ནང་སླེབས་ཐུབ་པ་ཡིན་ན་རང་བཞིན་གྱིས་སྲུང་སྐྱོབ་ཆགས་འགྲོ་རྒྱུ་རེད། དེ་འདྲ་མ་ཡིན་པར་ང་ཚོའི་ཡིན་ཟེར་བ་དང་། དེང་རབས་ཀྱི་ཚོས་གཞི་ལྟ་བུ་མ་སླེབས་པར། ད་ལྟའི་སྤྱི་ཚོགས་ཀྱི་དགོས་མཁོའི་སྒྲོམ་གཞིའི་ནང་བཞག་མ་ཐུབ་པ་ཡིན་ན། ཁོ་སྲུང་སྐྱོབ་བྱེད་རྒྱུ་ཁག་ཏུ་འགྲོ་རྒྱུ་རེད། གལ་ཏེ་སྲུང་སྐྱོབ་ཐུབ་པ་ཡིན་ནའང་བར་དུ་འཁོན་འཁོན་ཐོགས་ཐོགས་མང་པོ་ཞིག་ཡོང་ངེས་རེད། ད་ལྟའི་སྒྲོམ་གཞིའི་ནང་བཅུག་ཐུབ་པ་ཡིན་ན། ཁོ་སྲུང་སྐྱོབ་བྱེད་དགོས་རེད་ཅེས་སྐད་རྒྱག་མི་དགོས་པར་རང་བཞིན་གྱིས་སྲུང་སྐྱོབ་ཐུབ་པ་ཆགས་འགྲོ་རྒྱུ་རེད། བྱས་ཙང་ཡག་པོ་བྱུང་འདུག་ཞུ་རྒྱུ་ཡིན།
དེ་རིང་འདིར་འདས་པའི་བྱས་རྗེས་ཅན་གྱི་གང་ཟག་ཕོ་མོ་མང་པོ་ལ་གཟེངས་བསྟོད་དང་ཐུགས་རྗེ་ལེགས་འབུལ་གནང་བ་དེའང་ཡ་རབས་ཀྱི་ཚུལ་དང་མཐུན་པ་ཞིག་རེད། ཁྱེད་རང་ཚོ་ཕྱག་འཁྱེར་དང་གཟེངས་བསྟོད་བཞེས་མཁན་ཚང་མ་ལ་འཚམས་འདྲི་དང་བཀྲ་ཤིས་བདེ་ལེགས་ཞུ་རྒྱུ་ཡིན། ཁྱེད་རང་ཚོས་ལྷག་བསམ་རྣམ་དག་གི་ཐོག་ནས་༸སྐྱབས་མགོན་ཀིརྟི་རིན་པོ་ཆེ་མཆོག་དང་། ཀིརྟིའི་བྱེས་པ་གྲྭ་ཚང་། ཀིརྟིའི་དགེ་རྩ་ཚོགས་པ་བཅས་ཚང་མའི་དོན་དུ་ཕྱག་ལས་གནང་བ་དེ་དག་ཀུན་སློང་ཁྱད་པར་བ་ཞིག་གིས་ལྕོགས་ཡོད་ན་སོ་སོའི་ཚོགས་བསགས་སྒྲིབ་སྦྱངས་དང་ཆོས་ཕྱོགས་ཀྱི་ཉམས་ལེན་དེ་ལྷག་མེད་པ་ཞིག་བྱུང་ཡོད།དེ་འདྲའི་ཀུན་སློང་རྣམ་པར་དག་པས་རྩིས་ཟིན་ནས་ཐར་པ་དང་ཐམས་ཅད་མཁྱེན་པའི་རྒྱུར་འགྲོ་བའི་ཀུན་སློང་གིས་ལྕོགས་མེད་རུང་། ད་ལྟ་ཡང་བསྐྱར་རང་གིས་བྱས་པའི་དགེ་རྩ་དེ་དག་ལ་རྗེས་སུ་ཡི་རངས་དང་ཀུན་སློང་རྣམ་པར་དག་པས་རྒྱས་བཏབ་ནས་བསྔོ་བ་དང་སྨོན་ལམ་གྱིས་རྩིས་ཟིན་པ་ཡིན་ན་ཐར་པ་དང་ཐམས་ཅད་མཁྱེན་པའི་རྒྱུར་འགྲོ་བ་ལ་ཐེ་ཚོམ་གང་ཡང་ཡོད་པ་མ་རེད། ཁྱེད་རང་ཚོས་དགེ་བའི་བྱ་བ་གང་དང་གང་འདུ་འགོད་གནང་བ་དེ་ཚོ་ཐམས་ཅད་མཁྱེན་པའི་རྒྱུར་འགྲོ་བའི་སྨོན་འདུན་ཞུ་རྒྱུ་ཡིན།
ད་རེས་ཀྱི་ཚོགས་ཆེན་བཞི་པ་འདིའི་ཐོག་ནས་སྒྲིག་གཞི་དང་མཐུན་པར་གྲོས་གཞི་ཁག་ལ་འཛེམས་ཟོན་མེད་པར་སྦྱང་བཤད་བཀའ་བསྡུར་ལྷུག་པོ་གནང་སྟེ། སྤྱི་མོས་དང་མང་མོས་མཐོ་པོའི་ཐོག་ནས་འཇོག་ཐུབ་པ་དང་། དེ་དག་འབྱུང་འགྱུར་ལོ་གསུམ་གྱི་ནང་ཚང་མ་ཕྱག་ལེན་དུ་བསྟར་ནས་ཀིརྟིའི་དགེ་རྩ་ཚོགས་པའི་ཁྱབ་ཁོངས་ཙམ་མ་ཡིན་པར། སྤྱིར་བོད་མི་ཡོངས་རྫོགས་དང་། ལྷག་པར་དུ་འཇིག་རྟེན་གྱི་འགྲོ་བ་མི་རིགས་ཡོངས་རྫོགས་ལ་ཐུགས་ཕན་སོས་པ་ཞིག་ཡོང་གི་རེད་བསམ་གྱི་འདུག དེ་འདྲ་ཡོང་བའི་རེ་བ་དང་སྨོན་ལམ་ཞུ་རྒྱུ་ཡིན། ཚོགས་འདུ་ལམ་ལྷོང་ཡོང་བའི་སྨོན་ལམ་ཡོད།ཐུགས་རྗེ་ཆེ།
ཀིརྟིའི་དགེ་རྩ་ཚོགས་པའི་ཚོགས་དྲུང་ལས་ཁུངས་ནས་ཡིག་འབེབས་ཀྱིས་ཕྱི་ལོ་ ༢༠༡༩ ཟླ་ ༨ ཚེས་ ༢༤ ཉིན་འགྲེམ་སྤེལ་ཞུས།


text:
སྤོབས་པ་མཐའ་ཡས།
ཧི་མ་ལ་ཡའི་ཁོངས་སུ་གནས་པའི་བལ་ཡུལ་ནི་གནའ་བོའི་རིག་གནས་དཔལ་ཡོན་ངོ་མཚར་ཅན་གྱི་ཤུལ་བཞག་མང་པོ་དང་། དུས་བཞིར་དྲོ་གྲང་སྙོམས་པའི་ཡུལ་ལུང་མཛེས་པོ། ཆོས་ལུགས་དང་སྡེ་རིས་མི་འདྲ་བ་མང་པོས་གྲུབ་པའི་ཡུལ་སྡེ་ངོ་མཚར་ཅན་ཞིག་ཡིན་སྟབས་བོད་མི་མང་པོས་རང་གི་ཕ་ཡུལ་གཉིས་པ་ལྟ་བུར་ཚོར་གྱིན་ཡོད། བལ་ཡུལ་ལ་ཉེ་བའི་ལོ་བཅུ་ཕྲག་རེ་ཟུང་ལ་ནང་འཁྲུག་མང་པོ་བྱུང་བས་མང་ཚོགས་ཀྱི་འཚོ་བ་ཡར་རྒྱས་ལ་འགོག་རྐྱེན་ཚད་མེད་ཐེབས། ཡུལ་འདིའི་མང་ཚོགས་ཀྱིས་མྱོང་བཞིན་པའི་དབུལ་ཕོངས་དང་དྲག་སྤྱོད་ཀྱི་དཀའ་ངལ་མང་། བལ་ཡུལ་ན་བོད་མི་ཕྱུག་པོ་ཚོས་ཀྱང་བལ་ཡུལ་གྱི་སྲོལ་རྒྱུན་རྗེས་ལུས་དང་། དབུལ་ཕོངས་ཀྱི་འཚོ་བ། ཡིག་རྨོངས་པའི་གནས་སྟངས། སྲིད་ཁྲིམས་ཀྱི་ནུས་ཤུགས་རུལ་སུངས་སུ་འགྱུར་བཞིན་པའི་གོ་སྐབས་བཟུང་ནས་བྱིས་པ་གཡོག་ནག་ཏུ་བཀོལ་ནས་ཆེ་ཚུགས་ངོམ་པའི་སྤྱོད་ངན་ཚབས་ཆེ། བལ་ཡུལ་གྱི་བོད་མི་ཚོས་ཡུལ་མིའི་བྱིས་པ་གཡོག་ནག་ཏུ་བཀོལ་སྟངས་དེ་ཡང་གླ་ཆའི་ཚད་འཛིན་མེད་པ། ཆུ་ཚོད་ཀྱི་ཚད་འཛིན་མེད་པ། ལས་ཀའི་ཚད་འཛིན་མེད་པར་ཁྱིམ་བདག་གི་ཅི་འདོད་བཞིན་བཀོལ་སྤྱོད་བྱེད་ཀྱིན་ཡོད་སྟབས་སྔོན་དུས་ཀྱི་ཚེ་གཡོག་ལམ་ལུགས་དང་ཁྱད་པར་ཆེན་པོ་ཞིག་མེད།
བལ་ཡུལ་གྱི་གྲོང་ཁྱེར་ཀ་ཐ་མན་དྷུའི་མ་ཧ་ར་ཇ་གྷན་ཇི་ཞེས་པར་ང་ལ་བོད་མི་ཁྱིམ་ཚང་ངོ་ཤེས་པ་ཞིག་ཡོད། ཁྱིམ་ཚང་དེའི་དཔལ་འབྱོར་གྱི་ཡོངས་ཁུངས་ངོ་མ་གང་ཡིན་མི་ཤེས་མོད་བསགས་དངུལ་ཕོན་ཆེན་དང་ཆོས་སྦྱིན་ཐེབས་རྩ་ཚོགས་པ་ལྟ་བུ་བརྒྱུད་ནས་ཡོང་སྒོ་ཡག་པོ་ཡོད་ངེས། ཁོང་བཟའ་མི་གཉིས་པོར་ལས་ཀ་འདི་ཡིན་ཟེར་བ་མེད་མོད་དངུལ་རྩ་མི་ཉུང་བ་ཞིག་ཡོད་པར་ཐེ་ཚོམ་མེད། ཁོང་ཚོར་ཁང་བརྩེགས་གསུམ་ཅན་ར་སྐོར་དང་བཅས་པ། ཆིབས་འཁོར་ཏྲོ་ཡོ་ཏྲ་ཆེ་བ་འཁོར་བཞིའི་ཤུགས་ཅན་གཅིག་དང་། སུ་ཟུ་ཀི་ཆུང་བ་གཅིག མཆོད་ཁང་ཟེར་ན་དགོན་པ་གྲྭ་གྲངས་ཉི་ཤུ་ཅན་ཞིག་གི་འདུ་ཁང་བྱས་ཀྱང་མི་ཆུང་བ་ཞིག དེའི་ནང་ན་གསེར་བྱུགས་པའི་ལྷ་སྐུ་མི་ཚད་ཙམ་སོགས་སྐུ་བྲིས་འབུར་མང་པོ། དངུལ་འཇངས་བརྡུང་གིས་གྲུབ་པའི་མཆོད་ཀོང་དང་བདུན་ཚར་སོགས་མང་པོ། ས་གདན་ཡག་གྲས་ཆེ་ཆུང་མང་པོ་སོགས་མཐོང་ལམ་ན་ཡོད་པའི་རྒྱུ་དངོས་དེས་ཀྱང་འབྱོར་བ་ཅན་ཞིག་ཡིན་པ་མཐོང་ནུས། མི་ཚང་དེའི་འགྲོ་སོང་ཡང་ཆེ། ཁྱིམ་མི་རྣམས་ཀྱི་སྤྲོ་སྐྱིད་ཀྱི་འགྲོ་སོང་སྣ་ཚོགས་དང་། ལོ་རེ་རེ་བཞིན་ཆོས་ཕྱོགས་ནས་འབུམ་སྒྲོགས་པ་སོགས་སྐུ་རིམ་ཆེ་གྲས་དང་། ཟླ་བ་རེ་རེ་བཞིན་གྲྭ་བ་ཁ་ཤས་རེ་གདན་དྲངས་ནས་རིམ་གྲོ་བྱེད་དུ་འཇུག་པར་ཡོན་དངུལ་མཐོ་ཚད་འབུལ་བ། ཆིབས་འཁོར་གླ་བ། མཚམས་མཚམས་སུ་བོད་ཀྱི་བླ་སྤྲུལ་གྲགས་ཅན་གདན་དྲངས་ནས་གསོལ་ཚིགས་དང་འབུལ་བས་མཉེས་པར་བྱེད་པ། ཆོས་ཕྱོགས་ཀྱི་ཆོ་གའི་ཡོ་བྱད་ཉོ་བ་སོགས་ཁོ་ན་ཡང་ཁྱིམ་ཚང་འབྲིང་གྲས་ཤིག་གིས་འཚོ་བ་ཡོངས་རྫོགས་འཁྱོལ་བ་ལས་ལྷག་ཙམ་ཞིག་ནི་ཆོས་ཕྱོགས་སུ་བསྙད་པའི་བྱེད་སྒོ་དེའི་ཆེད་ནར་གཏོང་བྱེད།
ཁྱིམ་ཚང་དེ་ལ་བལ་པོའི་བུ་མོ་མ་ཡ་ཟེར་བའི་གཡོག་མོ་ཞིག་འདུག བུ་མོ་དེ་གྲོང་ཁྱེར་ལས་ཉིན་ཕྱེད་ལྷག་ཙམ་ལ་འགྲུལ་འཁོར་དང་དེ་ནས་རྐང་ཐང་ལ་ཆུ་ཚོད་ཁ་ཤས་འགྲོ་དགོས་པའི་གྲོང་གསེབ་ཅིག་ནས་ཡོང་ཚུལ་ཐོས། བུ་མོ་དེ་ཐོག་མར་བོད་མི་ཁྱིམ་ཚང་འདིར་སླེབས་སྐབས་ལོ་ན་བཅུ་ཙམ་མ་གཏོགས་ཟིན་མེད་པ་འདྲ། ང་ཐོག་མར་ཁྱིམ་ཚང་འདི་ལ་འབྲེལ་བ་བྱུང་སྐབས་ཁྱིམ་ཚང་འདི་ལ་བུ་མོ་ལོ་དྲུག་ལ་སོན་པ་ཞིག་འདུག དགོང་ཟས་ཀྱི་རྗེས་སུ་ཁྱིམ་བདག་གི་སྲས་མོ་ཆུང་ངུ་དེ་འབོལ་སྟེགས་སྟེང་དུ་གཉིད་ཁུག་ཤོར། ཁྱིམ་བདག་གིས་གཡོག་མོ་ལ་སྲས་མོ་ལྷ་ལྕམ་གཟིམ་ཁང་ནང་དུ་ཁུར་དགོས་ཞེས་བཀའ་བཏང་སོང་། སྐབས་དེར་གཡོག་མོས་སྲས་མོ་ཡར་འགྱོག་སྐབས་ཕར་བལྟས་ཚོད་ལ་ཆེ་ཆུང་གི་ཁྱད་པར་ཆེན་པོ་ཞིག་མི་འདུག ཡིན་ན་ཡང་ཁུར་མི་ཐུབ་ཟེར་དབང་མེད་པར་ཁུར་དགོས་པ་ནི་དཔོན་དང་གཡོག་གི་འབྲེལ་བ་རེད།
གཡོག་མོ་ཆུང་ངུ་དེའི་ལས་ཀ་ནི་ཞོགས་པར་ཁྱིམ་བདག་ནང་མི་མགྲོན་པོ་ཡོངས་རྫོགས་ལ་ཞོགས་ཟས་སྟ་གོན་བྱས། དེ་ནས་ཐབ་ཚང་ནང་དུ་ལངས་ནས་མི་སུ་སླེབས་ལ་བཟའ་བཏུང་སྤྲད། ཁྱིམ་ཀྱི་ཁང་མིག་ཡོངས་རྫོགས་དང་ར་སྐོར་བཅས་གཙང་མ་བྱ་བ། ཉིན་གུང་གི་བཟའ་བཏུང་སྟ་གོན་བྱ་བ། དེ་ནས་ཁྱིམ་བདག་མགྲོན་པོ་སུ་ཡོད་ཚང་མར་ཉིན་གུང་གི་བཟའ་བཏུང་དྲངས། དེ་ནས་ཁྱིམ་བདག་དང་མགྲོན་སོ་སུ་ཡོད་ཀྱི་གྱོན་ཆས་དྲེག་པ་ཅན་ཡོངས་རྫོགས་ལག་པས་བཀྲུས། གདང་ལ་བཀལ་ནས་བསྐམ། སྟེབས་རྩིགས་བྱས། རང་རང་སུ་ལ་དབང་བའི་གནས་སུ་སྐྱེལ་དགོས། འབྱོར་ལྡན་ཁྱིམ་ཚང་འདིས་གྱོན་ཆས་འཁྲུད་འཁོར་ཞིག་ཉོ་མི་ཐུབ་པ་མིན་མོད་གཡོག་མོ་ཡོད་སྟབས་ཉོ་མ་དགོས་པ་རེད། ཁྱིམ་བདག་གི་”སྲས་དང་སྲས་མོ་”ཚོ་སློབ་གྲྭར་འགྲོ་བའི་གྲ་སྒྲིག་གིས་སློབ་གྲྭའི་ཕེབས་འཁོར་སླེབས་པའི་ས་མིག་དེར་བསྐྱལ་ནས་ཕེབས་འཁོར་ནང་དུ་འཇུག་འགོས། “སྲས་སྲས་མོ་ཚོ་”ཚུར་སླེབས་སྐབས་ཁོང་ཚོའི་གཟུགས་པོ་བཀྲུ་རོགས་དང་གྱོན་ཆས་བརྗེ་བ། ཕྱི་དྲོར་དགོང་ཟས་སྟ་གོན་སོགས་ཀྱང་དུས་ཐོག་ཏུ་བྱས། དགོང་མོར་ཁྱིམ་དེའི་མི་ཚང་མ་ཉལ་སར་སོང་རྗེས་སུ་གཞི་ནས་ཐབ་ཚང་གི་རྡོ་གཅལ་སྟེང་དུ་རྩྭ་སྟན་ཞིག་བཏིངས་བའི་སྟེང་དུ་ཉལ་ཆོག་གི་ཡོད་འདུག མདོར་ན་བུ་མོ་འདི་སྔ་མོར་ཡར་ལངས་པ་ནས་མཚན་དཀྱིལ་མར་ཉལ་བའི་བར་དུ་ངལ་གསོའི་དུས་ཚོད་གཏན་ནས་མེད།
བལ་ཡུལ་གྱི་བོད་མིའི་ཁྱིམ་ཚང་ལ་ལས་གཡོག་པོ་གཡོག་མོར་ཟླ་བ་རེར་བལ་སྒོར་བརྒྱ་ཉིས་བརྒྱ་རེ་ཙམ་སྤྲོད་སྲོལ་ཡོད་ཟེར་མོད། ཁྱིམ་ཚང་འདིས་གཡོག་མོར་གླ་ཆ་ཟེར་བའི་དངུལ་གྲངས་ཚད་ཀྱིས་བཅད་པ་ཞིག་སྤྲོད་སྲོལ་མེད། ཁྱིམ་ཚང་དེར་བསྡད་ཕྱིན་ཁྱིམ་ཚང་དེ་ནས་བཟའ་བཏུང་སྤྲོད། ཁྱིམ་ཚང་དེའི་བུད་མེད་ཚོའི་གྱོན་ཆས་རྙིང་པ་རེ་སྤྲོད་པའམ་རིན་གོང་དམའ་ཤོས་ཀྱི་གྱོན་ཆས་ལུས་ལ་བགོ་རུང་ཙམ་རེ་ཉོ། ཁྱིམ་བདག་གིས་ཅི་གསུངས་བསྒྲུབས་པའི་གཡོག་མོ་ཡག་པོ་ཞིག་ཡིན་ན་ལོ་ཁ་ཤས་ཀྱི་རྗེས་སུ་ཕྱིར་ལོག་ཉིན་“རྔན་པ་ཡག་པོ་”ཞིག་སྤྲོད་ཟེར་སྲོལ་འདུག རྔན་པ་ནི་ཁྱིམ་ཚང་དེའི་བུད་མེད་ཚོའི་གྱོན་ཆས་བེད་སྤྱོད་བྱས་ཟིན་པ་སྒྱེ་གང་དོ་རེ་དང་བལ་སྒོར་སྟོང་ཕྲག་གཅིག་ནས་ལྔ་དྲུག་གི་བར་ཙམ་རེད།
ཁྱིམ་བདག་གིས་བུ་མོ་དེར་འགྲོ་བ་མི་འདྲ་མཉམ་གྱི་རྣམ་འགྱུར་བསྟན་ནས་སྐད་ཆ་ཤོད་སྲོལ་མེད། ནམ་ཡིན་ཡང་སྐད་མགོ་མཐོན་པོ། གདོང་གཤིས་གནག་པོ། སྐད་གདངས་དྲག་པོ། བརྗོད་ཚིག་རྩུབ་པོ་ཤ་སྟག་ཤོད། ལས་ཀ་ལ་མ་མགུ་བའམ་ཁྱིམ་བདག་རང་ཉིད་ཀྱི་སྣང་བ་མི་སྐྱིད་ཉིན་བྱིས་པ་གཡོག་མོ་དེར་འགྲམ་ལྕག་རྒྱག་པར་འཛེམ་ཟོན་གཏན་ནས་མེད། དེ་ནི་རྒྱུན་དུ་ང་ཚོས་ཀྱང་མཐོང་ནུས་པ་ཞིག་ཡིན། མཚམས་མཚམས་སུ་རྡོ་དབྱུག་བསྣུན་པ་སོགས་བཅར་རྡུང་དྲག་པོ་ཡང་བྱེད་ཀྱིན་འདུག ཁྱིམ་དེའི་བུད་མེད་དང་བྱིས་པ་ཕར་ཞོག མགྲོན་པོ་ཆ་རྒྱུས་ཅན་ཚོས་ཀྱང་གཡོག་མོ་ལ་འགྲོ་བ་མི་འདྲ་མཉམ་གྱི་རྣམ་འགྱུར་ཞིག་སྟོན་སྲོལ་མི་འདུག
ཐོག་མར་མ་ཡ་ངས་མཐོང་དུས་བྱིས་པ་ཞིག་རེད། རིམ་གྱིས་ནར་སོན་ནས་ལོ་ན་བཅོ་ལྔ་བཅུ་དྲུག་ལ་སོན་པའི་མོ་གཞོན་དར་མ་ཞིག་ཏུ་གྱུར་འདུག མོ་ལ་གྱོན་ཆས་གསར་པ་མེད་ཅིང་བཞིན་རས་མཛེས་བཟོའི་བྱུག་རྫས་མེད་མོད་རང་བཞིན་གྱིས་དཀར་ལ་དམར་མདངས་ཆགས་པའི་བཞིན་རས་དང་མཉེན་ལྡེམ་གྱི་སྐྱེ་གཟུགས་ལ་མཛེས་མའི་མཚན་ཉིད་ཚང་བ་ཞིག་རེད། ཁྱིམ་ཚང་དེའི་བྱིས་པ་ཚོར་སློབ་ཚན་ཟུར་ཁྲིད་དགེ་རྒན་དང་ཡིག་སྐུར་འབྲི་བ་སོགས་ཀྱི་ལས་ཀ་བྱེད་མཁན་བོད་མི་ལོ་ན་ལྔ་བཅུའི་ནང་དུ་སོན་པ་ཞིག་ཡོད། མི་རྒན་དེས་ནམ་ཡིན་ཡང་ཁྱིམ་བདག་མེད་པའི་དུས་སུ་བུ་མོ་དེ་ལ་ལག་པས་རེག་པ་དང་ཆགས་གཏམ་གླེང་བའི་གོ་སྐབས་འཚོལ་གྱིན་འདུག ད་དུང་རྒྱ་གར་ལྷོ་ཕྱོགས་ཀྱི་དགོན་པ་ཞིག་ནས་ཡོང་བའི་གྲྭ་བ་ཞིག་ཁྱིམ་ཚང་དེར་ཟླ་བ་ཁ་ཤས་རེར་སྡོད་ཀྱིན་འདུག གྲྭ་བ་དེ་བལ་ཡུལ་དུ་འདུག་དུས་ཕལ་ཆེ་བར་གྲྭ་ཆས་མི་གྱོན་ཞིང་མཚམས་མཚམས་སུ་ཁྱིམ་ཚང་དེར་ལས་ཀའི་རོགས་ཅུང་རེ་ཡང་བྱེད། གྲྭ་བ་དེས་ཀྱང་གཡོག་མོ་དེར་ཚུལ་མིན་ཆགས་སྤྱོད་ཀྱི་དགོས་འདུན་འདོན་པ་དང་རྣམ་འགྱུར་སྟོན་བཞིན་པ་ཐེངས་རེ་འགའ་མཐོང་མྱོང་། དེ་དང་དེ་ལྟ་བུར་གཡོག་མོ་དེ་ནི་ཁྱིམ་ཚང་དེའི་ཚུལ་མིན་ཆགས་སྤྱོད་ཀྱི་གནོད་འཚེ་ཕོག་ཡུལ་དུ་ཡང་གྱུར་འདུག
འདི་ནི་དཔེ་མཚོན་གཅིག་ཁོ་ན་ཡིན། བལ་ཡུལ་གྱི་བོད་མི་ཚོས་ཡུལ་མིའི་བྱིས་པ་གཡོག་པོར་ཉར་བ་ཙམ་མ་ཡིན་པར་དེ་དག་བཀོལ་སྤྱོད་བྱེད་སྟངས་དེ་ནི་སྙིང་ལ་ན་ཟུག་སློང་བའི་གདོལ་སྤྱོད་ཅིག་རེད། ངས་མཐོང་བ་ཁོ་ན་ཡང་འདི་ཙམ་དུ་མ་ཟད་པར་ཆེས་མང་པོ་ཡིན་ན་མ་མཐོང་བ་ནི་དེ་ལས་ཀྱང་མང་བ་ཞིག་ཡོད་པར་ཐག་གིས་ཆོད། བོད་མིའི་ཡ་རབ་བཟང་སྤྱོད་ནི་འཛམ་གླིང་སྤྱི་ཚོགས་ཀྱི་མིག་དཔེར་འོས་ཚུལ་དང་བྱང་ཆུབ་སེམས་དཔའི་ལམ་ལ་སློབ་པ་སོགས་ཁ་ཕོ་ཆེན་པོ་དེ་ཚོ་འདོན་མཚམས་བཞག་ནས་ཐོག་མར་ཡུལ་གྱི་སྲིད་ཁྲིམས་དང་རྒྱལ་སྤྱིའི་ཁྲིམས་ལུགས་དང་ཡང་འགལ་བའི་སྤྱོད་ངན་འདི་རིགས་མཚམས་འཇོག་ཐབས་རེ་གནང་ན་ཆོས་སྲིད་གང་ཐད་ནས་ཕན་པ་ཆེན་པོ་ཡོད་པར་ངེས་སོ།།


text:
༡༧
མན་ངག་ལྟ་བའི་ཕྲེང་བ་ཞེས་བྱ་བ་བཞུགས་སོ། །
༡༨ལྟ་བ་དང་ཐེག་པ་ལ་སོགས་པའི་ཁྱད་པར་བསྡུས་པའི་བསྐྱུད་བྱང་། བཅོམ་ལྡན་འདས་འཇམ་དཔལ་གཞོན་ནུ་དང་། རྡོ་རྗེ་ཆོས་ལ་ཕྱག་འཚལ་ལོ། །འཇིག་རྟེན་གྱི་ཁམས་ན་སེམས་ཅན་ཕྱིན་ཅི་ལོག་གི་ལྟ་བ་གྲངས་མེད་པ་མདོ་རྣམ་པ་བཞིར་འདུས་ཏེ། ཕྱལ་བ་དང་། རྒྱང་འཕེན་དང་། མུར་ཐུག་དང་། མུ་སྟེགས་པའོ། །དེ་ལ་ཕྱལ་བ་ནི་ཆོས་ཐམས་ཅད་རྒྱུ་དང་འབྲས་བུ་ཡོད་མེད་དུ་མ་རྟོགས་ཏེ། །ཀུན་ཏུ་རྨོངས་པའོ། །རྒྱང་འཕེན་ནི་ཚེ་སྔ་ཕྱི་ཡོད་མེད་དུ་མ་རྟོགས་ཤིང་། །ཚེ་གཅིག་ལ་བཙན་ཕྱུག་དང་མཐུ་སྟོབས་སྒྲུབ་པ་སྟེ། འཇིག་རྟེན་གྱི་གསང་ཚིག་ལ་བརྟེན་པའོ། །མུར་ཐུག་པ་ནི། ཆོས་ཐམས་ཅད་རྒྱུད་པ་འབྲས་བུ་མེད་པ་སྟེ། །ཚེ་གཅིག་ལ་སྐྱེས་པའི་ཆོས་ཐམས་ཅད་གློ་བུར་དུ་སྐྱེས་ལ་མཐའ་ཆད་པར་ལྟ་བའོ། །མུ་སྟེགས་པ་ནི་ཆོས་ཐམས་ཅད་ལ་ཀུན་ཏུ་བརྟགས་པས་བདག་རྟག་པ་ཞིག་ཡོད་པར་ལྟ་བ་སྟེ། དེ་ལ་ཡང་རྒྱུ་མེད་ལ་འབྲས་བུ་ཡོད་པར་ལྟ་བ་དང་། །རྒྱུ་འབྲས་ལོག་པར་ལྟ་བ་དང་། རྒྱུ་ཡོད་པ་ལ་འབྲས་བུ་མེད་པར་ལྟ་བ་དང་། འདི་དག་ནི་མ་རིག་པའི་ལྟ་བའོ། །འཇིག་རྟེན་ལས་འདས་པའི་ལམ་ལ་ཡང་རྣམ་པ་གཉིས་ཏེ། མཚན་ཉིད་ཀྱི་ཐེག་པ་དང་རྡོ་རྗེའི་ཐེག་པའོ། །མཚན་ཉིད་ཀྱི་ཐེག་པ་ལ་ཡང་རྣམ་པ་གསུམ་སྟེ་ཉན་ཐོས་ཀྱི་ཐེག་པ་དང་། རང་སངས་རྒྱས་ཀྱི་ཐེག་པ་དང་། བྱང་ཆུབ་སེམས་དཔའི་ཐེག་པའོ། །དེ་ལ་ཉན་ཐོས་ཀྱི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི། །ཆོས་ཐམས་ཅད་ལ་མུ་སྟེགས་པ་ལ་སོགས་པས་སྒྲོ་དང་སྐུར་བས་ཀུན་ཏུ་བརྟགས་པས། ཡེ་མེད་པ་ཆད་པའི་ལྟ་བ་དང་། རྟག་པ་ལ་སོགས་པའི་ཡོད་པར་ལྟ་བ་ནི། །ཐག་པ་ལ་སྦྲུལ་དུ་མཐོང་བ་བཞིན་དུ་མེད་དེ། ཕུང་པོ་ཁམས་དང་སྐྱེ་མཆེད་ལ་སོགས་པའི་འབྱུང་བ་ཆེན་པོ་བཞིའི་རྡུལ་ཕྲ་རབ་དང་། རྣམ་པར་ཤེས་པ་ནི་དོན་དམ་པར་ཡོད་པར་ལྟ་ཞིང་། འཕགས་པའི་
༡༩བདེན་པ་བཞི་བསྒོམས་པས་རིམ་གྱིས་འབྲས་བུ་རྣམ་པ་བཞི་འགྲུབ་པ་ཡིན་ནོ། །རང་སངས་རྒྱས་ཀྱི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི། ཆོས་ཐམས་ཅད་ལ་མུ་སྟེགས་ལ་སོགས་པས་སྒྲོ་དང་སྐུར་པས་ཀུན་ཏུ་བརྟགས་པའི་བདག་རྟག་པ་ལ་སོགས་པ་མེད་པར་ལྟ་བ་ཉན་ཐོས་དང་མཐུན། དེ་ལས་ཁྱད་པར་དུ་གཟུགས་ཀྱི་ཕུང་པོའི་ཆོས་ཀྱི་ཕྱོགས་གཅིག་ལ་བདག་མེད་པར་རྟོགས་ཤིང་། རང་བྱང་ཆུབ་ཀྱི་འབྲས་བུ་འཐོབ་པའི་དུས་ནའང་། ཉན་ཐོས་ལྟར་དགེ་བའི་བཤེས་གཉེན་ལ་མི་ལྟོས་པར་སྔོན་གོམས་པའི་ཤུགས་ཀྱིས་རྟེན་ཅིང་འབྲེལ་བར་འབྱུང་བ་ཡན་ལག་བཅུ་གཉིས་ཀྱི་སྒོ་ནས་ཆོས་ཉིད་ཟབ་མོའི་དོན་རྟོགས་ནས། རང་བྱང་ཆུབ་ཀྱི་འབྲས་བུ་ཐོབ་པ་ཡིན་ནོ། ༈ །བྱང་ཆུབ་སེམས་དཔའི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི། ཀུན་ནས་ཉོན་མོངས་པ་དང་རྣམ་པར་བྱང་བའི་ཆོས་ཐམས་ཅད་དོན་དམ་པར་ནི་རང་བཞིན་མེད་པ་ཡིན་ལ། ཀུན་རྫོབ་དུ་ནི་སྒྱུ་མ་ཙམ་དུ་སོ་སོའི་མཚན་ཉིད་མ་འདྲེས་པར་ཡོད་དེ། ཕ་རོལ་ཏུ་ཕྱིན་པ་བཅུ་སྤྱད་པའི་འབྲས་བུ་ས་བཅུ་རིམ་གྱིས་བགྲོད་པའི་མཐར་བླ་ན་མེད་པའི་བྱང་ཆུབ་ཏུ་འགྲུབ་པར་འདོད་པ་ཡིན་ནོ། ༈ །རྡོ་རྗེ་ཐེག་པ་ལ་ཡང་རྣམ་པ་གསུམ་སྟེ། བྱ་བའི་རྒྱུད་ཀྱི་ཐེག་པ་དང་། གཉིས་ཀ་རྒྱུད་ཀྱི་ཐེག་པ་དང་། རྣལ་འབྱོར་ཀྱི་ཐེག་པའོ། །དེ་ལ་བྱ་བའི་རྒྱུད་ཀྱི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི། དོན་དམ་པར་སྐྱེ་འགགས་མེད་པ་ལས། ཀུན་རྫོབ་ཏུ་ལྷའི་གཟུགས་ཀྱི་སྐུར་སྒོམ་ཞིང་སྐུའི་གཟུགས་བརྙན་དང་། ཐུགས་མཚན་དང་། བཟླས་བརྗོད་དང་། གཙང་སྦྲ་དང་། དུས་ཚིག་དང་། གཟའ་དང་། རྒྱུ་སྐར་ལ་སོགས་པ་གཙོ་བོར་ཡོ་བྱད་དང་རྒྱུ་རྐྱེན་ཚོགས་པའི་མཐུ་ལས་འགྲུབ་པའོ། ༈ གཉིས་ཀ་རྒྱུད་ཀྱི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི། །དོན་དམ་པར་སྐྱེ་
༢༠འགགས་མེད་པ་ལས། ཀུན་རྫོབ་ཏུ་ལྷའི་གཟུགས་ཀྱི་སྐུ་བསྒོམ་ཞིང་། དེ་ཉིད་རྣམ་པ་བཞི་དང་ལྡན་པར་སྒོམ་པའི་ཏིང་ངེ་འཛིན་དང་། ཡོ་བྱད་དང་རྒྱུ་རྐྱེན་ལ་སོགས་པ་གཉིས་ཀ་ལ་བརྟེན་པ་ལས་འགྲུབ་པའོ། ༈ རྣལ་འབྱོར་རྒྱུད་ཀྱི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི་རྣམ་པ་གཉིས་ཏེ། རྣལ་འབྱོར་ཕྱི་པ་ཐུབ་པའི་རྒྱུད་ཀྱི་ཐེག་པ་དང་། རྣལ་འབྱོར་ནང་པ་ཐབས་ཀྱི་རྒྱུད་ཀྱི་ཐེག་པའོ། །དེ་ལ་རྣལ་འབྱོར་ཕྱི་པ་ཐུབ་པའི་རྒྱུད་ཀྱི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི། ཕྱི་ཡོ་བྱད་ལ་གཙོ་བོར་མི་འཛིན་པར་དོན་དམ་པ་སྐྱེ་འགགས་མེད་པའི་ལྷ་དང་ལྷ་མོ་དང་། དེ་དང་འདྲ་བའི་རྒྱུད་ཡོངས་སུ་དག་པའི་ཏིང་ངེ་འཛིན་གྱིས་འཕགས་པའི་གཟུགས་ཀྱི་སྐུ་ཕྱག་རྒྱ་བཞི་ལྡན་པར་བསྒོམས་པའི་རྣལ་འབྱོར་གཙོ་བོར་བྱས་པ་ལས་གྲུབ་པའོ། །རྣལ་འབྱོར་ནང་པ་ཐབས་ཀྱི་རྒྱུད་ཀྱི་ཐེག་པ་ལ་ཞུགས་པ་རྣམས་ཀྱི་ལྟ་བ་ནི་རྣམ་པ་གསུམ་སྟེ། བསྐྱེད་པའི་ཚུལ་དང་། རྫོགས་པའི་ཚུལ་དང་། རྫོགས་པ་ཆེན་པོའི་ཚུལ་ལོ། དེ་ལ་བསྐྱེད་པའི་ཚུལ་ནི་ཏིང་ངེ་འཛིན་རྣམ་པ་གསུམ་རིམ་གྱིས་བསྐྱེད་དེ་དཀྱིལ་འཁོར་རིམ་གྱིས་བཀོད་ཅིང་བསྒོམ་པས་འགྲུབ་པའོ། །རྫོགས་པའི་ཚུལ་ནི་དོན་དམ་པར་སྐྱེ་འགགས་མེད་པའི་ལྷ་དང་ལྷ་མོ་དང་། རྣམ་པར་མི་རྟོག་པའི་དོན་དབུ་མ་ཆོས་ཀྱི་དབྱིངས་ལས་ཀྱང་མ་གཡོས་ལ། ཀུན་རྫོབ་ཏུ་འཕགས་པའི་གཟུགས་ཀྱི་སྐུ་ཡང་གསལ་བར་བསྒོམས་ཞིང་མཉམ་ལ་མ་འདྲེས་པར་བསྒོམ་པས་འགྲུབ་བོ། ༈ །རྫོགས་པ་ཆེན་པོའི་ཚུལ་ནི། འཇིག་རྟེན་དང་འཇིག་རྟེན་ལས་འདས་པའི་ཆོས་ཐམས་ཅད་དབྱེར་མེད་པར་སྐུ་གསུང་ཐུགས་ཀྱི་དཀྱིལ་འཁོར་གྱི་རང་བཞིན་ཡེ་ནས་ཡིན་པར་རྟོགས་ནས་སྒོམ་པ་སྟེ། དེ་ཡང་རྒྱུད་ལས། རྡོ་རྗེ་ཕུང་པོའ་ཡན་ལག་ནི། །རྫོགས་པའི་སངས་རྒྱས་ལྔ་རུ་གྲགས། །སྐྱེ་མཆེད་ཁམས་རྣམས་མང་པོ་ཀུན།
༢༡བྱང་ཆུབ་སེམས་དཔའི་དཀྱིལ་འཁོར་ཉིད། །ས་ཆུ་སྤྱན་དང་མཱ་མ་ཀི །མེ་རླུང་གོས་དཀར་སྒྲོལ་མ་སྟེ། །ནམ་མཁའ་དབྱིངས་ཀྱི་དབང་ཕྱུག་མ། །སྲིད་གསུམ་ཡེ་ནས་རྣམ་པར་དག །ཅེས་འབྱུང་སྟེ། འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་ཡེ་ནས་མ་སྐྱེས་ལ། བྱ་བ་བྱེད་ནུས་པའི་སྒྱུ་མ་བདེ་བར་གཤེགས་པ་ཡབ་ཡུམ་བཅུ་ལ་སོགས་པའི་རང་བཞིན་ཡེ་ནས་ཡིན་པའི་ཕྱིར། ཆོས་ཐམས་ཅད་རང་བཞིན་གྱི་མྱ་ངན་ལས་འདས་པ་སྟེ། ཆེན་པོ་ལྔ་ནི་ཡུམ་ལྔའི་རང་བཞིན། ཕུང་པོ་ལྔ་ནི་རིགས་ལྔའི་སངས་རྒྱས། རྣམ་པར་ཤེས་པ་བཞི་ནི་བྱང་ཆུབ་སེམས་དཔའ་བཞིའི་རང་བཞིན། ཡུལ་བཞི་ནི་མཛེས་པའི་ལྷ་མོ་བཞིའི་རང་བཞིན། དབང་པོ་བཞི་ནི་བྱང་ཆུབ་སེམས་དཔའི་རང་བཞིན། དུས་བཞི་ནི་མཆོད་པའི་ལྷ་མོ་བཞིའི་རང་བཞིན། ལུས་ཀྱི་དབང་པོ་དང་རྣམ་པར་ཤེས་པ་དང་། ཡུལ་དང་དེ་ལས་བྱུང་བའི་བྱང་ཆུབ་ཀྱི་སེམས་ནི། ཁྲོ་བོ་བཞིའི་རང་བཞིན། རྟག་ཆད་མུ་བཞི། ཁྲོ་མོ་བཞིའི་རང་བཞིན། ཡིད་ཀྱི་རྣམ་པར་ཤེས་པ་ནི་བྱང་ཆུབ་ཀྱི་སེམས་རྡོ་རྗེ་ཀུན་ཏུ་བཟང་པོའི་རང་བཞིན། ཡུལ་ཆོས་འདུས་བྱས་དང་འདུས་མ་བྱས་ནི། ཆོས་བྱ་བ་མོ་ཀུན་ཏུ་བཟང་མོའི་རང་བཞིན་ཏེ། དེ་དག་ཀྱང་ཡེ་ནས་མངོན་པར་རྫོགས་པར་སངས་རྒྱས་པའི་རང་བཞིན་ཡིན་གྱི། དེ་ལམ་གྱིས་སྒྲུབ་པ་མ་ཡིན་ནོ། །དེ་ལྟར་ཕྱོགས་བཅུ་དུས་གསུམ་དང་། ཁམས་གསུམ་ལ་སོགས་པ་འདུས་བྱས་དང་འདུས་མ་བྱས་པའི་ཆོས་ཐམས་ཅད་རང་གི་སེམས་ལས་གུད་ན་མེད་དེ། ཇི་སྐད་དུ། རང་སེམས་སོ་སོར་རྟོག་པ་ནི། །སངས་རྒྱས་བྱང་ཆུབ་དེ་ཉིད་དོ། །འཇིག་རྟེན་གསུམ་པོ་དེ་ཉིད་དོ། །འབྱུང་བ་ཆེ་རྣམས་དེ་ཉིད་དོ། ཞེས་འབྱུང་ངོ་། །ཇི་སྐད་དུ། ཆོས་རྣམས་ཐམས་ཅད་ནི་སེམས་ལ་གནས་སོ། །སེམས་ནི་ནམ་མཁའ་ལ་གནས་སོ། །ནམ་མཁའ་ནི་ཅི་ལ་ཡང་མི་གནས་
༢༢སོ། །ཞེས་འབྱུང་བ་དང་། ཆོས་ཐམས་ཅད་ནི་ངོ་བོ་ཉིད་ཀྱིས་སྟོང་པའོ། །ཆོས་ཐམས་ཅད་ནི་གདོད་མ་ནས་རྣམ་པར་དག་པའོ། །ཆོས་ཐམས་ཅད་ནི་ཡོངས་ཀྱི་འོད་གསལ་བའོ། ཆོས་ཐམས་ཅད་ནི་རང་བཞིན་གྱིས་མྱ་ངན་ལས་འདས་པའོ། །ཆོས་ཐམས་ཅད་ནི་མངོན་པར་རྫོགས་པ་སངས་རྒྱས་པའོ། །ཞེས་གསུངས་སོ། །འདི་ནི་རྫོགས་པ་ཆེན་པོའོ། རྫོགས་པ་ཆེན་པོའི་ཚུལ་དེ་ནི། དེ་ལ་རྫོགས་པ་ཆེན་པོའི་ཚུལ་ནི། བསོད་ནམས་དང་ཡེ་ཤེས་ཀྱི་ཚོགས་རྫོགས་པ། འབྲས་བུའི་ཆོས་ལྷུན་གྱིས་གྲུབ་པའི། ཚུལ་འདི་ནི་དོན་ལ་འཇུག་པའོ། །རྟོགས་པ་རྣམ་བཞིའི་ལམ་གྱིས་ཡིད་ཆེས་ཏེ། རྟོགས་པ་རྣམ་པ་བཞི་ནི། རྒྱུ་གཅིག་པར་རྟོགས་པ་དང་། ཡིག་འབྲུའི་ཚུལ་གྱིས་རྟོགས་པ་དང་། བྱིན་གྱིས་རླབས་ཀྱིས་རྟོགས་པ་དང་། མངོན་སུམ་པར་རྟོགས་པའོ། དེ་ལ་རྒྱུ་གཅིག་པར་རྟོགས་པ་ནི། ཆོས་ཐམས་ཅད་དོན་དམ་པར་མ་སྐྱེས་པས་སོ་སོ་མ་ཡིན་པ་དང་། ཀུན་རྫོབ་ཏུ་སྒྱུ་མའི་མཚན་ཉིད་དུ་སོ་སོ་མ་ཡིན་པ་དང་། མ་སྐྱེས་པ་ཉིད་ཆུ་ཟླ་ལྟར་སྒྱུ་མ་སྣ་ཚོགས་སུ་སྣང་ཞིང་བྱ་བ་བྱེད་ནུས་པ་དང་། སྒྱུ་མ་ཉིད་ངོ་བོ་མེད་དེ་མ་སྐྱེས་པས་ཀུན་རྫོབ་དང་དོན་དམ་པར་དབྱེར་མེད་པས་རྒྱུ་གཅིག་པར་རྟོགས་པའོ། །ཡིག་འབྲུའི་ཚུལ་གྱིས་རྟོགས་པ་ནི། ཆོས་ཐམས་ཅད་མ་སྐྱེས་པ་ནི་ཨ་སྟེ་གསུང་གི་རང་བཞིན། མ་སྐྱེས་པ་ཉིད་སྒྱུ་མར་སྣང་ཞིང་བྱ་བ་བྱེད་ནུས་པ་ནི་ༀ་སྟེ་སྐུའི་རང་བཞིན། དེ་ལྟར་རྟོགས་པའི་རིག་པ་སྒྱུ་མའི་ཡེ་ཤེས་མཐའ་དབུས་མེད་པ་ནི་ༀ་སྟེ་ཐུགས་ཀྱི་རང་བཞིན་དུ་རྟོགས་པའོ། །བྱིན་གྱིས་བརླབས་ཀྱིས་རྟོགས་པ་ནི་དཔེར་ན་རས་དཀར་པོ་ལ་དམར་པོས་བྱིན་གྱིས་རློབ་པའི་མཐུ་བཙོད་ལ་ཡོད་པ་བཞིན་དུ། ཆོས་ཐམས་ཅད་སངས་རྒྱས་པར་བྱིན་གྱིས་རློབས་པའི་མཐུ་ཡང་། རྒྱུ་གཅིག་པ་དང་ཡིག་འབྲུའི་ཚུལ་གྱིས་མཐུ་བྱིན་གྱིས་རློབ་པར་རྟོགས་པའོ། །མངོན་སུམ་པར་རྟོགས་པ་ནི། ཆོས་ཐམས་ཅད་ཡེ་ནས་
༢༣སངས་རྒྱས་པར་གནས་པ་དེ་ཡང་ལུང་དང་མན་ངག་དང་འགལ་བ་ཡང་མ་ཡིན་ལ། ལུང་དང་མན་ངག་གི་ཚིག་ཙམ་ལ་བརྟེན་པ་ཡང་མ་ཡིན་པར། རང་གི་རིག་པས་བློའི་གཏིང་དུ་ཡིད་ཆེས་པས་མངོན་སུམ་དུ་རྟོགས་པའོ། །ལམ་གྱི་ཡིད་ཆེས་པ་ནི། རྟོགས་པ་རྣམ་པ་བཞིའི་དོན་རིག་པ་ཉིད་རྣལ་འབྱོར་པའི་ལམ་སྟེ། དེ་ཡང་རྒྱུ་བསྒྲུབ་པའི་འབྲས་བུ་འབྱུང་བའི་དུས་ལ་ལྟོས་པ་ལྟ་བུ་མ་ཡིན་གྱི། རང་གིས་མངོན་སུམ་དུ་རྟོགས་ཤིང་ཡིད་ཆེས་པའོ། དེ་ལ་མཚན་ཉིད་གསུམ་གྱིས་དོན་མཐར་ཕྱིན་པར་འགྱུར་ཏེ། རྟོག་པ་རྣམ་པ་བཞིའི་ཚུལ་རིག་པ་ནི་ཤེས་པའི་མཚན་ཉིད་དོ། །ཡང་ནས་ཡང་དུ་གོམས་པར་བྱེད་པ་ནི་འཇུག་པའི་མཚན་ཉིད་དོ། །གོམས་པའི་མཐུས་མངོན་དུ་གྱུར་པ་ནི་འབྲས་བུའི་མཚན་ཉིད་དོ། །མཚན་ཉིད་གསུམ་གྱིས་འབྲེལ་བ་དང་། དགོས་པ་དང་། དགོས་པའི་ཡང་དགོས་པ་སྟོན་ཏེ། དེ་ལ་འབྲེལ་བ་ནི། ཀུན་ནས་ཉོན་མོངས་པ་དང་། རྣམ་པར་བྱང་བའི་ཆོས་སུ་བརྟགས་པ་ཐམས་ཅད། ཡི་ནས་སྐུ་གསུང་ཐུགས་ཀྱི་བདག་ཉིད། རང་བཞིན་གྱིས་སངས་རྒྱས་པའི་དབྱིངས་དང་། བྱིན་རླབས་པའི་དོན་རྟོགས་པ་ནི། རྒྱུ་ཤེས་པའི་མཚན་ཉིད་དེ། དེ་ནི་བླ་ན་མེད་པའི་སངས་རྒྱས་སུ་གྲུབ་པའི་རྒྱུ་ཡིན་པའི་དོན་དུ་འབྲེལ་བའོ། །དགོས་པ་ནི་ཀུན་ནས་ཉོན་མོངས་པ་དང་། རྣམ་པར་བྱང་བའི་ཆོས་དང་། སྨན་ལྔ་དང་། བདུད་རྩི་ལྔ་ལ་སོགས་པར་བརྟགས་པ་ཐམས་ཅད་ཡེ་ནས་སངས་རྒྱས་པའི་མཉམ་པ་ཆེན་པོ་ལ་བླང་དོར་མེད་པར་སྤྱོད་པ་ནི་འཇུག་པའི་མཚན་ཉིད་དོ། །དེ་ནི་བླ་ན་མེད་པའི་སངས་རྒྱས་སུ་གྲུབ་པའི་རྒྱུ་ཡིན་པའི་ཕྱིར་དགོས་པའོ། །དགོས་པའི་ཡང་དགོས་པ་ནི། ཀུན་ནས་ཉོན་མོངས་པ་དང་རྣམ་པར་བྱང་བའི་ཆོས་དང་། སྨན་ལྔ་དང་། བདུད་རྩི་ལྔ་སོགས་ཁྱད་པར་དུ་བཏགས་པ་ཐམས་ཅད་ཡེ་ནས་སངས་རྒྱས་པའི་མཉམ་པ་ཆེན་པོའི་ངང་དུ་བླང་དོར་མེད་པར་ལྷུན་གྱིས་གྲུབ་པའི་
༢༤ཕྱིར། སྲིད་པའི་འཁོར་བ་ཉིད་ཡེ་ནས་བླ་ན་མེད་པར་སངས་རྒྱས་པའི་རང་བཞིན་མྱ་ངན་ལས་འདས་པའི་མཚན་ཉིད་དུ་ལྷུན་གྱིས་གྲུབ་པ་ཡིན་པས་འབྲས་བུའི་མཚན་ཉིད་དེ་སྐུ་གསུང་ཐུགས་མི་ཟད་པ་རྒྱན་གྱི་འཁོར་ལོ་མངོན་སུམ་དུ་གྱུར་པ་ནི་དགོས་པའི་ཡང་དགོས་པའོ། །དེ་ལ་བསྙེན་པ་དང་། ཉེ་བའི་བསྙེན་པ་དང་། སྒྲུབ་པ་དང་། སྒྲུབ་པ་ཆེན་པོའི་དོན་ལྷུན་གྱིས་གྲུབ་པར་གྱུར་པའི་རྣལ་འབྱོར་ལ་བརྩོན་པར་བྱའོ། །དེ་ལ་བསྙེན་པ་ནི་བྱང་ཆུབ་སེམས་ཤེས་པ་སྟེ། དེ་ཡང་ཆོས་ཐམས་ཅད་ཡེ་ནས་སངས་རྒྱས་པའི་རང་བཞིན་དུ་ལམ་གྱིས་བསྒྲུབ་ཅིང་གཉེན་པོས་བཅོས་སུ་མེད་པར་རྟོགས་པའོ། །ཉེ་བའི་བསྙེན་པ་ནི་བདག་ཉིད་ལྷར་ཤེས་པ་སྟེ། དེ་ཡང་ཆོས་ཐམས་ཅད་ཡེ་ནས་སངས་རྒྱས་པའི་རང་བཞིན་པས། བདག་ཉིད་ཀྱང་ཡེ་ནས་ལྷའི་རང་བཞིན་ཡིན་གྱི་ད་ལྟ་སྒྲུབ་པ་ནི་མ་ཡིན་པར་རྟོགས་པའོ། །སྒྲུབ་པ་ནི་ཡུམ་བསྐྱེད་པ་སྟེ། དེ་ཡང་ཡུམ་ཆེན་མོ་ནམ་མཁའི་དབྱིངས་ལས། ནམ་མཁའ་ཉིད་ཡུམ་ཆེན་མོ་ས་ཆུ་མེ་རླུང་བཞིར་སྣང་ཞིང་། བྱ་བ་བྱེད་པའི་ཡུམ་ཡེ་ནས་ཡིན་པར་རྟོགས་པའོ། །སྒྲུབ་པ་ཆེན་པོ་ནི། ཐབས་དང་ཤེས་རབ་འབྲེལ་བ་སྟེ། དེ་ཡང་ཡུམ་ཆེན་མོ་ལྔའི་ཤེས་རབ་དང་ཡུམ་གྱི་མཁའ་སྟོང་པ་ཉིད་ལས། ཕུང་པོ་ལྔ་སངས་རྒྱས་ཐམས་ཅད་ཀྱི་ཡབ་སྨོན་པ་མེད་པར་ཡེ་ནས་ཟུང་དུ་གྱུར་པས་འབྲེལ་བ་ལས། བྱང་ཆུབ་སེམས་སྤྲུལ་པ་ལྕམ་དྲལ་དུ་གྱུར་པའི་རང་བཞིན་ནི། ཡེ་ནས་སངས་རྒྱས་པའི་དོན་ལ་སྒྱུ་མ་ལ་སྒྱུ་མ་རོལ་ཅིང་བདེ་མཆོག་སྒྱུ་མའི་རྒྱུ་ལ་བདེ་བའི་དུས་ཉིད་ན། མཚན་མ་མེད་པའི་དོན་མི་དམིགས་མཁའ་དང་སྙོམས་པ་ནི་ཀླུང་དུ་བསྒྱུར་ནས་ལྷུན་གྱི་གྲུབ་པ་སྟེ། བདུད་རྣམ་བཞི་ཡང་བརྟུལ་ནས་མཐར་ཕྱིན་པའི་དོན་འགྲུབ་པའོ། །ཆོས་ཐམས་ཅད་གདོད་མ་ནས་རྣམ་པར་དག་པས། ཡིད་བཞིན་གྱི་གཞལ་ཡས་ཁང་རྒྱ་ཡོངས་སུ་མ་ཆད་པའི་འཁོར་ལོ་ཡེ་ནས་བླ་ན་མེད་པའི་དཀྱིལ་
༢༥འཁོར་དུ་འཇུག་པ་ཡང་ཐབས་ཀྱི་ཐེག་པའི་གཞུང་ཐོས་པ་ནི་མི་ཕྱེ་བའོ། །དོན་རྟོགས་པ་ནི་དཀྱིལ་འཁོར་མཐོང་བའོ། རྟོགས་ནས་གོམས་པར་བྱེད་པ་ནི་དཀྱིལ་འཁོར་དུ་ཞུགས་པའོ། །ཞུགས་ནས་མངོན་དུ་གྱུར་པ་ནི་དངོས་གྲུབ་ཆེན་པོ་ཐོབ་པའོ། ༈ །དེ་ལྟར་ཚུལ་འདི་ནི་རྫོགས་པ་ཆེན་པོའི་མཐར་ཕྱིན་པའི་དོན་ཏོ། །ཡི་གེ་འཁོར་ལོ་ཚོགས་ཆེན་གྱི་ས་ལ་ལྷུན་གྱིས་འཇུག་པ་སྟེ། སྐྱེས་བུ་བློ་རྩལ་རབ་ཀྱིས་ཡེ་ནས་སངས་རྒྱས་པའི་དོན་ལ་ཡེ་ནས་སངས་རྒྱས་པར་རིག་ནས། གོམ་པ་དྲག་དལ་དུ་འགྲོ་བ་ཡིན་གྱི་ཕལ་གྱི་བྱ་བ་ནི་མ་ཡིན་ནོ། །ཕལ་གྱིས་ཐོས་ཏེ་ཇི་ལྟར་བསམ་ཀྱང་བདེན་ཞིང་ཟབ་པར་ཡིད་ཆེས་པར་མི་འགྱུར་རོ། ཡིད་ཆེས་པ་དང་ཕལ་གྱི་བློ་ལ་གོ་དཀའ་ཞིང་བདེན་པ་དང་ཟབ་པར་མ་ཤེས་པས་ཉམས་དང་སྦྱར་ནས། ཀུན་ཀྱང་དེ་དང་འདྲ་སྙམ་ནས་ཡོགས་བརྫུན་ཞེས་སྐྱེས་བུ་རབ་ལ་སྐུར་བ་འདེབས་ཤིང་སུན་འབྱིན་པའི་བློ་སྐྱེ་བར་འགྱུར་བས་རབ་ཏུ་གསང་བའི་ཕྱིར་ཡང་གསང་བའི་ཐེག་པ་ཞེས་བཀའ་སྩལ་ཏེ། དེ་བས་ན་ཆོས་ཐམས་ཅད་ཡེ་ནས་སངས་རྒྱས་པའི་དོན་ལ་རྟོག་པའི་བློ་མ་སྐྱེས་བར་དུ་ཐེག་པ་འོག་མ་བས་འགྲོ་བའི་དོན་བྱས་ན་གདུལ་བྱ་ཆུད་མི་ཟ་བར་སློབ་དཔོན་གྱིས་འཁོར་བའི་སྐྱོན་དང་། མྱ་ངན་ལས་འདས་པའི་ཡོན་ཏན་དང་། ཐེག་པ་མཐའ་དག་ལ་མཁས་པར་བྱ་བ་ཡིན་གྱི། ཕྱོགས་འགའ་མི་ཤེས་པས་སློབ་དཔོན་གྱིས་བཟུང་དུ་མི་རུང་བར་རྒྱ་ཆེར་འབྱུང་ངོ་། ༈ ལྟ་བའི་ཁྱད་པར་གྱི་དཀའ་ཐུབ་དང་བརྟུལ་ཞུགས་ཀྱང་བྱེ་བྲག་ཏུ་འགྱུར་ཏེ། དཀའ་ཐུབ་མེད་པ་ནི། འཇིག་རྟེན་ཕྱལཕལ་པ་དང་མུར་ཐུག་གོ །དཀའ་ཐུབ་ཡོད་པ་ནི་རྣམ་པ་བཞི་སྟེ་རྒྱང་འཕེན་དང་། མུ་སྟེགས་པ་སྟེ། འཇིག་རྟེན་གྱི་དཀའ་ཐུབ་དང་། ཉན་ཐོས་ཀྱི་དཀའ་ཐུབ་དང་། བྱང་ཆུབ་སེམས་དཔའི་དཀའ་ཐུབ་དང་། བླ་ན་མེད་པའི་བཀའ་
༢༦ཐུབ་པོ། དེ་ལ་ཕྱལ་བ་ནི་རྒྱུ་འབྲས་ལ་རྨོངས་པའི་ཕྱིར་དཀའ་ཐུབ་མེད་པའོ། མུར་ཐུག་པ་ནི་ཆད་པར་ལྟ་བའི་ཕྱིར་དཀའ་ཐུབ་མེད་པའོ། །རྒྱང་འཕེན་པ་ནི་ཚེ་འདིའི་ཁྱད་པར་སྒྲུབ་པའི་ཕྱིར་གཙང་སྦྲ་ལ་སོགས་པའི་དཀའ་ཐུབ་ཅན་ནོ། །མུ་སྟེགས་ན་བདག་རྟག་པ་ཞིག་ཡོད་པ་དེ་དག་པར་བྱ་བའི་ཕྱིར། ལུས་སུན་འབྱིན་ཅིང་མེ་ལྔ་བརྟེན་པ་ལ་སོགས་པའི་དཀའ་ཐུབ་དང་། བརྟུལ་ཞུགས་ལོག་པར་སྤྱོད་པའོ། །ཉན་ཐོས་ཀྱི་དཀའ་ཐུབ་ནི། འདུལ་བ་ལས། སྡིག་པ་ཅི་ཡང་མི་བྱ་སྟེ། །དགེ་བ་ཕུན་སུམ་ཚོགས་པར་སྤྱད། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཞེས་འབྱུང་སྟེ། དགེ་བ་དང་མི་དགེ་བའི་ཆོས་ཐམས་ཅད་ཀུན་རྫོབ་དང་དོན་དམ་པར་གཉིས་ཀ་སོ་སོར་ཡོད་པར་ལྟ་བ་དང་། དགེ་བ་ནི་སྤྱོད་མི་དགེ་བ་ནི་སྤང་པའི་དཀའ་ཐུབ་དང་བརྟུལ་ཞུགས་སྤྱོད་པའོ། །བྱང་ཆུབ་སེམས་དཔའི་དཀའ་ཐུབ་ནི། །བྱང་ཆུབ་སེམས་དཔའི་སྡོམ་པ་ལས། །རྐྱེན་དུ་འཚམ་པར་དོན་མི་བྱེད། །རྫུ་འཕྲུལ་བསྡིགས་ལ་སོགས་མི་བྱེད། །སྙིང་རྗེར་ལྡན་ཞིང་བྱམས་ཕྱིར་དང་། །སེམས་དགེ་བ་ལ་ཉེས་པ་མེད། །ཅེས་འབྱུང་སྟེ། སྙིང་རྗེ་ཆེན་པོས་ཟིན་ན་ཆོས་ཐམས་ཅད་དགེ་བ་དང་མི་དགེ་བ་གང་སྤྱད་ཀྱང་སྡོམ་པ་ཉམས་པར་མི་འགྱུར་ཏེ། བྱང་ཆུབ་སེམས་དཔའི་སྡོམ་པ་ནི། མདོར་ན་སྙིང་རྗེ་ཆེན་པོས་གཞི་བཟུང་ནས་སྤྱོད་དོ། །བླ་ན་མེད་པའི་དཀའ་ཐུབ་ནི། དམ་ཚིག་ཆེན་པོའི་མདོ་ལས། སངས་རྒྱས་ཐེག་པ་རབ་ངེས་ན། །ཉོན་མོངས་འདོད་ལྔ་ཀུན་སྤྱད་ཀྱང་། །པདྨ་ལ་ནི་འདམ་བཞིན་ཏེ། །དེ་ལ་ཚུལ་ཁྲིམས་ཕུན་སུམ་ཚོགས། ཞེས་འབྱུང་སྟེ། ཆོས་ཐམས་ཅད་ཡེ་ནས་མཉམ་པ་ཉིད་ཀྱི་ཕྱིར། སྙིང་རྗེ་ནི་བསྟེན་དུ་མེད་ལ། ཞེ་སྡང་ནི་སྤང་དུ་མེད་དེ། དེ་ལྟར་མ་རྟོག་པ་ལ་ཐུགས་
༢༧རྗེ་མི་འབྱུང་བར་མ་ཡིན་ཏེ། ཇི་ལྟར་བལྟས་པས་ཡེ་ནས་རྣམ་པར་རྟོག་པ་དང་མི་རྟོག་པ་བཞིན་དུ་དཀའ་ཐུབ་དང་བརྟུལ་ཞུགས་ཀྱང་དེ་ལྟར་རྣམ་པར་དག་པ་དང་མ་དག་པ་སྤྱོད་དོ། །ལྟ་བའི་ཕྲེང་བ་གསང་བ་འདི། །དམུས་ལོང་རང་བྱས་མིག་རྙེད་ལྟར། །ཤེས་རབ་ཐབས་ཀྱི་རྩལ་འཆང་བའི། །སྐྱེས་མཆོག་ཡོད་ན་འཕྲད་གྱུར་ཅིག །ལྟ་བའི་ཕྲེང་བ་ཞེས་བྱ་བའི་མན་ངག་རྫོགས་སོ།། །།
Tibetan text (Lekshey Ling Input)
མན་ངག་ལྟ་བའི་ཕྲེང་བ་/Lekshey_Ling


text:
ཞིང་སྡེའི་ཐོན་ཁུངས་སྣ་ཚོགས་པའི་རྒྱུ་ནོར་དབང་ཆའི་བདག་ཁོངས་ཀྱི་འབྲེལ་བ་མགྱོགས་མྱུར་གྱིས་གཏན་འཁེལ་བྱས་ནས། སྡེ་ཁག་བདག་དབང་གཏན་འཁེལ་གྱི་ཆ་འཕྲིན་དང་དངུལ་ཁང་ལས་རིགས་དངུལ་རྩའི་ལས་ཁུངས་ཀྱི་སྦྲེལ་དྲ་མཉམ་སྤྱོད་ལ་སྐུལ་འདེད་གཏོང་དགོས། ཞིང་ལས་ཉེན་འགོག་རྒྱ་བསྐྱེད་དང་། ཐོན་རྫས་མང་སྤེལ། ཚད་གཞི་མཐོར་འདེགས་ལ་རྒྱུན་མཐུད་སྐུལ་འདེད་གཏོང་ཞིང་། རྣམ་པ་གསར་པའི་ཞིང་ལས་ལས་གཉེར་གཙོ་གཞི་ལ་མཁོ་བའི་ཉེན་འགོག་ཐོན་རྫས་གསར་སྤེལ་བྱས་ནས། བྱ་དགས་ཁ་གསབ་ཀྱི་ཚབ་བྱེད་པའི་ཐབས་སྤྱད་དེ་ས་གནས་ཀྱིས་ཁྱད་ལྡན་ཞིང་ལས་ཐོན་རྫས་ཉེན་འགོག་བྱེད་པར་རྒྱབ་སྐྱོར་བྱེད་དགོས། ས་གནས་ཀྱིས་ཐབས་ལམ་མང་པོ་ནས་མ་དངུལ་བསྡུ་རུབ་བྱེད་པར་སྐུལ་མ་བཏང་ནས། ཞིང་ལས་ཐོན་རྫས་ཀྱི་རིན་གོང་སྟོན་གྲངས་ཉེན་འགོག་ཚོད་ལྟ་ཁུལ་རྒྱ་བསྐྱེད་པར་རྒྱབ་སྐྱོར་བྱེད་དགོས། ཞིང་ལས་ཐོན་རྫས་ཀྱི་ཡོང་སྒོའི་ཉེན་འགོག་ལམ་ལུགས་འཛུགས་པར་འཚོལ་ཞིབ་བྱེད་དགོས། ཆ་རྐྱེན་དང་མཐུན་པའི་ཞིང་འབྲེལ་ཁེ་ལས་ཀྱིས་ཚོང་རར་ཞུགས་ཏེ་མ་དངུལ་བསྡུ་བ་དང་། བུན་འཛིན་འགྲེམ་སྤེལ་བྱེད་པ། ཟླ་སྒྲིལ་བསྐྱར་བཀོད་བྱེད་པར་རྒྱབ་སྐྱོར་བྱེད་དགོས། ཉེན་ཁ་འགོག་པའི་ནང་རྐྱེན་འཐུས་ཚང་དུ་གཏོང་བའི་སྔོན་འགྲོའི་ཆ་རྐྱེན་འོག་ནོར་སྲིད་དང་དངུལ་རྩས་ཞིང་ལས་ལ་རྒྱབ་སྐྱོར་བྱེད་པའི་མཉམ་ལས་དཔེ་གཞི་འཐུས་ཚང་དུ་གཏོང་དགོས། དངུལ་ལོར་ལས་ཁུངས་ཀྱིས“ཞིང་གསུམ”ཆེད་སྤྱོད་མ་རྩའི་བུ་ལོན་འགྲེམ་སྤེལ་བྱེད་པར་སྐུལ་མ་གཏོང་དགོས། དངུལ་ཁང་དང་ཉེན་འགོག་ཀུང་སིས་མཉམ་ལས་ལ་རྒྱ་བསྐྱེད་བཏང་ནས། ཉེན་འགོག་དངུལ་བུན་ཐོན་རྫས་ཁག་ཐེག་བྱེད་པ་འཕེལ་རྒྱས་སུ་གཏོང་དགོས། ཞིང་ལས་ཐོན་རྫས་ཀྱི་དུས་བཅད་ཚོང་རྫས་དང་། དུས་བཅད་དབང་ཆའི་ཚོང་རའི་འཛུགས་སྐྲུན་ལ་གཏིང་ཟབ་མོས་སྐུལ་སྤེལ་གཏོང་ཞིང་། དུས་ལྟར་ཞིང་འབྲེལ་ཁེ་ལས་ཀྱིས་དུས་བཅད་ཚོང་རྫས་དང་དུས་བཅད་དབང་ཆ་བེད་སྤྱད་དེ་ཚོང་རའི་ཉེན་ཁ་དོ་དམ་བྱེད་པར་སྣེ་ཁྲིད་བྱས་ནས། “ཉེན་འགོག+དུས་བཅད་ཚོང་རྫས”ཀྱི་ཚོད་ལྟ་ཁུལ་གཏན་འཇགས་ཀྱིས་རྒྱ་བསྐྱེད་གཏོང་དགོས། ཞིང་སྡེའི་ཁྲིམས་འགལ་གྱི་མ་དངུལ་བསྡུ་རུབ་དང་། དངུལ་རྩ་གཡོ་ལེན་ལ་རྡུང་རྡེག་ནན་མོ་བྱེད་དགོས། དུས་ལྟར་ཞིང་སྡེའི་དངུལ་རྩའི་ཁྲིམས་འཛུགས་ལ་སྐུལ་འདེད་གཏོང་དགོས།
30.ཞིང་སྡེའི་ཐུན་མོང་གི་ཐོན་དབང་ལམ་ལུགས་བཅོས་བསྒྱུར་ཟབ་མོ་བྱེད་དགོས། ཞིང་སྡེའི་ས་ཞིང་གི་ཐུན་མོང་བདག་དབང་དང་ཞིང་པ་ཁྱིམ་ཚང་གི་འགན་གཙང་ལེན་དབང་ཆ། ས་ཞིང་བདག་གཉེར་དབང་ཆ་སྟེ“དབང་ཆ་གསུམ་སོ་སོར་འཇོག་པ”ཡི་བྱེད་ཐབས་དོན་འཁྱོལ་བྱེད་དགོས། ཞིང་སྡེའི་འགན་གཙང་ལེན་ས་ཞིང་གི་བདག་དབང་གཏན་འཁེལ་ཐོ་འགོད་དང་འཛིན་ཡིག་སྟེར་བར་མགྱོགས་མྱུར་གྱིས་སྐུལ་འདེད་བཏང་ནས། ཞིང་ཆེན་ཡོངས་ཀྱི་ཚོད་ལྟ་ཁུལ་གྱི་ཁྱབ་ཁོངས་རྒྱ་བསྐྱེད་དགོས། གཅིག་གྱུར་འཆར་འགོད་དང་མཐུན་སྦྱོར་བྱས་ནས་ཞིང་སྡེའི་ས་ཞིང་སྡུད་ལེན་དང་། ཐུན་མོང་ལས་གཉེར་རང་བཞིན་གྱི་འཛུགས་སྐྲུན་ལ་སྤྱོད་པའི་ས་ཆ་ཚོང་རར་ཞུགས་པ། ཁང་ས་ལམ་ལུགས་བཅོས་བསྒྱུར་ཚོད་ལྟ་ཁུལ་བཅས་ལ་སྐུལ་འདེད་གཏོང་དགོས། ཕྱོགས་ཡོངས་ནས“ཁང་ས་གཞི་གཅིག”གི་ཞིང་སྡེའི་ཁང་ས་དང་ཐུན་མོང་འཛུགས་སྐྲུན་ལ་སྤྱོད་པའི་ས་ཆའི་བདག་དབང་གཏན་འཁེལ་ཐོ་འགོད་དང་འཛིན་ཡིག་སྟེར་བའི་བྱ་བ་མགྱོགས་མྱུར་གྱིས་བསྒྲུབ་དགོས། ནན་ཏན་གྱིས་ཞིང་སྡེའི་ཁང་སའི་ལམ་ལུགས་ཀྱི་བཅོས་བསྒྱུར་ཚོད་ལྟ་ཁུལ་གྱི་ཉམས་མྱོང་སྤྱི་སྡོམ་བྱས་ཤིང་། ཞིང་པའི་ཁྱིམ་ཚང་གི་ཁང་སའི་ཕན་ཁེ་སྤྱོད་དབང་འགན་སྲུང་དང་། ཕྱི་རོལ་གྱི་མ་རྩ་བཙན་བཟུང་ཚོད་འཛིན་མི་འབྱུང་བའི་སྔོན་འགྲོའི་ཆ་རྐྱེན་འོག་ཁང་སའི་ཐུན་མོང་བདག་དབང་དོན་འཁྱོལ་བྱེད་དགོས་ཤིང་། ཞིང་པའི་ཁྱིམ་ཚང་ལ་ཁྲིམས་ལྟར་ཐོབ་པའི་ཁང་ས་འཛིན་སྤྱོད་དབང་ཆ་སྲུང་སྐྱོབ་བྱེད་དགོས། ཞིང་སྡེའི་ཐུན་མོང་རྩ་འཛུགས་ཀྱིས་གླ་གཏོང་དང་མཉམ་ལས་སོགས་བྱེད་སྟངས་ཀྱིས་བེད་མེད་ཁང་པ་དང་གཞིས་ས་ཧུར་པོར་གཏོང་ཐབས་འཚོལ་ཞིབ་བྱས་ནས། ཞིང་པའི་རྒྱུ་ནོར་རང་བཞིན་གྱི་ཡོང་སྒོ་སྤར་དགོས། ས་གནས་ཀྱིས་ཐབས་ལམ་མང་པོ་ནས་མ་རྩ་བསྡུ་རུབ་བྱས་ནས། ཞིང་སྡེའི་ཐུན་མོང་གི་གཏན་འབེབས་ལྟར་གྲོང་ཁྱེར་དུ་སོང་ནས་གཞིས་ཆགས་པའི་ཞིང་པས་རང་འགུལ་གྱིས་འགན་གཙང་ལེན་ས་ཞིང་དང་ས་ཁང་ཕྱིར་འབུད་པའི་སྐྱིན་ཚབ་མ་དངུལ་བེད་སྤྱོད་བྱེད་ཆོག ཞིང་སྡེའི་ཐུན་མོང་དཔལ་འབྱོར་རྩ་འཛུགས་ཀྱི་འབྲེལ་ཡོད་བཅའ་ཁྲིམས་ཀྱི་ཞིབ་འཇུག་གཏན་འབེབས་ལ་དམ་འཛིན་བྱས་ནས། ཞིང་སྡེའི་ཐུན་མོང་དཔལ་འབྱོར་རྩ་འཛུགས་ལ་ཁྲིམས་མིའི་ཐོབ་ཐང་སྟེར་དགོས། ཕྱོགས་ཡོངས་ནས་ཞིང་སྡེའི་ཐུན་མོང་གི་རྒྱུ་ནོར་གཙང་བཤེར་བྱེད་དགོས། གཟབ་ནན་ཡིན་ཞིང་གོ་རིམ་ལྡན་པ་དང་། གནད་གཅིག་ནས་ཁྱོན་ཡོངས་ཁྲིད་པའི་སྒོ་ནས་ཞིང་སྡེའི་ཐུན་མོང་ལས་གཉེར་རང་བཞིན་གྱི་མ་རྩ་མ་རྐང་མཉམ་ལས་ལམ་ལུགས་ཀྱི་བཅོས་བསྒྱུར་ལ་སྐུལ་འདེད་གཏོང་ཞིང་། ལས་མིའི་ཐོབ་ཐང་གཏན་འཁེལ་བྱེད་པ་དང་། ལས་གཉེར་རང་བཞིན་གྱི་མ་རྩའི་གྲངས་བཅད་ནས། ཞིང་པའི་ཐུན་མོང་མ་རྩའི་དབང་ཆར་འགན་སྲུང་བྱེད་དགོས། དོན་དངོས་ནས་མགོ་བརྩམས་ཏེ་ཐུན་མོང་དཔལ་འབྱོར་གྱི་ཕན་ཆེའི་ཐབས་ལམ་འཕེལ་རྒྱས་ལ་འཚོལ་ཞིབ་བྱས་ཤིང་། ས་གནས་ཀྱིས་ཐོན་ཁུངས་མ་རྩར་བསྒྱུར་ཞིང་། མ་རྩ་མ་རྐང་ལ་བསྒྱུར་བ། ཞིང་པ་མ་རྐང་བདག་པོ་ལ་བསྒྱུར་བའི་བཅོས་བསྒྱུར་བྱེད་ཕྱོགས་ལ་རྒྱབ་སྐྱོར་བྱས་ནས། ཐུན་མོང་དཔལ་འབྱོར་འཕེལ་རྒྱས་ཀྱི་གསོན་ཤུགས་དང་དངོས་ཤུགས་ཇེ་ཆེར་གཏོང་དགོས། ཞིང་སྡེའི་ཐུན་མོང་ཐོན་དབང་ལམ་ལུགས་བཅོས་བསྒྱུར་ལ་རྒྱབ་སྐྱོར་བྱེད་པའི་ཁྲལ་བསྡུ་སྲིད་ཇུས་ལ་ཞིབ་འཇུག་གཏན་འབེབས་བྱེད་དགོས། ཐུན་མོང་གི་ནགས་དབང་ལམ་ལུགས་བཅོས་བསྒྱུར་གཏིང་ཟབ་ཏུ་གཏོང་དགོས། ཆུ་དབང་དང་ཆུའི་ཚོང་རའི་འཛུགས་སྐྲུན་ཇེ་མགྱོགས་སུ་བཏང་ནས། ཆུའི་ཐོན་ཁུངས་ཀྱི་སྤྱོད་དབང་བདག་དབང་དང་ཚོང་རར་ཞུགས་ཏེ་ཉོ་ཚོང་བྱེད་པར་སྐུལ་འདེད་གཏོང་དགོས། ཞིང་སྡེའི་ཐོན་དབང་ཉོ་ཚོང་བྱེད་པའི་ཚོང་རའི་འཛུགས་སྐྲུན་ཇེ་མགྱོགས་སུ་གཏོང་དགོས།
31.ཞིང་ལས་དང་ཞིང་སྡེའི་གོང་སྤེལ་ཐད་སྤྱོད་པའི་ས་ཞིང་འགན་སྲུང་ནང་རྐྱེན་འཚོལ་ཞིབ་བྱས་ནས་འཛུགས་དགོས། གྲོང་ཁྱེར་དང་གྲོང་གསེབ་འཛུགས་སྐྲུན་ལ་སྤྱོད་པའི་ས་ཆའི་རྣམ་པ་ཇེ་ལེགས་སུ་བཏང་ནས། ལུགས་མཐུན་གྱིས་ཞིང་ལས་དང་ཞིང་སྡེའི་ལས་རིགས་སོ་སོར་སྤྱོད་པའི་ས་ཆ་བཀོད་སྒྲིག་བྱེད་དགོས། གསར་དུ་བསྣན་པའི་འཛུགས་སྐྲུན་ལ་སྤྱོད་པའི་ས་ཆའི་འགན་སྲུང་ནང་རྐྱེན་འཐུས་ཚང་དུ་གཏོང་བ་དང་། ལོ་འཁོར་ནང་གསར་དུ་བསྣན་པའི་འཛུགས་སྐྲུན་ཐད་སྤྱོད་སའི་འཆར་གཞིའི་དམིགས་ཚད་ཀྱི་བསྡུར་ཚད་ངེས་ཅན་ཞིག་ལ་གཏན་འཁེལ་བྱས་ནས། ཞིང་སྡེའི་ཐོན་ལས་གསར་པ་དང་ལས་རྣམ་གསར་པ་འཕེལ་རྒྱས་གཏོང་བར་རྒྱབ་སྐྱོར་བྱེད་པར་སྤྱོད་དགོས། སྡེ་བ་རིམ་པའི་ས་ཞིང་གི་བེད་སྤྱོད་འཆར་འགོད་མགྱོགས་མྱུར་གྱིས་སྒྲིག་བཟོ་བྱེད་དགོས། ཞིང་སྡེའི་འཛུགས་སྐྲུན་ལ་སྤྱོད་པའི་ས་ཆའི་སྤྱི་འབོར་ཚོད་འཛིན་དང་། རྒྱུན་རིང་གཞི་རྩའི་ས་ཞིང་བཙན་བཟུང་མི་བྱེད་པའི་སྔོན་འགྲོའི་ཆ་རྐྱེན་འོག་ཞིང་སྡེའི་ལག་ཡོད་ཀྱི་འཛུགས་སྐྲུན་ལ་སྤྱོད་པའི་ས་ཆ་འཁོར་རྒྱུག་བྱེད་ཤུགས་ཇེ་ཆེར་གཏོང་དགོས། གྲོང་ཚོ་བཅོས་སྒྲིག་དང་ཁང་ས་དག་སྒྲིག་སོགས་ལ་བརྟེན་ནས་གྲོན་ཆུང་བྱས་པའི་འཛུགས་སྐྲུན་ལ་སྤྱོད་པའི་ས་ཆ་དག་མ་རྐང་དུ་འཇོག་པ་དང་། མཉམ་ལས་སོགས་ཀྱི་ཐབས་སྤྱད་དེ། གཙོ་བོ་གྲོང་གསེབ་ཀྱི་སྤྲོ་གསེང་དང་ཡུལ་སྐོར། རྒན་གསོ་སོགས་ཀྱི་ཐོན་ལས་དང་ཞིང་སྡེའི་ཐོན་ལས་གསུམ་པོ་མཉམ་འདྲེས་འཕེལ་རྒྱས་ལ་རྒྱབ་སྐྱོར་བྱས་ནས། ཁྲིམས་འགལ་ལུགས་འགལ་གྱིས་ས་ཁང་བདག་ཁོངས་གསར་སྤེལ་བྱེད་པ་དང་མི་སྒེར་གྱི་གཞིས་ཀ་འདུ་གནས་བསྐྲུན་པར་ནན་འགོག་བྱེད་དགོས། ཞིང་ལས་ལ་སྤྱོད་པའི་ས་ཆའི་སྲིད་ཇུས་འཐུས་ཚང་དུ་བཏང་ནས། དུས་ལྟར་ཞིང་ལས་ཐོན་རྫས་ཀྱི་འཁྱག་བཟོ་མུ་ཐག་དང་། ལས་སྣོན་རགས་མོ། སྤྲོ་གསེང་གི་བཏུ་སྒྲུག མཛོད་ཉར་སོགས་ཀྱི་སྒྲིག་བཀོད་འཛུགས་སྐྲུན་ལ་རྒྱབ་སྐྱོར་བྱེད་དགོས། རྨོ་ཞིང་བཙན་བཟུང་དང་ཁ་གསབ་དོ་མཉམ་གྱི་དོ་དམ་ཐབས་ལམ་ཇེ་ལེགས་སུ་གཏོང་བ་དང་། རྨོ་ཞིང་བཙན་བཟུང་དང་ཁ་གསབ་དོ་མཉམ་གྱི་འགན་འཁྲི་གཟབ་ནན་གྱིས་དོན་འཁྱོལ་བྱས་ཏེ། ཐོན་ཁུངས་མི་འདང་བའི་ཞིང་ཆེན་དག་ལ་རྨོ་ཞིང་ཁ་གསབ་བྱས་ཏེ་རྒྱལ་ཁབ་ཀྱིས་གཅིག་གྱུར་འཆར་འགོད་ལག་ལེན་བྱེད་པར་འཚོལ་ཞིབ་བྱེད་དགོས།
32.ཞིང་ལས་ཀྱི་ངལ་རྩོལ་ནུས་ཤུགས་སྤོ་སྒྱུར་དང་ལས་ཞུགས་དང་ཞིང་སྡེའི་ལས་སྐྲུན་དང་གསར་སྐྲུན་སྒྲིག་སྲོལ་འཐུས་ཚང་དུ་གཏོང་དགོས། གྲོང་ཁྱེར་དང་གྲོང་གསེབ་ཀྱི་ངལ་རྩོལ་པའི་འདྲ་མཉམ་ལས་ཞུགས་ལམ་ལུགས་འཐུས་ཚང་དུ་བཏང་ཞིང་། ཞིང་ལས་ཀྱི་ངལ་རྩོལ་ནུས་ཤུགས་སྤོ་སྒྱུར་དང་ལས་ཞུགས་ཞབས་ཞུ་མ་ལག་འཐུས་ཚང་དུ་བཏང་སྟེ། ཐབས་ལམ་མང་བའི་ལས་ཞུགས་ལ་སྐུལ་མ་དང་། གླ་རྒྱག་ཞིང་པའི་ཁྲིམས་མཐུན་ཁེ་དབང་ལ་དངོས་གནས་འགན་སྲུང་བྱས་ནས། གསར་བྱུང་མི་རབས་དང་ལས་རིགས་ནད་བྱུང་བ་སོགས་གླ་རྒྱག་ཞིང་པ་སྤྱི་ལ་ཁ་གཏད་པའི་གནད་དོན་མངོན་གསལ་ཅན་ཐག་གཅོད་བྱེད་པར་ཤུགས་བརྒྱག་དགོས། གྲོང་ཁྱེར་དུ་ཡོང་བའི་གླ་རྒྱག་ཞིང་པ་རྣམས་གྲོང་གསེབ་ཏུ་ལོག་ནས་ལས་སྐྲུན་བྱེད་པར་རྒྱབ་སྐྱོར་བྱས་ནས། དེང་རབས་ཀྱི་ཞིང་ལས་དང་ཞིང་སྡེའི་ཐོན་ལས་གསར་པ་དང་ལས་རྣམ་གསར་པའི་འཕེལ་རྒྱས་ཀྱི་སྣེ་ཁྲིད་དགོས། མཐོ་རིམ་སློབ་གྲྭའི་མཐར་ཕྱིན་སློབ་མ་དང་། ཁེ་ལས་བདག་པོ། ཞིང་ལས་ཚན་རྩལ་མི་སྣ། ཕྱི་རྒྱལ་ལ་སློབ་སྦྱོང་དུ་སོང་ནས་ཕྱིར་ལོག་པའི་ཕྱི་འགྲིམ་མི་སྣ་སོགས་རིགས་སོ་སོའི་འཇོན་མི་གྲོང་གསེབ་དང་གཞི་རིམ་དུ་སོང་སྟེ་ལས་སྐྲུན་དང་གསར་སྐྲུན་བྱེད་པར་སྐུལ་མ་བཏང་ནས། དེང་རབས་ཀྱི་ཚན་རྩལ་དང་། ཐོན་སྐྱེད་ཐབས་ལམ། ལས་གཉེར་དཔེ་གཞི་སོགས་ཞིང་སྡེར་ནང་འདྲེན་བྱེད་དགོས། ཞིང་སྡེའི་ལས་སྐྲུན་དང་གསར་སྐྲུན་བྱེད་པ་ཚོང་རར་ཞུགས་ཆོག་པ་དང་། ནོར་སྲིད་ཁྲལ་བསྡུ། དངུལ་རྩའི་ཞབས་ཞུ། ས་ཞིང་དང་གློག་སྤྱོད་པ། ལས་སྐྲུན་གསོ་སྦྱོང་། སྤྱི་ཚོགས་འགན་སྲུང་སོགས་ཀྱི་གཟིགས་སྐྱོང་སྲིད་ཇུས་སྡེབ་སྒྲིག་དོན་འཁྱོལ་བྱེད་དགོས། ས་གནས་སོ་སོས་གྲོང་གསེབ་ཏུ་ཕྱིར་ལོག་པ་དག་ལ་ལས་སྐྲུན་ར་བ་དང་། ལས་སྐྲུན་གསོ་སྐྱོང་རྟེན་གཞི། གསར་སྐྲུན་མཁན་གྱི་ཞབས་ཞུའི་སྟེགས་བུ་སོགས་འཛུགས་པར་སྐུལ་མ་གཏོང་བ་དང་། སྒོ་འབྱེད་ཞབས་ཕྱིའི་སྒེའུ་ཁུང་བཙུགས་ནས་ཡོངས་འདུས་ཞབས་ཞུ་མཁོ་སྤྲོད་བྱེད་དགོས།
33.ཞིང་སྡེའི་བཅོས་བསྒྱུར་རྣམ་གྲངས་སོ་སོ་ལ་གཅིག་གྱུར་འཆར་འགོད་ཀྱིས་སྐུལ་འདེད་གཏོང་དགོས། མུ་མཐུད་དུ་མཁོ་འཚོང་མཉམ་ལས་ཁང་གི་ཕྱོགས་བསྡུས་བཅོས་བསྒྱུར་གཏིང་ཟབ་ཏུ་བཏང་ནས། ཞིང་ལས་ལ་ཞབས་ཞུ་སྒྲུབ་པའི་ནུས་པ་ཇེ་མཐོར་གཏོང་དགོས། རྒྱལ་དབང་ནགས་ཁུལ་དང་རྒྱལ་དབང་ནགས་རའི་བཅོས་བསྒྱུར་ལ་གཏན་འཇགས་ཀྱིས་སྐུལ་འདེད་བཏང་ནས། མགྱོགས་མྱུར་གྱིས་རིགས་བསྒྱུར་རིམ་སྤར་བྱེད་དགོས། ས་རྒོད་ཕྲུ་སློག་གི་བཅོས་བསྒྱུར་གཏིང་ཟབ་ཏུ་བཏང་ནས། འགྲན་རྩོད་ནུས་ཤུགས་ཡོད་པའི་དེང་རབས་ཞིང་ལས་ཀྱི་ཁེ་ལས་ཚོགས་པ་གསོ་སྐྱོང་བྱེད་དགོས། དཔལ་འབྱོར་འཕེལ་རྒྱས་སོང་བའི་གྲོང་རྡལ་གྱི་སྲིད་འཛིན་དོ་དམ་སྒྲིག་སྲོལ་གྱི་བཅོས་བསྒྱུར་གཏིང་ཟབ་ཏུ་གཏོང་དགོས། ཕྱོགས་ཡོངས་ནས་ཆུ་བདག་ལམ་ལུགས་ལ་སྐུལ་འདེད་བཏང་ནས། 2018ལོའི་ལོ་མཇུག་སྔོན་ནས་ཞིང་ཆེན་དང་གྲོང་ཁྱེར། རྫོང་།ཞང་བཅས་རིམ་པ་བཞིའི་ཆུ་བདག་མ་ལག་ཕྱོགས་ཡོངས་ནས་འཛུགས་པར་ཁག་ཐེག་བྱེད་དགོས། ཆུའི་ཐོན་ཁུངས་དཔྱ་ཁྲལ་གྱི་བཅོས་བསྒྱུར་ཚོད་ལྟ་ཁུལ་རྒྱ་བསྐྱེད་པ་དང་། མུ་མཐུད་དུ་ཞིང་སྡེའི་བཅོས་བསྒྱུར་ཚོད་ལྟ་ཁུལ་དང་རྒྱལ་ཁབ་ཀྱི་དེང་རབས་ཞིང་ལས་དཔེ་སྟོན་ཁུལ་གྱི་བྱ་བར་ཤུགས་སྣོན་དགོས། ཞིང་སྡེའི་ཕྱོགས་བསྡུས་རང་བཞིན་གྱི་བཅོས་བསྒྱུར་ཚོད་ལྟ་ཁུལ་ལ་ཚོད་ལྟ་བྱེད་དགོས། ཞིང་པས་ལག་ལེན་གསར་སྐྲུན་ལ་བརྩི་བཀུར་བྱེད་ཅིང་། གཞི་རིམ་ལ་སྔོན་དུ་འགྲོ་བ་དང་ཚོད་ལྟ་བྱེད་པར་སྐུལ་སློང་བྱས་ནས། བརྩོན་སྐུལ་ནང་རྐྱེན་དང་ནོར་འཁྲུལ་གུ་ཡངས་ནང་རྐྱེན་འཐུས་ཚང་དུ་གཏོང་དགོས། ཞིང་སྡེའི་རིགས་སོ་སོའི་བཅོས་བསྒྱུར་ཚོད་ལྟ་ཁུལ་གྱི་ཚོད་ལྟའི་མཛུབ་སྟོན་ལྟ་སྐུལ་སྣེ་ཁྲིད་ལ་ཤུགས་སྣོན་དང་། དུས་ལྟར་བསྐྱར་དཔར་དང་ཁྱབ་སྤེལ་བྱེད་ཆོག་པའི་ཉམས་མྱོང་སྤྱི་སྡོམ་བྱས་ཐོག འབྲེལ་ཡོད་སྲིད་ཇུས་ཕྱིར་འདོན་པ་དང་བཅའ་ཁྲིམས་ཁྲིམས་སྲོལ་བཟོ་བཅོས་བྱེད་པར་སྐུལ་འདེད་བཏང་ནས། ཞིང་ལས་མཁོ་འདོན་ཐད་ཀྱི་གྲུབ་ཚུལ་རང་བཞིན་གྱི་བཅོས་བསྒྱུར་ལ་ཁྲིམས་སྐྱོང་འགན་སྲུང་མཁོ་སྤྲོད་བྱེད་པར་སྐུལ་འདེད་གཏོང་དགོས། ཐེངས་གསུམ་པའི་རྒྱལ་ཡོངས་ཞིང་ལས་ཀྱི་ཡོངས་ཁྱབ་ཞིབ་བཤེར་བྱ་བ་ནན་ཏན་གྱིས་བསྒྲུབ་དགོས།
རིམ་པ་སོ་སོའི་ཏང་ཨུ་དང་སྲིད་གཞུང་གིས་ངེས་པར“ཞིང་གསུམ”གནད་དོན་ཐག་གཅོད་ཡག་པོ་བྱ་རྒྱུ་དེ་ཏང་ཡོངས་ཀྱི་བྱ་བའི་ཁྲོད་ཀྱི་གལ་ཆེན་ནང་གི་འགངས་ཆེན་དུ་འཇོག་པ་གཡོ་འགུལ་མེད་པར་ནམ་ཡང་རྒྱུན་འཁྱོངས་བྱེད་དགོས་ཤིང་། ཞིང་ལས་ལ་མཐོང་ཆེན་དང་ཤུགས་སྣོན་པའི་གདངས་འགྱུར་མི་རུང་བ་དང་། ཤུགས་ཚད་ཇེ་ཆུང་དུ་གཏོང་མི་རུང་བར་ངོས་ཟིན་དང་བྱ་སྤྱོད་གཉིས་ཀྲུང་དབྱང་གི་ཇུས་ཆོད་བཀོད་སྒྲིག་སྟེང་དུ་དངོས་གནས་གཅིག་གྱུར་བྱེད་པ་དང་། ཞིང་ལས་དང་ཞིང་སྡེའི་བྱ་བའི་དཀྱིལ་སྙིང་དེ་ཞིང་ལས་ཀྱི་མཁོ་འདོན་ཐད་ཀྱི་གྲུབ་ཚུལ་རང་བཞིན་གྱི་བཅོས་བསྒྱུར་ལ་སྐུལ་འདེད་བྱེད་པའི་ཕྱོགས་སུ་སྤོས་ནས། སྲིད་ཇུས་གཏན་འབེབས་དང་བྱ་བའི་བཀོད་སྒྲིག རྒྱུ་ཤུགས་གཏོང་བ། ལས་བྱེད་པའི་བསྐོ་འཇོག་སོགས་ཕྱོགས་སོ་སོར་དོན་འཁྱོལ་ཡོང་བར་བྱེད་དགོས། ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པའི་དགོངས་དོན་ལག་ལེན་མཐར་ཕྱིན་བྱེད་པ་དང་། “འདུ་ཤེས་བཞི”དངོས་གནས་ཇེ་དྲག་ཏུ་བཏང་ཐོག ཁྱོན་ཡོངས་ནས་གཟབ་ནན་གྱིས་ཏང་བཅོས་སྐྱོང་བྱེད་པའི་བླང་བྱ་དེ་ཞིང་སྡེའི་གཞི་རིམ་དུ་དངོས་འབེབས་བྱེད་པ་དང་། ནན་ཏན་གྱིས་ཞིང་སྡེའི་གཞི་རིམ་གྱི་ཏང་འཛུགས་སྐྱོང་བྱ་བའི་འགན་འཁྲི་ལམ་ལུགས་དོན་འཁྱོལ་བྱེད་དགོས་ཤིང་། ཞང་ཧྲིལ་པོར་སྐུལ་འདེད་དང་རྫོང་ཧྲིལ་པོ་མཐོར་འདེགས་བྱ་བ་རྒྱུན་འཁྱོངས་བྱས་ནས། དོན་དངོས་ཀྱིས་ཞིང་སྡེའི་གཞི་རིམ་གྱི་ཏང་རྩ་འཛུགས་འཛུགས་སྐྲུན་ཐད་དངོས་གནས་ཤུགས་སྣོན་པ་དང་།ཕྱོགས་ཡོངས་ནས་ཞིང་སྡེའི་གཞི་རིམ་ཏང་རྩ་འཛུགས་ཀྱི་འཚོ་བ་སྒོ་ཀུན་ནས་ཚད་ལྡན་དུ་གཏོང་དགོས། ཉམ་ཆུང་ཁ་ཐོར་གྱི་ཏང་རྩ་འཛུགས་བསྟུད་མར་དག་ཐེར་བྱེད་པ་དང་། ཞིང་སྡེའི་གཞི་རིམ་གྱི་ཏང་རྩ་འཛུགས་ཀྱི་སྣེ་ཁྲིད་མཁན་འདེམ་སྤྱོད་དང་དོ་དམ་ལེགས་པོར་བྱེད་པ་དང་། སྡེ་བའི་ཏང་རྩ་འཛུགས་ཀྱི་ཧྲུའུ་ཅི་རྫོང་རིམ་པར་ཐོ་འགོད་དོ་དམ་བྱེད་དགོས། སྡེ་བ་རིམ་པའི་རྩ་འཛུགས་ཀྱི་རྒྱུན་འཁོར་འགྲོ་གྲོན་འགན་སྲུང་ཐད་ཤུགས་སྣོན་པ་དང་། སྡེ་བ་རིམ་པའི་ཐུན་མོང་དཔལ་འབྱོར་རྒྱ་ཆེར་འཕེལ་རྒྱས་སུ་གཏོང་དགོས། གཟབ་ནན་གྱིས་ཏང་གི་འཛུགས་སྐྲུན་དམ་འཛིན་དང་དབུལ་ཐར་འགག་སྒྲོལ་གྱི་བྱ་བར་སྐུལ་འདེད་བཏང་ནས། སྡེ་བའི་ཏང་རྩ་འཛུགས་ཀྱི་ཧྲུའུ་ཅི་དང་པོའི་འགན་ནུས་གལ་ཆེན་འདོན་སྤེལ་གང་ལེགས་བྱེད་དགོས། རྫོང་དང་ཞང་གི་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་མང་ཚོགས་ཀྱི་ཁེ་ཕན་ལ་གནོད་འཚེ་གཏོང་བའི་ཚུལ་མིན་སྤྱོད་ཚུལ་དང་རུལ་སུངས་གནད་དོན་རྩད་གཅོད་བྱ་རྒྱུ་དེ་བྱ་བའི་ལས་འགན་གཙོ་བོར་འཛིན་དགོས། ཞིང་པའི་ཁུར་པོར་ལྟ་རྟོག་དོ་དམ་བྱེད་པར་ཤུགས་སྣོན་དགོས། སྡེ་བའི་ཏང་རྩ་འཛུགས་ཀྱིས་མགོ་ཁྲིད་པའི་ཞིང་པས་རང་སྐྱོང་ཕན་ཡོད་ཀྱི་མངོན་འགྱུར་བྱེད་སྟངས་འཐུས་ཚང་དུ་གཏོང་དགོས། སྡེ་དོན་དོ་དམ་ལྟ་སྐུལ་ཨུ་ཡོན་ལྷན་ཁང་གི་འཛུགས་སྐྲུན་ལ་ཤུགས་སྣོན་པ་དང་། དངོས་ཕན་གོ་ཆོད་ཀྱི་སྡེ་དོན་ལྟ་སྐུལ་དོ་དམ་ནང་རྐྱེན་འཐུས་ཚང་དུ་བཏང་ནས་སྡེ་དམངས་ཚོ་ཆུང་དང་རང་བྱུང་སྡེ་བ་གཞི་རྩའི་སྡེ་ཚན་ཡིན་པའི་སྡེ་དམངས་ཀྱི་རང་སྐྱོང་ཚོད་ལྟའི་བྱ་བ་སྤེལ་དགོས། ཞིང་སྡེའི་སྡེ་ཁུལ་འཛུགས་སྐྲུན་གྱི་ཚོད་ལྟ་ཟབ་མོ་བྱེད་དགོས། སྤྱི་ཚོགས་རིང་ལུགས་ཀྱི་སྲོག་ཤིང་རིན་ཐང་ལྟ་བ་དང་འཚམ་ཞིང་། སྤྱི་ཚོགས་རིང་ལུགས་ཀྱི་ཞིང་སྡེ་གསར་པའི་འཛུགས་སྐྲུན་ལ་འཚམ་པའི་ཁྱིམ་སྲོལ་བཟང་པོ་དང་དཔལ་ཡོན་ལྡན་པའི་ཞང་སྲོལ། མཛངས་ལྡན་རིག་གནས་གསར་པ་སོགས་གསོ་སྐྱོང་བྱེད་དགོས། ཞིང་པའི་བསམ་བློ་ཀུན་སྤྱོད་དང་ཚན་རིག་རིག་གནས་ཀྱི་བྱང་ཚད་ཇེ་མཐོར་གཏོང་བ་དང་། ཞིང་སྡེའི་སྲོལ་ངན་སྒྱུར་བའི་བྱ་བར་ཤུགས་བསྣན་ནས། མང་ཚོགས་ཀྱིས་བག་མ་བསུ་ལེན་དང་གཤིན་པོ་དུར་འཇུག་སོགས་རྒྱས་སྤྲོས་བྱེད་པ་དང་། མི་ཆོས་བུ་ལོན་སོགས་ཀྱི་ལུགས་སྲོལ་ངན་པ་འགོག་པར་ཁྲིད་སྟོན་བྱེད་དགོས། ཞིང་སྡེའི་སྤྱི་ཚོགས་བདེ་འཇགས་དོ་དམ་དང་བཅའ་ཁྲིམས་དྲིལ་སྒྲོག་སློབ་གསོའི་ཞབས་ཞུ། ཡིག་སྐུར་ངོ་གཏུག་གི་བྱ་བར་ཤུགས་སྣོན་དགོས། “ཞིང་གསུམ”བྱ་བ་དྲིལ་སྒྲོག་བྱེད་ཤུགས་ཇེ་ཆེར་བཏང་ནས་ཞིང་སྡེའི་བཅོས་བསྒྱུར་དང་འཕེལ་རྒྱས། གཏན་འཇགས་བཅས་ལ་ཁོར་ཡུག་ཡག་པོ་ཞིག་བསྐྲུན་དགོས།
ང་ཚོས་བློ་མཐུན་ཞི་ཅིན་ཕེན་སྲོག་ཤིང་ཡིན་པའི་ཏང་ཀྲུང་དབྱང་གི་མཐའ་འཁོར་དུ་སྔར་ལས་མཐུན་སྒྲིལ་དམ་པོ་བྱས་ནས། བློ་རྩ་བརྟན་པོས་ཡར་རྒྱས་བརྩོན་ལེན་དང་འགག་སྒྲོལ་དཀའ་སེལ་བྱས་ཤིང་། ཞིང་ལས་མཁོ་འདོན་ཐད་ཀྱི་གྲུབ་ཚུལ་རང་བཞིན་གྱི་བཅོས་བསྒྱུར་ལ་ཏན་ཏིག་གིས་སྐུལ་འདེད་གཏོང་བ་དང་། གཡུར་དུ་ཟ་བའི་གྲུབ་འབྲས་ཀྱིས་ཏང་གི་ཚོགས་ཆེན་ཐེངས་བཅུ་དགུ་པ་འཚོགས་པར་བསུ་མ་བྱེད་དགོས། །
ཞིན་ཧྭ་གསར་འགྱུར་ཁང་གི་གློག་འཕྲིན།
མཁྱེན་དཔྱོད་ཡངས་པའི་རྩོམ་མཁན་རྣམ་པ།
འདིར་ཆེད་དུ་ཞུ་རྒྱུ་ཞིག་ལ། 2016ལོ་ནས་བཟུང་ང་ཚོས་ལྕོགས་ཚོད་ཀྱིས་རྩོམ་ཡོན་མངོན་གསལ་ཇེ་མཐོར་བཏང་ཡོད་མོད། འོན་ཀྱང་། རྩོམ་མཁན་མང་ཆེ་བས་རྩོམ་ཡིག་བསྐུར་དུས་ས་གནས་གསལ་པོ་བྲིས་མེད་པ་དང་། ཡང་ན་བོད་རྒྱ་སྦྲགས་མའི་ལམ་ནས་བྲིས་མེད་པས། ཁ་ཤས་ཤིག་ལ་རྩོམ་ཡོན་གཏན་ནས་བསྐུར་ཐབས་མེད་པ་དང་། འགའ་ཞིག་ལ་རྩོམ་ཡོན་བསྐུར་ནའང་རུས་མིང་ཐོབ་ཐང་ལག་ཁྱེར་སྟེང་གི་རུས་མིང་དང་མི་མཐུན་པས་ལེན་ཐབས་བྲལ་བ་སོགས་ཀྱི་གནད་དོན་མང་པོར་འཕྲད་ཀྱིན་འདུག དེ་བས། སླད་མར་རྒྱ་ཆེ་བའི་རྩོམ་མཁན་རྣམས་ཀྱིས་རྩོམ་ཡིག་བསྐུར་དུས་ངེས་པར་དུ་ས་གནས་དང་རུས་མིང་སོགས་བོད་རྒྱ་སྦྲགས་མས་གསལ་ཞིང་ཞིབ་པ་ཞིག་བྲི་རྒྱུ་མཁྱེན་མཁྱེན། མཚོ་སྔོན་བོད་ཡིག་གསར་འགྱུར་ནས།
རྩོམ་སྒྲིག་པ། ཀླུ་མོ་མཚོ།


text:
འཇར་མན་དུ་སླེབས་ཚེ། གནམ་གྱིས་ས་བཀབ་པ་ལྟ་བུའི་སློབ་གསོའི་ཀུང་སི་དང་གསབ་སྦྱོང་འཛིན་གྲྭས་སློབ་མ་བསྡུ་བའི་བརྡ་ཁྱབ་གང་ཡིན་སར་མཐོང་མི་ཐུབ་མོད། འཇར་མན་གྱི་སློབ་གསོ་འཛམ་གླིང་གི་རྩེ་གྲས་སུ་སོན་ཡོད་དེ། ཁྱད་པར་དུ་འཇར་མན་གྱི་ལས་རིགས་ལག་རྩལ་སློབ་གསོ་དང་བྱང་ཚད་སློབ་གསོའི་མཚན་སྙན་གྱི་བ་དན་ཕྱོགས་ཀུན་ལ་ཁྱབ་ཡོད།
འདི་གའི་ཁྲིམས་སྲོལ་ཞིག་སྟེ། འཇར་མན་གྱི《གཞི་རྩའི་ཁྲིམས》ཀྱི་དོན་ཚན་བདུན་པར“སྔོན་སྦྱོང་སློབ་གྲྭ་འཛུགས་རྒྱུ་གཏན་འགོག་བྱེད་དགོས”ཞེས་གཏན་འབེབས་གནང་འདུག་ལ། འཇར་མན་དུ་མི་སུ་དང་གང་འདྲ་ཞིག་ཡིན་ཡང་བྱིས་པ་སློབ་ཆུང་མ་འགྲིམ་ཡར་སྔོན་དུ་སྔོན་འགྲོའི་སློབ་གསོ་སྟེ། དཔེར་ན་ཞབས་བྲོ་འཁྲབ་པ་དང་ལུས་རྩལ་སྦྱོང་བ། ཡི་གེ་སློབ་པ། རི་མོ་འབྲི་བ། རོལ་མོ་དཀྲོལ་བ། ཕྱི་ཡིག་འབྲི་ཀློག་དང་ཨོ་རྩིས་ཀྱི་རིགས་སོགས་ལ་བསླབ་པ་སློབ་གཉེར་བྱེད་པར་གཏན་འགོག་གསལ་པོ་བྱས་འདུག་པ་དེས་ང་རང་ཧང་སངས་པར་བྱས་སོང་།
འོ་ན་སློབ་ཆུང་ཡར་སྔོན་གྱི་བྱིས་པས་བྱིས་སྐྱོང་ཁང་དུ་ཅི་ཞིག་བྱེད་དམ་ཞེ་ན། འཇར་མན་གྱི་དཔལ་འབྱོར་སྲིད་ཇུས་ཞིབ་འཇུག་པ་ཡཱང་པའེ་ཁྲང་གི་སྤྱི་སྡོམ་གཞིར་བཟུང་ནས་བཤད་ན། གཤམ་གྱི་དོན་ཚན་གསུམ་དུ་འདུས་འདུག་སྟེ། དང་པོ་ནི་གཞི་རྩའི་སྤྱི་ཚོགས་རྒྱུན་ཤེས་ཏེ། དཔེར་ན་དྲག་ཤུགས་ཀྱི་བྱ་སྤྱོད་སྤོང་བ། སྐད་གསང་མཐོན་པོས་སྐད་ཆ་མི་བཤད་པ་སོགས་ལྟ་བུ་དང་། གཉིས་པ་ནི་བྱིས་པའི་ལག་པ་འགུལ་བའི་ནུས་པ་གསོ་སྐྱོང་བྱེད་པ་སྟེ། ཆུང་དུས་ནས་རང་འགུལ་གྱིས་བྱེ་བྲག་གི་དོན་དག་སྒྲུབ་པའི་ནུས་པ་གསོ་སྐྱོང་བྱེད་པ། གསུམ་པ་ནི་བྱིས་པའི་བསམ་ནུས(情商)གསོ་སྐྱོང་བྱེད་པ། ཁྱད་པར་དུ་བྱིས་པའི་མགོ་ཁྲིད་ཀྱི་ནུས་པ་སྐྱེད་སྲིང་བྱེད་པ་བཅས་རེད།
འཇར་མན་གྱི་སློབ་ཆུང་སློབ་མར་བསླབ་ཚན་གྱི་འགན་ཁུར་ཅི་ཡང་མེད་དེ། ཉིན་གཅིག་ལས་ཉིན་ཕྱེད་ཀྱི་སློབ་ཁྲིད་ལ་ཉན་པས་ཆོག་པ་རེད། ཁོ་ཚོས་སྔ་དྲོར་སློབ་ཁྲིད་ལ་ཉན་པ་དང་། ཕྱི་དྲོར་རང་ཉིད་ཀྱི་དགའ་ཕྱོགས་ལྟར་རོལ་མོ་དཀྲོལ་བ་དང་རི་མོ་འབྲི་བ། ལག་ཤེས་དང་ལུས་རྩལ་སྦྱོང་བ་སོགས་སྤུས་ཚད་བློ་སྦྱོང་ལ་འབད་པ་ལས་བཙན་ཤེད་ཀྱི་རང་བཞིན་མེད། འཇར་མན་གྱི་སློབ་གསོའི་ལས་རིགས་སུ“བཙན་ཤེད་ཀྱིས་ཤེས་བྱ་འཆད་ཉན་བྱེད་རྒྱུ་སྔ་དྲགས་ན། བྱིས་པ་ཕྱོགས་གང་ཐད་ནས་ནར་སོན་མེད་ལ། རྟོག་དཔྱོད་ཀྱི་ནུས་པ་ཞན་པས། མཐའ་མར་བློ་འཛིན་དང་དཔེ་ཀློག་གི་འཕྲུལ་ཆས་ཙམ་དུ་འགྱུར་ཉེན་ཆེ་བའི”འདོད་ཚུལ་ཞིག་ཡོངས་ཁྱབ་ཏུ་ཡོད་པ་རེད།
འཇར་མན་ལ་མི་འབོར་བྱེ་བ་བརྒྱད་དང་འབུམ་བརྒྱད(དེ་ལས་ས་ཡ་དྲུག་ཕྱིའི་རྒྱལ་ཁབ་ན་གཏན་སྡོད་བྱས་ཡོད)ཡོད་པ་ལ། གཞུང་བཙུགས་སློབ་ཆེན་སུམ་བརྒྱ་ལྷག་མཆིས།འཇར་མན་དུ་མཐོ་རྒྱུགས་མེད་པའི་རྒྱུ་མཚན་གྱིས་སློབ་ཆེན་འགྲིམ་པར་རེ་ཞུ་དང་འོས་སྦྱོར(དགེ་རྒན་གྱི་འོས་སྦྱོར)ལ་བསྟེན་པ་རེད། སློབ་ཞུགས་རེ་ཞུ་ལ་ཆོག་མཆན་ཐོབ་ཚེ་སློབ་ཆེན་འགྲིམ་ཆོག་པར་མ་ཟད་སློབ་ཡོན་ཡང་སྤྲོད་མི་དགོས། ཕན་བདེའི་སྲིད་ཇུས་འདི་ལྟ་བུ་ཕྱི་འགྲིམ་སློབ་མས་ཀྱང་རེག་ཐུབ་ཀྱིན་ཡོད། འཇར་མན་གྱི་དགེ་རྒན་དང་ཁྱིམ་བདག་གིས་སློབ་ཆེན་གྲགས་ཅན་ཁོ་ན་དམིགས་ཡུལ་དུ་འཛིན་པར་མི་བྱེད་དེ། དམའ་གསུམ་དང་མཐོ་འབྲིང་གི་དུས་སྐབས་སུ། སློབ་གྲྭ་དང་ཁྱིམ་བདག སློབ་མས་རང་ཉིད་ཀྱི་འཕེལ་རྒྱས་དགོས་མཁོར་དམིགས་ནས་སྦྱང་བྱའི་ནང་དོན་གཏན་འབེབས་བྱེད་པ་རེད། དེ་ལྟར་ན་སློབ་མ་ཁག་ཅིག་ལག་ཤེས་གསོ་སྦྱོང་སློབ་གྲྭ་དང་ལས་རིགས་ལག་རྩལ་སློབ་གླིང་འགྲིམས་ནས་སློབ་སྦྱོང་བྱེད་ཐུབ་པ་རེད། འདིར་གནད་འགག་ཅིག་མཆིས་པ་ནི་ལག་ཤེས་སློབ་གྲྭ་ནས་སློབ་མཐར་ཕྱིན་པའི་སློབ་མའི་ཕོགས་ཆ་མིང་གྲགས་ཆེ་བའི་སློབ་ཆེན་ནས་མཐར་ཕྱིན་པའི་སློབ་བུ་ལས་མི་དམན་པས། ཁྱད་གསོད་རང་བཞིན་གྱི་བཀོལ་སྤྱོད་ལམ་ལུགས་འབྱུང་མི་སྲིད། དེར་བརྟེན། སློབ་མ་རྣམས་སློབ་ཆེན་རྩེ་གྲས་སུ་མ་ཚུད་ཀྱང་ལས་ཀ་ཡག་པོ་རེག་ཐུབ་པར་མ་ཟད། ཡོང་འབབ་ཀྱང་ལེགས་པོ་ཐོབ་ཐུབ། འཇར་མན་དུ་ལས་རིགས་ལག་རྩལ་སློབ་གསོ་ལེགས་ཤོས་ཡོད་པའི་འབྱུང་རྩའང་དེར་ཐུག་ཡོད།
སློབ་མ་སྐོར་ཞིག་མིང་གྲགས་ཅན་གྱི་སློབ་གྲྭར་འགྲིམས་ནས་གོམ་གང་མདུན་སྤོས་ཀྱིས་ཟབ་སྦྱོང་བྱེད་སྲིད་མོད། ཡིན་ཡང་འཇར་མན་གྱི་སློབ་ཆེན་དུ་བརྩོན་པ་ལྷུར་ལེན་གྱིས་སློབ་སྦྱོང་ནན་པོ་བྱེད་མཁན་ལ་སློབ་མཐར་ཕྱིན་པའི་དཔང་ཡིག་སྟེར་བ་ལས། འགྲོ་ཡང་འདུག་བདེའམ་མགོ་གཡོག་མགོ་སྐོར་བྱས་ཚེ་མི་སུ་དང་གང་འདྲ་ཞིག་ཡིན་ཡང་སློབ་ཐོན་ལག་འཁྱེར་བདེ་བླག་ངང་རེག་མི་ཐུབ། དེ་བཞིན་དུ་འཇར་མན་དུ་གཅིག་གྱུར་གྱི་སློབ་དེབ་མེད་དེ། སྔར་པར་སྐྲུན་གྱི་ལས་ཀ་གཉེར་བའི་མི་ཞིག་གིས་འཇར་མན་གྱི་སློབ་ཆེན་སློབ་དེབ་སྤྱོད་པར་བསམས་མོད། རྩད་གཅོད་བྱས་རྗེས་འཇར་མན་གྱི་སློབ་ཆེན་དུ་གཅིག་གྱུར་གྱི་སློབ་དེབ་མེད་པ་གཞི་ནས་རྟོགས།
ཁྱེད་ལ་སློབ་ཁྲིད་བྱེད་མཁན་གྱི་དགེ་རྒན་ཆེན་མོས་སློབ་མགོ་ཚུགས་པའི་ཉིན་དང་པོར་བསླབ་ཚན་དང་འབྲེལ་བའི་དཔྱད་གཞིའི་དཔེ་དེབ་མང་པོ་ངོ་སྦྱོར་བྱེད་ཅིང་། རྒྱུགས་གཞིའི་ནང་དོན་ཡང་དེར་འདུས་པ་རེད། སློབ་ཐུན་སྐབས་ཅི་ཞིག་འཁྲིད་རྒྱུ་ནི་དགེ་རྒན་ཆེན་མོའི་རང་དབང་དང་དབང་ཆ་ཡིན་པས། དགེ་རྒན་ཆེན་མོ་ནི་རང་ཉིད་ཀྱི་ཆེད་ལས་རྒྱབ་ལྗོངས་དང་གཤིས་ལུགས་ལྟར་སོང་བས་ཆོག གལ་ཏེ་ཁྱོད་ཀྱིས་བསླབ་ཚན་དང་འབྲེལ་བའི་དཔྱད་གཞིའི་དཔེ་དེབ་ལ་སློབ་གཉེར་ནན་ཏན་མ་བྱས་པར་རྒྱུགས་གཞིའི་སྔོན་གྱི“བསྐྱར་སྦྱང་གནད་བསྡུས”སོགས་ལ་རེ་ལྟོས་བྱས་ཚེ་རྒྱུགས་ཚད་ལོན་དཀའ།
དགེ་རྒན་ནི་ཁྱོད་ལ་དཔྱད་གཞིའི་དཔེ་དེབ་འོས་སྦྱོར་བྱེད་མཁན་ཡིན་པ་ལས་གཞན། སློབ་སྦྱོང་གི་ཐབས་ལམ་སྟོན་མཁན་ཡང་ཡིན་ཏེ།རང་རྐྱ་འཕེར་བའི་བསམ་གཞིག་བྱེད་པ་ནི་ཁྱོད་ཀྱི་རྒྱུད་ལ་ཡོན་ཏན་འབྱོར་བའི་ཐབས་མཆོག་དེ་ཡིན། འཇར་མན་མི་རིགས་ལ་སྔར་ནས་དཔྱོད་ཤེས་དང་དངོས་ཕན་གཉེར་བ། གཏན་ཚིགས་རང་བཞིན་གྱིས་ཀུན་ནས་ཕྱུག་ཅེས་སྐད་གྲགས་ཆེ། དེ་ནི་ཕལ་ཆེར་འདི་ལྟ་བུའི་སློབ་གསོའི་འདུ་ཤེས་དང་མ་ལག་གིས་གསོ་སྐྱོང་བྱས་པ་ལས་བྱུང་ངམ་སྙམ་མོ། །
རྩོམ་སྒྲིག་པ། མཁའ་འགྲོ་ཚེ་བརྟན།


text:
བྲུ་ཞུ་སྤ་རྨེའུ་སོགས་ཀྱི་གདུང་རྒྱུད་དང་ཆེ་བ་སྐོར་ལ་དྲི་བ།
ལན་གནང་མཁན། ཞང་ཚུལ་མི་སོགས། དྲི་བ་གནང་མཁན། བཙན་པོ་ཚང་དང་། སྒོ། སྤེ་བོན་སོགས།
དྲི་བ། བོན་གྱི་གདུང་རྒྱུད་རྒྱལ་པོ་ཆེ་དྲུག་ལས་བྲུ་དང་། ཞུ། སྤ། རྨེའུ། ཁྱུང་བཅས་སོ་སོ་ལ་རྒྱལ་བ་བྲུ་དང་། དབང་ལྡན་ཞུ། གྲུབ་ཐོབ་སྤ། མཁས་པ་རྨེའུ། དམ་པ་ཁྱུང་བཅས་འབོད་དགོས་དོན་གང་ཡིན་ནམ།
ལན། གདུང་རྒྱུད་ཆེ་དྲུག་ཏུ་གྲགས་པའི་བོན་གྱི་རུས་རིགས་གལ་ཆེན་གཤེན་དང་། བྲུ་དང་། སྤ་དང་། ཞུ་དང་། རྨེའུ་དང་། ཁྱུང་བཅས་ཀྱི་རྒྱུད་པ་དུས་སྔ་མོ་ནས་བོད་ལ་ཡོད་རུང་། ཁོང་རྣམས་རྒྱ་རིགས་གཤེན། རྒྱལ་བ་བྲུ་དང་། དབང་ལྡན་ཞུ། གྲུབ་ཐོབ་སྤ། མཁས་པ་རྨེའུ། དམ་པ་ཁྱུང་། ཟེར་བའི་ཐུན་མིན་ཆེ་མིང་རེ་འདོག་སྲོལ་བྱུང་བ་ནི་ཕལ་ཆེར་བསྟན་པ་ཕྱི་དར་སྐབས་སུ་བསྟན་པའི་མཛད་འཕྲིན་སྐྱོང་སྟངས་དང་རུས་རིགས་ཀྱི་ཆེ་བ་འདོན་ཐབས་ཅི་རིགས་ཐོག་ནས་དུས་ཕྱིས་བཏགས་པའི་མིང་ཞིག་ཡིན་པར་མངོན། འདི་རྣམས་ལ་མཚན་འདོག་ཕྱོགས་ནས་ཕན་ཚུན་འགལ་བ་ཡིན་པའི་ངེས་པ་མེད་ཅིང་ཡོན་ཏན་རེའི་ཆ་ནས་བཏགས་པ་ཞིག་ཡིན།
༡) རྒྱལ་རིགས་གཤེན་ཚང་ཟེར་བ་ནི་རིགས་ཀྱི་ཆ་ནས་བཏགས་པ་ཞིག་ཡིན། དཔེ་ཆ་རེ་འགའ་ནས་རིགས་རྒྱལ་རིགས་དང་རུས་པ་དམུ་ཡིན་སྐོར་ཡང་བཤད་ཡོད་པ་དང་། གཤེན་རབ་མི་བོའི་ཁྱིམ་རྒྱུད་དུ་མི་རབས་བཅུ་དགུ་ཙམ་གྱི་རིང་མི་སྣ་གལ་ཆེན་རྐྱང་བ་བྱུང་བའི་ལོ་རྒྱུས་ཡོད་ཅིང་། རུས་རིགས་དེར་སྐྱེས་པའི་མི་རྣམས་མངའ་དབང་ཆེ་ཞིང་དབང་ཐང་ལྡན་པ་སོགས། མདོར་ན་རིགས་ཧ་ཅང་བཟང་ཞིང་རྨད་དུ་བྱུང་བའི་ཆ་ནས་དེ་ལྟར་བཏགས་པ་རེད།
༢) ཞུ་ཡི་བསྟན་པའི་རྒྱལ་མཚན་ཞུ་ཡས་ལེགས་པོ་ནི་སྤྲུལ་སྐུ་གཤེན་གྱི་ཐུགས་སྲས་དམ་པ་དབང་ལུང་དངོས་བརྒྱུད་ཀྱི་སློབ་མའི་ཐུ་བོ་ཡིན་སྟབས་དེའི་ཕྱིར་ན་དབང་ལྡན་ཞུ་ཞེས་བཏགས་པར་སྙམ། དེ་མིན་དབང་ལྡན་ཟེར་བའི་སྒྲ་བཤད་བརྒྱབ་པ་མཐོང་མྱོང་མེད།
༣) བྲུ་ནི་རྒྱལ་བ་གཤེན་རབ་ཀྱི་བསྟན་པ་བཤད་སྒྲུབ་གཉིས་ཀྱི་སྡེ་ཆེན་མོར་ཐོས་བསམ་འཆད་ཉན་རྨ་མེད་ཀྱི་སྒོ་ནས་སྐྱོང་མཁན་ཡིན་སྟབས་དེའི་ཕྱིར་རྒྱལ་བ་བྲུ་ཞེས་བཏགས་པ་དང་། ཡང་ན་གདན་ས་གཅིག་ལ་རྒྱལ་བ་གཉིས་པའི་མཚན་སྨོས་ན་འགལ་བའི་མེད་པའི་མཁས་གྲུབ་བཅོ་བརྒྱད་ཙམ་བྱུང་བས་ན་རྒྱལ་བ་བྲུ་ཞེས་བཏགས་པ་ཡིན་ན་ཆོག
༤) སྤ་ནི་སྤ་སྟོན་དཔལ་མཆོག་བཟང་པོ་ནས་གསང་སྔགས་སྒོམ་སྒྲུབ་གཙོ་བོར་མཛད་ཅིང་ལྷ་ཞལ་མཇལ་ཞིང་གྲུབ་པའི་རྟགས་སྟོན་པའི་སྐྱེ་བུ་ཧ་ཅང་མང་པོ་བྱུང་བས་གྲུབ་ཐོབ་སྤ་ཟེར་བར་མངོན། སྤ་ཚང་གི་བླ་མ་ཕལ་ཆེར་གསང་སྔགས་སྒོམ་སྒྲུབ་གཙོ་བོ་མཛད་པ་ལས། བོན་གྱི་འདུས་སྡེ་གཞན་ལྟར་འཆད་རྩོད་ཤུགས་ཆེར་བྱེད་སྲོལ་མེད།
༥) རྨེའུ་ལ་མདོ་སྔགས་གཞུང་ལུགས་ཀུན་ལ་འཆད་རྩོད་ཆེ་ཆེར་མཛད་པའི་མཁས་དབང་གསེར་རིའི་ཕྲེང་ལྟར་བྱོན་ཞིང་། ལྷག་ཏུ་མཁས་པ་དཔལ་ཆེན་པོས་གསར་གཏོད་ཀྱི་ལམ་ནས་མདོ་སྔགས་གཞུང་ལུགས་ཀུན་ལ་འགྲེལ་དང་ཊིཀ་ཆེན་པོར་བཏབ་པས་རྨེའུ་མཁས་པ་དཔལ་ཆེན་ཞེས་མཚན་སྙན་གང་སར་ཁྱབ་པས་དེའི་ཆ་ནས་མཁས་པ་རྨེའུ་ཞེས་བཏགས་པ་ཞིག་ཡིན་ཀྱང་ཆོག་ལ། རྨེའུ་གདུང་ལ་དམིགས་བསལ་མཁས་པ་མང་པོ་འབྱུང་བར་ངག་རྒྱུན་དུ་ཡང་བཤད་སྲོལ་མཆིས།
༦) དམ་པ་ཁྱུང་ཟེར་བ་དེ་གྲོལ་ཞིའི་ཆ་ནས་བཏགས་པ་ཞིག་ཨེ་ཡིན་ན་སྙམ། ཀུན་ཏུ་བཟང་པོ་རིག་སྣང་འོད་ཀྱི་རྒྱལ་པོ་ལས་མཆེད་པར་གྲགས། གདུང་རྒྱུད་རང་གི་སྤྲུལ་གཞི་དོན་དམ་སྐྱེ་བ་མེད་པ་ཡིན་པས་དམ་པ་ཁྱུང་ཟེར་བ་ཡིན་ན་ཆོག ཡང་ན་བཤད་སྲོལ་ཞིག་ལ་ཁྱུང་གི་རུས་རྒྱུད་ལ་དམིགས་བསལ་འགྲོ་འདྲེན་ཆེན་པོ་ཡོད་པ་དང་། རུས་ཐོབ་ཙམ་གྱི་ཡོན་ཏན་ཆེན་པོ་ལྡན་ཡོད་ཚུལ་གླེང་སྲོལ་མཆིས།
_____ཞང་ཚུལ་མི་ནས།
ལན། སྤྱིར་བཏང་ངག་རྒྱུན་དུ། བྲུ་ཞུ་སྤ་རྨེའུ་གཤེན་དང་ལྔ། །ཀླད་ན་ལྡིང་བའི་ཁྱུང་དང་དྲུག ཟེར་སྣང་ལས། འདི་དག་ལ་གདུང་རྒྱུད་ཀྱི་རྒྱལ་པོ་སྡེ་དྲུག་ཟེར་སྲོལ་དེ་ཙམ་ཨེ་ཡོད་ན་སྙམ།
སྤྱིར་བོན་ཕྱོགས་སུ་གདུང་རྒྱུད་རྒྱལ་པོ་སྡེ་དྲུག་ཅེས་པ་ནི། འོལ་གླིང་ན་བཞུགས་པའི་རྒྱལ་རིགས་ཆེ་ཁག་དྲུག་སྟེ། གཤེན་ལྷ་དམུ་ཡི་གདུང་རྒྱུད། གལ་ཆེན་ཤགས་ཀྱི་གདུང་རྒྱུད། གསས་ཆེན་ཧོས་ཀྱི་གདུང་རྒྱུད། གནམ་རྗེ་དཔོ་ཡི་གདུང་རྒྱུད། རྒོད་རྗེ་རྒྱ་ཡི་གདུང་རྒྱུད། མཁའ་འགྱིང་གཉན་གྱི་གདུང་རྒྱུད་དང་དྲུག་ཅེས་བཤད་སྲོལ་ཡོད། དེ་བཞིན་བོད་ཡུལ་དུ་གདུང་རྒྱུད་གཉན་ཚ་སྤུན་དྲུག་བྱུང་བའི་སྐོར་མཁན་ཆེན་ཉི་མས། བོད་མི་བུ་གཉན་ཚ་སྤུན་དྲུག་བྱུང་སྟེ། སེང་ཁྱུང་དབྲ་དང་། དམུ་ཚ་སྒ་དང་། ཨ་བ་ལྡོང་དང་། ཨ་ལྕགས་འགྲུ་དང་། ལྷ་སྡེ་སྒོ་དང་། དབལ་གདའ་གཉིས་སོ། །ཞེས་སོགས་བཤད་སྲོལ་ཡོད་པ་ནི་ཞོར་འཕྲོས་ཡིན། གཤམ་ནས་དྲི་བ་དངོས་རྣམས་ལ་རང་ལུགས་བོན་གྱི་བསྟན་འབྱུང་ཁག་ལ་གཞི་བཅོལ་ཏེ། དེ་དག་ལ་གང་གསལ་བ་རྣམས་རང་ཉིད་ཀྱིས་གོ་བ་ལོན་ཚོད་དུ་ལན་འབུལ་ཐབས་ཞུ་རྒྱུ་ཡིན།
དམུ་རིགས་གཤེན།
དམུ་ནི། ཡབ་ཀྱི་རིགས་དམུ་རིགས་ཀྱི་རྒྱལ་པོ་ཡིན་པས་ན་དམུ་རིགས་དང་། གཤེན་ནི། རུས་གཤེན་ཡིན་པ་བཅས་ཀྱིས་ངེས་སླ།
རྒྱལ་རིགས་བྲུ།
རྒྱལ་རིགས་ནི། བྲུ་ཡི་རྒྱུད་པ་བྲུ་ཤ་གནམ་གསས་ལ་ཐོ་གར་གྱི་རྒྱལ་པོ་སད་ཝེར་གསལ་འབར་ཞེས་བྱ་བས་རྒྱལ་སྲིད་ཕུལ་བས་ཡུལ་སྡེ་ཀུན་གྱི་རྗེ་བོ་མཛད་དེ། མངའ་རིས་སྐོར་གསུམ་མན་ཆད་ནས་བོད་ཡུལ་རུ་བཞི་ཡན་ཆད་ཀྱི་ཡུལ་སྡེ་ཐམས་ཅད་བྲུ་ཤའི་མངའ་རིས་སུ་འདུས་པའི་ལོ་རྒྱུས་ལྟར་ནུས་སྟོབས་ཆེ་བ་རྒྱལ་གྱི་རིགས་དང་། བྲུ་ནི། གནམ་ནས་ས་ལ་བྲུལ་པས་བྲུ། ཞེས་བཏགས་པར་ཡོངས་གྲགས་ཡིན།
དབང་ལྡན་ཞུ།
དབང་ལྡན་ནི། ཞུ་ཡི་གདུང་རྒྱུད་ཀྱི་ཁུངས་འགོ་གཤེན་ལྕགས་ཀྱི་བྱ་རུ་ཅན་ནི་སྤུ་ལྡེའུ་གུང་རྒྱལ་གྱིས་བོན་གཤེན་མང་པོ་གདན་དྲངས་ནས་ཡབ་ཀྱི་དོན་དུ་གྲི་འདུར་དང་འདྲེན་ཆོག་མང་པོ་བྱེད་སྐབས་ཀུན་གྱི་གཙོ་བོ་གཡས་ཀྱི་བོན་པོ་ཞེས་ཐོབ་དང་དབང་ཚད་ཆེན་པོ་ཡོད་པར་བཤད་སྟབས་དབང་དང་གོ་ས་ལྡན་པ་དང་། ཞུ་ནི། གཤེན་ལྕགས་ཀྱི་བྱ་རུ་ཅན་གྱི་གདུང་རྒྱུད་རིམ་བྱོན་ཐམས་ཅད་གཙང་གི་ཡུལ་ཞུ་ཡི་བ་མོ་ཟེར་བར་བསྟན་པ་ཆགས་པས་ཞུ་ཚང་ཞེས་ཐོག་པར་ཡོངས་གྲགས་ཡིན།
གྲུབ་ཐོབ་སྤ།
གྲུབ་ཐོབ་ནི། སྤ་ཡི་གདུང་རྒྱུད་གྲོལ་ཁུངས་ཡབ་སངས་པོ་འབུམ་ཁྲི་དང་ཡུམ་ཆུ་ལྕམ་རྒྱལ་མོ་གཉིས་ཀྱི་གདུང་ལས་གྲོལ་བའི་སྐྱེས་བུ་སྤ་ལ་མཛེས་པ་ཁྲི་མོན་ལྕགས་ཀྱི་བྱ་རུ་ཅན་དེ་ལྷོ་གླིང་ཞང་ཞུང་གི་ཡུལ་དུ་བོན་གྱི་བསྟན་པ་སྤེལ་བར་དགོངས་ཏེ། ཞང་ཞུང་རྣམ་རྒྱལ་ལྷ་རྩེ་དང་ཏེ་སེ་གངས་ཀྱི་ཤེལ་ཕུག་སོགས་སུ་བྱོན་ནས་ལོ་གསུམ་ལ་སྒྲུབ་པ་མཛད་པས་ཡི་དམ་མགོན་པོ་རྣམ་གསུམ་དང་དབྱེར་མེད་དུ་གྱུར་ཏེ། སྐབས་དེར། ས་ལ་ཞང་ཞུང་རྒྱལ་པོ་ཆེ། །གནམ་ལ་ལྷ་བུ་སྤ་བ་མཛེས། །ཞེས་གྲུབ་རྩལ་ཐོགས་མེད་དུ་བྱུང་བའི་ལོ་རྒྱུས་ལྟར་གྲུབ་ཐོབ་དང་། སྤ་ནི། སྐྱེས་བུ་ཆེན་པོ་དེ་ཉིད་ཕྱི་ཚུལ་ལ་འདྲ་ཆགས་པའམ་བྱིན་ཆགས་པ་སྟེ་སྤ་ལ་མཛེས་པ་ཞེས་པའི་བླ་དྭགས་སོ། །
མཁས་པ་རྨེའུ།
མཁས་པ་ནི། སྲིད་པ་ཡིག་ཚང་ཅན་གྱི་གདུང་ལས་ཆད་པའི་རྨེའུ་ངམ་ལེན་སྐྱོལ་པོ་བྱ་བས་དབལ་ཕུར་བསྒྲུབས་པས་ལྷ་ཞལ་གཟིགས། ཏི་སེ་གངས་ནས་ལྷ་རི་གྱང་ཐོའི་རྩེར་བྱོན་པས་མི་རྗེ་གཉའ་ཁྲི་བཙན་པོའི་མཆོད་གནས་སུ་བཀུར། ཞེས་པ་ལྟར་སྲིད་པ་ཡིག་ཚང་ཅན་གྱི་གདུང་རྒྱུད་ཡིན་པས་ན་མཁས་པ་དང་། རྨེའུ་ནི། ཐོག་མའི་གདུང་རྒྱུད་གྲོལ་གཞི་བོད་རྒྱལ་གཉའ་ཁྲིའི་མཆོད་གནས་རྨེའུ་ངམ་ལེན་སྐྱོལ་པོ་ཞེས་པའི་མཚན་གྱི་ཆ་ནས་ཡིན་པར་སྣང་། དེ་ལྟར་རྨེའུ་གདུང་རྒྱུད་ལ་མཁས་པ་ཕུལ་དུ་ཕྱིན་པ་མང་དག་བྱུང་ཡོད་པའི་ནང་ནས་སྨྲ་བའི་སེང་གེ་གཉིས་པར་གྲགས་པའི་རྨེའུ་སྟོན་ལྷ་རི་གཉན་པོ་དང་དམ་པ་རི་ཁྲོད་པ་གཉིས་ལ་རྨེའུ་སྟོན་སྒོམ་གཉིས་ཞེས་མཁས་པའི་གྲགས་པ་རྒྱས་ཡོད་པའི་ལོ་རྒྱུས་དང་། དེ་བཞིན་ཕྱིས་བྱུང་གི་རྨེའུ་མཁས་པ་དཔལ་ཆེན་པོ་སོགས་ཀྱིས་ངེས་སླ།
དམ་པ་ཁྱུང་།
དམ་པ་ནི། ཁྱུང་འཕགས་ཁྲ་མོ་སོགས་ཁྱུང་དཀར་ནག་སེར་གསུམ་གྱི་གདུང་རྒྱུད་བླ་དཔོན་དེ་ཚོས་ཞང་ཞུང་རྒྱལ་རབས་གོང་མ་རྣམས་ཀྱི་སྐབས་ནས་བླ་ཡི་མཆོད་གནས་དང་། བོད་ཀྱི་རྒྱལ་པོ་གཉའ་ཁྲི་བཙན་པོ་ནས་སེང་ཁྲི་བཙན་པོ་ཡན་ཆད་ཀྱིས་དབུ་བླ་མཛད་པ་དང་། གྲི་གུམ་གྱིས་བོན་བསྣུབས་པའི་རྗེས་སུ་སྲས་སྤུ་ལྡེ་གུང་རྒྱལ་གྱིས་མུ་ཁྱུང་དང་ལྷ་ཁྱུང་གཉིས་སོགས་བོན་གཤེན་མང་པོ་གདན་དྲངས་ཏེ་བླ་རུ་བཀུར་ནས་བསྟན་པ་རྒྱ་ཆེར་སྤེལ། དེ་རྗེས་ཁྲི་སྲོང་ལྡེའུ་བཙན་གྱིས་ཞང་རྒྱལ་བགྲོངས་པའི་ཤུལ་དུ་རྒྱལ་ས་ཁྱུང་པོ་སྟག་སྒྲ་དོན་གཙུག་གིས་བཟུང་ནས་རྒྱལ་ཁྲིམས་དང་བོན་ཁྲིམས་གཉིས་ཀ་མཉམ་དུ་བསྐྱངས་པའི་ལོ་རྒྱུས་དང་།
དེ་རྗེས་རིམ་པར་ཁྱུང་སྟོང་རྒྱུང་རིང་མོས་བོན་སྲིད་སྐྱོང་སྐབས་སྡོང་རྒྱལ་དང་སྡོང་དམིགས་གཉིས་ཀྱིས་སྣེ་ཁྲིད་པའི་ཞང་ཞུང་འབངས་ཀྱི་གྱེན་ལོང་བྱུང་བས་སྟོང་རྒྱུང་རིང་མོས་གདན་ས་དོར་ནས་ཕྱིས་བྲོས་པའི་ལམ་དུ་གྲུབ་རྟགས་སུ། ཞབས་གཉིས་དང་སྦ་བེར་དང་གསུམ་ས་ལ་གར་རེག་སར་མེ་ཏོག་གསུམ་རེ་ལམ་ལམ་སྐྱེས། རྡོ་བྲག་ལ་གར་རེག་སར་རྗེས་ལམ་ལམ་བྱུང་བའི་རྟིང་ནས་ཞང་ཞུང་གི་དམག་མི་སོགས་ཀྱིས་དེད་པས་ཁོང་གིས་དེ་མཁྱེན་ནས། མདོ་ཁམས་ནས་རྨའི་བཀྲ་རིང་ལྷ་མཚོར་སླེབ་པའི་ཚེ་ཆུར་བརྫུས་པས་རྗེས་བོར་ཏེ་ཐར། ” དེར་རྣལ་འབྱོར་ལ་རྟགས་མི་འདོད་ཀྱང་། རྟགས་ཀྱིས་རྣལ་འབྱོར་འདོད་ཟེར་བའི་གཏན་ཚིགས་ཀྱང་བྱུང་ངོ་། །” ཞེས་གསུངས་པ་ལྟར། ཁྱུང་རྒྱུད་ཀྱི་བླ་དཔོན་དེ་ཚོ་ཞང་བོད་རྒྱལ་རབས་དུ་མའི་ཁྱད་འཕགས་བླ་ཡི་མཆོད་གནས་དམ་པའམ་རྣལ་འབྱོར་སྐྱེས་བུ་སྟག་ཡིན་པས་དང་། ཁྱུང་ནི། ཐོག་མའི་གདུང་རྒྱུད་གྲོལ་གཞི་ཀུན་ཏུ་བཟང་པོ་རིག་སྣང་འོད་ཀྱི་རྒྱལ་པོའི་སྤྲུལ་པ་བྱ་ཁྱུང་ལས་གྲོལ་བས་ན་དེ་ལྟར་བཏགས་སོ།། །།
_____དགེ་ཧི་མ་ལ་ཡའི་རྒྱལ་སྲས་ནས།


text:
སྒོ་མེ་ཚེ་རིང་བཀྲ་ཤིས། སྨྱུག་མིང་ལ་ཁྲི་སེམས་དཔའ་ཟེར། གསར་འགོད་པ། སྙན་ངག་པ། སྒྲུང་གཏམ་པ། ཀྲུང་གོ་རྩོམ་པ་པོ་མཐུན་ཚོགས་ཀྱི་ཚོགས་མི། མཚོ་སྔོན་ཞིང་ཆེན་རྩོམ་པ་པོ་མཐུན་ཚོགས་ཀྱི་ཨུ་ཡོན། 《གངས་རྒྱན་མེ་ཏོག》གི་གདན་ཞུ་རྩོམ་སྒྲིག་པ་བཅས་ཡིན། 1979ལོར་མདོ་སྨད་ཁྲི་ཀའི་གྲོ་ཞིང་ཁ་ཞེས་པའི་གྲོང་ཚོ་ཞིག་ཏུ་སྐྱེས། 2001ལོར་ལྷོ་ནུབ་མི་རིགས་སློབ་ཆེན་ནས་མཐར་ཕྱིན། འབོལ་རྩོམ་དེབ《བསམ་གཞིག་གི་ཁ་དོག》དང་སྙན་དེབ《དིང་གླིང་ཁེར་འབུད》《ཁྲི་སེམས་དཔའི་སྙན་ངག》(རྒྱ་ཡིག འཕྲིན་ཁྱུང་གིས་བསྒྱུར)འགྱུར་དེབ《ཕ་རི་སིའི་འཕགས་མའི་ཆོས་གྲྭ》སྒྲུང་རིང་དེབ《མར་ངོའི་ཟླ་བ》སྒྲུང་ཐུང་དེབ《སྒོ་མེ་ཚེ་རིང་བཀྲ་ཤིས་ཀྱི་སྒྲུང་ཐུང་ཕྱོགས་བསྒྲིགས》དང《བྱ་ཞིག་ཡིན་ན་བསམས་བྱུང》སོགས་ཡོད། སྔ་གཞུག་ཏུ་སྦྲང་ཆར་རྩོམ་རིག་བྱ་དགའ་དང་། གངས་རྒྱན་མེ་ཏོག་རྩོམ་རིག་བྱ་དགའ། ཟླ་ཟེར་རྩོམ་རིག་བྱ་དགའ། མཚོ་སྔོན་ཞིང་ཆེན་རྩོམ་རིག་སྒྱུ་རྩལ་བྱ་དགའ། གངས་རྒྱན་རྟགས་མའི་བྱ་དགའ། མཚོ་སྔོན་ན་གཞོན་རྩོམ་རིག་བྱ་དགའ་སོགས་ཐོབ་མྱོང་། ད་ལྟ་ཚགས་པར་ཁང་ག་གེ་མོར་གསར་འགྱུར་གྱི་ལས་ཀ་གཉེར་བཞིན་ཡོད།
《བྱ་ཞིག་ཡིན་ན་བསམས་བྱུང》ནི་སྒོ་མེ་ཚེ་རིང་བཀྲ་ཤིས་ཀྱི་སྒྲུང་ཐུང་ཕྱོགས་བསྒྲིགས་དེབ་དང་པོ་ཡིན་ལ2016ལོར་ཟི་ཁྲོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། དེབ་འདིར《བྱ་ཞིག་ཡིན་ན་བསམས་བྱུང》དང་། 《སད་དང་མ་སད་མི་འདུག》《ཁ་བྱང་ལྟ》《མཐའ་མཇུག་གི་རི་དྭགས་པ》《མིས་ཁྱི་ལ་རྨུགས་པ་ལྟ་བུའི་གསར་འགྱུར》སོགས་སྒྲུང་ཐུང12ཀྱིས་གྲུབ་ཅིང་། དེ་ནི་རྩོམ་པ་པོ་སྒྲུང་གཏམ་གསར་རྩོམ་གྱི་ལམ་དུ་ཞུགས་པའི་ཐོག་མའི་སྤྱི་སྡོམ་ལྟ་བུ་ཞིག་སྟེ། ཡུལ་གྱི་ཆ་ནས་གྲོང་ཁྱེར་དང་རོང་གྲོང་། ཡང་ན་གྲོང་རྡལ་སོགས་གཏམ་རྒྱུད་ཀྱི་ཁོར་ཡུག་ཏུ་བདམས་ཡོད་པ་དང་། རྩོམ་རིག་གི་ཐབས་རྩལ་དང་འབྲི་ཐབས་ཀྱི་ཐད་ནས་ཀྱང་དངོས་ཡོད་དང་སྒྱུ་འཕྲུལ་སོགས་ཚོད་ལྟ་སྣ་ཚོགས་བགྱིས་ཡོད་དོ།།
《སྒོ་མེ་ཚེ་རིང་བཀྲ་ཤིས་ཀྱི་སྒྲུང་ཐུང་ཕྱོགས་བསྒྲིགས》ནི་སྒོ་མེ་ཚེ་རིང་བཀྲ་ཤིས་ཀྱི་སྒྲུང་ཐུང་ཕྱོགས་བསྒྲིགས་དེབ་གཉིས་པ་ཡིན་ལ2016ལོར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བསྐྲུན། དེབ་འདིར《1986ལོའི་ཆར་ལྭ》དང《བཀྲ་ཤིས་ཞེས་པའི་ཁྱི་རྒན་ཞིག་རྗེས་སུ་དྲན་པ》《ཨ་ཡེ་མཁའ་མོ་ཚང་གི་བ་མོ》《སྐྱེ་བ་གཉིས་ཀྱི་འདས་དོན》སོགས་དང་། གསར་བྲིས་སྒྲུང་ཐུང《མཐིལ་བརྡོལ་བའི་འགྱིག་ལྷམ་ཆ་གཅིག》《ཐག་པ་ཁྲ་ཁྲ་ཞིག》《ཉི་འོད་འོག་གི་ཁྱེའུ》《མར་མེ། རླུང་གིས་གཟིམས་སོང》སོགས་ཡོད་བསྡུས་ཡོད། བསྡུས་དེབ་འདི་ནི་རྩོམ་པ་པོའི་གྲོ་ཞིང་ཁའི་སྐོར་གྱི་མུ་འབྲེལ་སྒྲུང་གཏམ་ཕྱོགས་བསྒྲིགས་དེབ་ཡིན། འདི་ནི་རྩོམ་པ་པོ“ཕ་ཡུལ་དུ་ལོག་པའི”རྣམ་པ་ཞིག་ཀྱང་ཡིན་ནོ།།
ང་ནི་བོད་ཀྱི་རྩོམ་པ་པོ་ཞིག་ཡིན།
ང་ནི་བོད་ཀྱི་རྩོམ་པ་པོ་ཞིག་ཡིན།ངས་རྩོམ་རིག་ལ་དད་གུས་བླ་ལྷག་ཏུ་བྱེད་བཞིན་ཡོད།
ཕྱིར་དྲན་ཞིག་བྱས་ཚེ། ཕལ་ཆེར་ལོ་ངོ་ཉི་ཤུར་ཉེ་བའི་རིང་དུ། རྩོམ་རིག་ལ་བཅངས་པའི་དད་འདུན་རྣམ་དག་དེ་ཡིས། ང་ལ་འཚོ་བའི་དགའ་ཞེན་སྐྱེད་སྲིང་དང་། འཇིག་རྟེན་གྱི་མཐོང་ཐོས་རེག་ཡུལ་དུ་གྱུར་པའི་བྱ་དངོས་དག་ལ་གོ་བ་གསར་དུ་བསྩལ། གལ་ཏེ་ང་འདྲའི་དགའ་ཕྱོགས་མང་པོ་དབེན་པའི་མི་ཞིག་ལ་མཚོན་ན། རྩོམ་རིག་ཟེར་བའི་དགའ་མ་འདི་མེད་ཚེ། ངའི་གནས་བབ་ཇི་ལྟ་བུ་ཞིག་ཡིན་པ་ང་རང་གིས་ཀྱང་དཔོག་ཐབས་བྲལ།
ང་ནི་ཨ་མདོའི་རོང་ཁུལ་ཞིག་ཏུ་འཚར་ལོངས་བྱུང་བ་ཡིན་མོད། དང་ཐོག་རྩོམ་ལ་འཇུག་དུས་ངས་བསམ་པར་རང་མི་རིགས་ཀྱི་གནས་བབ་མཚོན་པའི་རྩོམ་ཡིག་ཅིག་བྲི་དགོས་ཚེ། ངེས་པར་དུ་གངས་རི་དང་རྩྭ་ཐང་། ད་དུང་འབྲོག་པའི་འཚོ་བ་བྲི་དགོས་སྙམ། དེ་ནི་མི་རིགས་གཞན་གྱིས་བོད་ཅིག་ཡིན་ཚེ་རྩྭ་ཐང་དུ་རྫི་གླུ་ལེན་ཞོར་ཕྱུགས་ཟོག་སྐྱོང་བ་དང་། བཏུང་བ་འོ་ཇ་དང་ཟ་བ་སྐམས་ཤ་ཡིན་པར་འདོད་པ་དང་གཅིག་མཚུངས་རེད། དོན་དུ་བོད་ཁུལ་མང་ཆེ་ཤོས་སུ་ཞིང་ལས་གཙོ་བོར་འཛིན་པ་དང་། ཉི་ཤར་དང་འགྲོགས་ནས་ལས་ཀར་འགྲོ་ལ། ཉི་ནུབ་དང་ཆབས་ཅིག་ངལ་གསོ་བའི་འཚོ་བའི་མུ་རྒྱུན་སྐྱོང་བ་རེད། དེར་བརྟེན། ད་ལྟ་སེམས་ལ་དྲན་ཚེ། སྐབས་ཐོག་དེར་རང་ལ་ཆ་ཡོད་པའི་རྣང་མ་དང་ལོ་ཏོག་བསྐྱུར་ནས། རང་ལ་རྒྱུས་མངའ་མེད་པའི་གངས་རི་དང་རྩྭ་ཐང་བྲིས་པ་ནི་ཅི་འདྲའི་ནར་མ་སོན་པའི་དྲན་ཚུལ་ཞིག་རེད་ཨང་།
བོད་ཅིག་ཡིན་པའི་ཆ་ནས། མེས་པོ་དྲིན་ཆེན་པོ་རྣམས་ཀྱིས་རིག་གནས་ཀྱི་གཏེར་མཛོད་ཆེན་པོ་ཞིག་ང་ཚོའི་བསོད་ནམས་ཀྱི་བགོ་སྐལ་དུ་བཞག་ཡོད་པ་རེད། རྩོམ་འབྲི་མཁན་ཞིག་ལ་མཚོན་ན་གཞས་དང་གནའ་གཏམ་དང་ལྷ་སྒྲུང་སོགས་ནི་ལྷག་ཏུ་རྩོམ་རིག་གསར་རྩོམ་གྱི་ཐོན་ཁུངས་ཕུན་སུམ་ཚོགས་པ་ཞིག་ཏུ་མཐོང་བས། ཁོ་བོས་དེ་དག་གི་ཚིག་སྦྱོར་དང་ནང་དོན་ལ་མྱོང་རོལ་བྱེད་དུས། ནམ་ཡང་སེམས་པ་འགུལ་ཞིང་ཚོར་བ་བྲུགས་པར་བྱེད། དཔེར་ན། འཛམ་གླིང་ཐོག་ཆེས་རིང་བའི་ལོ་རྒྱུས་སྙན་རྩོམ་རིང་མོ་སྟེ། རྨ་འབྲིའི་རྒྱུན་ལ་འགྲན་པའི་གེ་སེར་སྒྲུང་ལྟ་བུ་ནི་དམངས་ཁྲོད་རྩོམ་རིག་གི་ཏོག་ཡིན་པས། དེའི་ནང་གི་གསོན་ཉམས་ལྡན་པའི་ཞིབ་འབྲི་དང་། མར་དྲི་རྩམ་དྲི་བྲོ་བའི་དཔེ་འཇོག རབ་རྟོག འུད་རྗོད་སོགས་གང་གི་ཐད་ནས་ཀྱང་དཔེ་ལྟར་རུང་བ་ཤིན་ཏུ་མང་བོ་ཡོད་པས། བོད་ཀྱི་རྩོམ་པ་པོ་ཞིག་ཡིན་ཚེ། དམངས་ཁྲོད་རྩོམ་རིག་དེ་དག་ནི་རྩོམ་འབྲིའི་དགེ་རྒན་ཞིག་དང་ཁྱད་མེད་དོ།།
ང་ཚོས་རྩོམ་མ་འཁྱོངས་པའི་གནད་ཅིག་འཚོལ་དགོས་ན། ང་རང་གིས་བསམས་ཚེ་དེ་ནི་ནམ་ཡང་རང་ལ་ཡོད་པ་དེ་སྣང་མེད་དུ་བསྐྱུར་ནས། གཞན་གང་ཞིག་ཧབ་ཐོབ་བྱེད་པའི་བློ་དེ་དང་འབྲེལ་བ་དམ་པོ་ཡོད་པར་སྙམ། དོན་དུ་དེ་ནི་རྒྱའི་གཏམ་དཔེ་ལྟར་ན། གསེར་གྱི་ཅ་ནེ་བཟུང་ནས་ལྟོ་སློང་བ་ཟེར་བ་དང་། བོད་ཀྱི་གཏམ་དཔེ་ལྟར་ན། ནོར་བུ་ལག་ཏུ་ཡོད་དུས་ནོར་བུའི་ནོར་ངོ་མ་ཆོད་ཟེར་བ་བཞིན་ནོ།། བློ་སྐྱེད་དེ་འདྲ་གང་གིས་སྟེར་ཟེར་ན། ལ་ཏིན་མེ་གླིང་དང་ཧྥེ་གླིང་གི་གི་རྩོམ་པ་པོ་དེ་དག་ནི་དཔེ་གསོན་པོ་ཞིག་སྟེ། མར་རྒེ་སི(马尔克斯)དང་ཧྥུ་ཨིན་སི་ཐེ(富恩斯特)སོགས་ཀྱིས་ནོར་བུའི་ནོར་ངོ་ཆོད་པའི་རྟགས་སུ《ལོ་བརྒྱའི་ཁེར་ཧྲེང》《百年孤独》དང《ཆེས་དྭངས་གཙང་གི་ཡུལ་གྲུ》《最明净的地区》སོགས་དང་། ཨ་ཆེ་པེ(阿契比)དང་སྦིན་ཨོ་ཁི་རོས(本.奥克瑞)ཀྱི《ཐོར་ཞིག》(《瓦解》)དང《བཀྲེས་སྐོམ་གྱི་ལམ》(《饥饿的路》)སོགས་འཇིག་རྟེན་སྐྱེ་འགྲོའི་མིག་གི་དགའ་སྟོན་དུ་བསྟར་བ་རེད། དེ་ལྟ་ནའང་། ང་ཚོས་ནམ་ཡང་གཞན་སུ་ཞིག་གི་བློ་ཁར་བསྟུན་པ་དང་མགུ་ཨེ་གང་ལ་དམིགས་དྲགས་པས། ས་ཡི་རྡོ་བཏུས་པས་རུམ་གྱི་བྲོ་ལྷུང་བའི་དཔེ་ཟླར་གྱུར་པ་རེད། དེ་ལ་མར་རྒེ་སིས་བཤད་པ་ཤིན་ཏུ་དོན་ལ་གནས་ཏེ། ཇི་སྐད་དུ།གཞན་གྱི་ཚད་གཞི་ལྟར་རང་གི་དངོས་ཡོད་གནས་ཚུལ་ལ་འགྲེལ་བ་བརྒྱབ་ཚེ།རང་ཉིད་རང་ལ་ལྐོག་གྱུར་དང་།བཀག་རྒྱ་ཇེ་མང་ནས་ཇེ་མང་།ཁེར་རྐྱང་ནས་ཁེར་རྐྱང་དུ་འགྱུར་སྲིད་དོ།།
རྩོམ་རིག་བརྗོད་བྱའི་ངོས་ནས་བཤད་ན།རྩོམ་རིག་གིས་མིའི་རིགས་ཀྱི་ལས་དབང་ལ་དོ་སྣང་བྱ་དགོས།བོད་མི་རིགས་ནི་ཐུབ་བསྟན་ལ་དད་མོས་བྱེད་མཁན་ཞིག་རེད།ཐུབ་བསྟན་གྱི་དགོངས་དོན་ནི་བྱམས་དང་སྙིང་རྗེ་སྟེ། མིའི་རིགས་སྡུག་བསྔལ་ལས་བསྒྲོལ་པ་མ་ཟད། འགྲོ་བ་རིགས་དྲུག་དང་མར་གྱུར་སེམས་ཅན་ཐམས་ཅད་ལ་སྙིང་རྗེ་བསྒོམ་པའི་ལྟ་དགོངས་ཡངས་པོ་ནི་སྲིད་ན་དཀོན་ཞིང་། ཆེས་བླ་ན་མེད་པའི་ལྟ་དགོངས་ཤིག་ཡིན་པ་སྨོས་ཅི་དགོས། འདི་ལྟ་བུའི་རྨད་བྱུང་བསམ་བློ་རྩོམ་རིག་གི་ཞིང་དུ་འདྲེན་པ་ནི་ང་ཚོའི་འོས་འགན་དང་། རྩོམ་རིག་གི་རིན་ཐང་མངོན་པའི་ཐབས་ལམ་གཙོ་བོ་ཞིག་ཀྱང་ཡིན་པ་རེད། གཞན་ཡང་བོད་མི་ནི་རྟེན་འབྲེལ་གྱི་བདག་པོ་ཟེར་བ་སྟེ། བྱ་བ་ཆེ་མ་ཆུང་གསུམ་གང་ཞིག་སྒྲུབ་ཀྱང་རྟེན་འབྲེལ་བརྟག་པ་ནི་བོད་ཀྱི་ཁྱད་ཆོས་གཙོ་བོ་ཞིག་ཡིན་པས། རྩོམ་རིག་དེ་དྲོད་ཀྱིས་བརྟས་པ་ཞིག་དང་སྨོན་འདུན་གྱིས་ཁེངས་པ་ཞིག་འཁྱོངས་པར་འབད་པ་བྱ་དགོས། མདོར་ན་བོད་ཀྱི་རྩོམ་རིག་དེ་བོད་རང་གི་ཁྱད་ཆོས་མངའ་བ་དང་། བོད་རང་གི་འཇིག་རྟེན་ལྟ་ཚུལ་དང་འཕྲོད་པ་ཞིག་ཏུ་ཅིས་ཀྱང་བརྩོན་ཐབས་བྱ་དགོས་སོ།།
བོད་ཡིག་གི་རྩོམ་འབྲི་མཁན་ཞིག་ལ་མཚོན་ན།ང་ཚོར་ཀློག་པ་པོ་མང་པོ་མེད།དེ་བཞིན་དུ་ཚོང་ར་རྒྱ་ཆེན་པོ་དང་དཔལ་འབྱོར་གྱི་ཡོང་འབབ་སོགས་ཀྱང་གླེང་ས་མེད་པས། ང་ཚོ་ནི་དོན་ངོ་མའི་སྟེང་གི་རྩོམ་དགའ་དང་རྩོམ་རིག་ཕུགས་བསམ་དུ་སྒོམ་མཁན་འབའ་ཞིག་ཡིན་ཞེས་བཤད་ཆོག རྩོམ་རིག་ནི་རྫུན་གཏམ་ས་མི་འགྲོ་བ་ཞིག་དང་། རྩོམ་རིག་ནི་བླ་སྲོག་དང་འབྲེལ་ཞིང་།རྩོམ་རིག་ནི་རྣམ་ཤེས་དང་ཉེ་བ་ཞིག་ཡིན་པས། རྩོམ་རིག་གི་ཁེ་ཕན་རང་བཞིན་དང་རིང་དུ་བྲལ་བའི་ཕ་སྐད་རྩོམ་རིག་འདི་རྩོམ་རིག་གི་རང་མདངས་དང་ཤིན་ཏུ་ཉེ་བས། ནམ་ཞིག་བོད་ཁུལ་་དུ་ལ་ཏིན་མེ་གླིང་ནང་བཞིན་རྩོམ་རིག་གི་འགས་གཏོར་ཆེན་པོ་ཞིག་བྱུང་ཚེ། དེ་ནི་བོད་ཡིག་རྩོམ་རིག་ཡིན་པའི་ཡིད་ཆེས་ཁོ་བོར་ཡོད་ཅེས་སྨྲ་བར་འདོད་དོ།།
རྩོམ་སྒྲིག་པ། དོ་རྒྱ་དོན་གྲུབ་ཚེ་བརྟན།


text:
(1939-1987)
ཆོས་རྒྱམ་དྲུང་པ་རིན་པོ་ཆེས་ལོ་རབས་དྲུག་ཅུ་བའི་ནང་དབྱིན་ཡིག་ཏུ་བྲིས་པའི་ཁོང་གི་སྐུ་ཚེའི་སྟོད་ཀྱི་རང་རྣམ༼བོད་དུ་སྐྱེས་པ༽ཞེས་པ་ཞིག་ཡོད་པ་དེ་ཨ་མདོ་བ་པད་མ་དབང་རྒྱལ་གྱིས་བོད་ཡིག་ཏུ་གང་འཚམ་ཞིག་བསྒྱུར་ཡོད་ལུགས་ཐོས།
ཁོང་གི་སྐུ་ཚེ་སྨད་ཀྱི་རྣམ་ཐར་ནི་ཁོང་གི་གསང་ཡུམ་སྒྲ་ཡ་ན་སྨུག་པོ་ལགས་ཀྱིས་ལོ་ཤས་གོང་བརྩམས་པའི་དེབ་རྒན༼འབྲུག་སྒྲ། ངའི་མི་ཚེ་ཆོས་རྒྱམ་དྲུང་པ་དང་ལྷན་དུ༽ཞེས་པ་ཞིག་ཡོད་པ་དེར་གཟིགས་ན་ལེགས།
སྤྱིར་དྲུང་པ་རིན་པོ་ཆེ་འདི་བ་ཀརྨ་པ་སྐུ་ཕྲེང་བཅུ་དྲུག་པ་རིག་པའི་རྡོ་རྗེས་ངོས་འཛིན་གནང་པའི་སྤྲུལ་སྐུ་ཞིག་ཡིན་ཞིང་། ཁོང་གི་དགོན་པ་དེ་ནི་ཁམས་ཟུར་མང་བདུད་རྩི་དིལ་ཞེས་པ་དེ་རེད། ཁོང་གི་རྩ་བླ་གཅིག་ནི་གངས་ཤར་མཁན་པོ་ཞེས་པའི་སྐུ་ཚེ་དེ་ལ་རྟོགས་པ་བརྙེས་པའི་རྣལ་འབྱོར་བ་དེ་རེད། རྒྱ་གར་དུ་ཕེབས་རྗེས་སྐབས་དེའི་སྤྲུལ་སྐུ་ཆུང་ཆུང་ཚོའི་ཚོགས་པ་དེའི་དགེ་རྒན་དུ་བསྐོ་བཞག་གནང་འདུག ཨ་སྐོང་སྤྲུལ་སྐུ་དང་མཉམ་དུ་དབྱིན་ཡུལ་ལ་ཕེབས་ནས་སློབ་གཉེར་ཁྱུག་ཙམ་གནང་རྗེས་ཨ་རིར་ཕེབས། ཁོང་གི་སྐུ་ཟླ་སྒྲ་ཡ་ན་སྨུག་པོ་ལོ་ན་བཅུ་དྲུག་ཏུ་སོན་པ་དང་ཁོང་དགུང་ལོ་ཉེར་བརྒྱད་དུ་སོན་པ་གཉིས་ཀྱིས་རང་མོས་གཉེན་སྒྲིག་གནང་སྟེ་སྐབས་ཤིག་གི་རིང་ལ་སྐད་གྲགས་ཆོད། གཉེན་སྒྲིག་བྱས་པའི་དགོང་མོར་ཁོང་གི་གྲོགས་པོ་ཞིག་གིས་སྐུ་ཟླའི་མིང་ལ་ཅི་ཟེར་དྲིས་པས། སྙིང་སྡུག་ལགས། ཁྱེད་ཀྱི་མིང་ལ་ཅི་ཟེར་ཞེས་དྲིས་སོང་ཞེས་སྒྲ་ཡ་ནས་བྲིས་པའི་ཁོང་གི་རྣམ་ཐར་དུ་གསལ་ལ། མོ་ཡིས་ཁྱོད་རང་ངའི་མི་ཚེའི་ནང་གི་ཨང་དང་པོ་དེ་ཡིན་ལབ་པའི་ལན་དུ། ངའི་མི་ཚེའི་ཨང་དང་པོ་དེ་དམ་པའི་ལྷ་ཆོས་དང་གཉིས་པ་དེ་ཁྱོད་རང་ཡིན་གསུངས་འདུག ཝེ་ཐི་ནམ་གྱི་དམག་འཁྲུག་གི་སྐབས་སུ་ཨ་རིའི་དམག་འཁྲུག་ལ་ངོ་རྒོལ་བྱེད་མཁན་སྐྱིད་སྣང་རིང་ལུགས་པ་HIPPIEཚོ་དང་མཉམ་དུ་རོ་སྙོམས་ཀྱི་སྤྱོད་པ་ཡང་གང་འཚམ་ཞིག་བསྐྱངས།
ནང་ཆོས་ནུབ་ཕྱོགས་སུ་སྤེལ་མ་ཐུབ་ན་ང་གསོན་དང་མ་གསོན་མི་འདུག་ཅེས་རང་སྲོག་གཅོད་རྩིས་ཀྱང་ཐེངས་འགར་གནང་འདུག་པས། རྒྱ་གར་གྱི་ཧིན་དྷུའི་དབང་འོག་ནས་རྡོ་རྗེ་གདན་དང་ཝ་ར་ཎི་ས་སོགས་སྐྱོབ་མཁན་སིང་ག་ལའི་གནས་བརྟན་ཆེན་པོ་དྷརྨ་པཱ་ལ་གཉིས་པ་ལྟ་བུ་ཞིག་རེད། དམག་ཐག་ཆོད་རྗེས་ཁོང་གི་ལྡོམ་གྲོགས་ཚོར་སྒྲིག་ཁྲིམས་བཟོས་ནས་སྤྱོད་པ་གཙང་བའི་ནང་ཆོས་དད་ལྡན་པར་བསྒྱུར་ཏེ་རིམ་པས་ཆོས་ཚོགས་ཁག་མང་གསར་འཛུགས་གནང་ཞིང་། མཐའ་མར་འཛམ་གླིང་སྟེང་དང་ཨ་རིའི་ནང་གི་ནང་པའི་མཐོ་སློབ་ཐོག་མ་ནཱ་རོ་བ་མཐོ་སློབ་གསར་འཛུགས་བསྐྱངས་པ་དང་། ཁོང་གི་མཛད་རྗེས་ཁྲོད་ནས་གཟེངས་སུ་ཐོན་པ་གཅིག་ནི་བོད་ཀྱི་བླ་ཆེན་ཀརྨ་པ་དང་དིལ་མགོ་མཁྱེན་བརྩེ་རིན་པོ་ཆེ་སོགས་ནུབ་ཕྱོགས་སུ་ཐོག་མར་གདན་ཞུ་མཛད་པ་དེ་རེད། ཁོང་ནི་སྔགས་འཆང་བླ་མ་ཞིག་ཡིན་པས་བདུད་རྩི་མཆོད་པ་དང་ཕྱག་རྒྱ་བསྟེན་པའི་ཐད་ལ་སྐབས་དེའི་མི་དག་གི་བྱེད་སྟངས་བཞིན་ཡང་གནང་འདུག ཡིན་ན་ཡང་དགོང་ལོ་མཐོན་པོར་མ་བཞུགས་པར་སྔ་ཙམ་ནས་གྲོངས་འདུག ད་ལྟ་ཁོང་གི་ཡང་སྲིད་ཅིག་སྔ་འགྱུར་གྲུབ་དབང་པད་ནོར་རིན་པོ་ཆེ་ཚང་གིས་ངོས་འཛིན་གྱིས་ཁོང་གི་གདན་ས་ཟུར་མང་དུ་བཞུགས་ཡོད་ཚུལ་ཐོས།
ཁོང་དང་པོར་ཨ་རིར་ཕེབས་དུས་སྐུ་ཡོན་མཐོ་བ་མ་གཏོགས་འཇིག་རྟེན་གྱི་ཟང་ཟིང་ཅི་ཡང་མེད་པས་ཉི་མ་མང་པོར་ཁོང་བཟའ་འཚོ་གཉིས་ཀྱིས་འབྲས་སྐྱ་གཅིག་པོ་མཆོད་ནས་བཞུགས་ཚུལ་ཡང་རྣམ་ཐར་དུ་བྲིས་འདུག་པ་དང་། མཐའ་མར་གདུལ་བྱ་ནམ་མཁའ་ལྟ་བུར་རྒྱས་ཏེ་ནོར་ལོངས་སྤྱོད་རྒྱལ་པོ་ལྟར་ཆགས་པས་ཁོང་གིས། གྲྭ་རྐྱང་བཞིན་སྐྱེས། རྒྱལ་པོ་བཞིན་ཤི། ཞེས་པའི་གསུང་ཚིག་སྐད་གྲགས་ཅན་གཉིས་འབྲི་གནང་མཛད་པ་དང་། ཁོང་ནི་སྙན་ངག་གི་རྩ་མདུད་ཡོངས་སུ་གྲོལ་བ་ཞིག་ཡིན་པས་བོད་ཡིག་དང་ཁྱད་པར་དུ་དབྱིན་ཡིག་ནང་ཁྱད་དུ་འཕགས་པའི་སྙན་ངག་དུ་མ་བྲིས་ནས་སྐབས་དེའི་ཨ་རིའི་སྙན་ངག་པའི་གཙུག་རྒྱན་ཞིག་ཀྱང་ཁོང་གི་སྐུ་ཡོན་ལ་ཧ་ལས་ནས་བསྟོད་ཕྱག་ཕུལ་ནས་ཞབས་ལ་གཏུགས་པ་ཡོངས་གྲགས་རེད། དེ་བཞིན་ཁོང་ནི་རི་མོ་མཁས་ཅན་ཞིག་དང་ཀྲུང་གོ་བ་དང་དང་འཇར་པན་པ་བཞིན་ཡིག་ཆེན་འབྲི་བའི་སྒྱུ་རྩལ་ལ་མཁས་པས་སྒྱུ་རྩལ་ཡིག་ཆེན་ཡང་དུ་མ་ཞིག་བྲིས་འདུག དེ་བཞིན་དབྱིན་ཡིག་ནང་བོད་པའི་ནང་ཆོས་ཀྱི་ཆོས་ཚིག་གསར་བཟོ་ཡང་གང་མང་ཞིག་གནང་ཡོད་པའི་ཁྲོད་ཀྱི་གཅིག་ནི། བོད་ཡིག་ཏུ་གྲུབ་ཐོབ་ཀྱི་རྟོགས་པ་ཞེས་པར་དབྱིན་ཡིག་ཏུ་crazy wisdom སྟེ་ཡེ་ཤེས་སྨྱོན་པ་ཞེས་བཏགས་པ་ལྟ་བུའོ།། ཁྱབ་འཇུག་གི་འཇུག་པ་བཅུ་ལྟ་བུའི་ཁོང་གི་མཛད་པ་དག་མདོར་བསྡུས་ན་བཅུ་རུ་འདུ་བ་སྟེ། ནང་ཆོས་གསུངས། སྙན་ངག་གྱེར། རི་མོ་བྲིས། སྤྲོ་བསང་གནང་། བདུད་རྩི་མཆོད། རིག་མ་བསྟེན། སྐྱེས་ཆེན་བསྐོངས། ཆོས་ཚོགས་བཙུགས། དེབ་རྒན་བརྩམས། སྒོམ་སྒྲུབ་གནང་བ་བཅས་སོ།། མཐའ་སྡོམ་དྲུང་པ་རིན་པོ་ཆེ་འདི་བས་ཤམ་བྷ་ལའི་མིང་འདི་སྐུ་ཚེ་གང་བོར་བེད་སྤྱོད་གནང་སྟེ་ཤམ་བྷ་ལའི་མིང་ཅན་གྱི་ཆོས་ཚོགས་དང་། དཔེ་སྐྲུན་ཁང་། དུས་དེབ། ཆོས་མགུར། རི་མོ། སྙན་ངག དར་ཆ། གྱོན་ཆས་སོགས་གང་མང་ཞིག་གསར་བཏོད་གནང་འདུག
རྩོམ་ཁུངས། ངེད་དྲ་བ།